**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Φεβρουαρίου 2021, ημέρα Τρίτη και ώρα 10.15΄, στην Αίθουσα συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Εισαγωγή στην τριτοβάθμια εκπαίδευση, προστασία της ακαδημαϊκής ελευθερίας, αναβάθμιση του ακαδημαϊκού περιβάλλοντος και άλλες διατάξεις».

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, ο Υπουργός Προστασίας του Πολίτη, κ. Μιχαήλ Χρυσοχοΐδης, η Υφυπουργός Παιδείας και Θρησκευμάτων, κυρία Ζωή (Ζέττα) Μακρή, ο Υφυπουργός Παιδείας και Θρησκευμάτων, κ. Ευάγγελος (Άγγελος) Συρίγος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Παφίλης Αθανάσιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Καλημέρα σας.

Κυρίες και κύριοι συνάδελφοι, πριν ξεκινήσουμε, θα ήθελα να ευχαριστήσω το Σώμα για την εμπιστοσύνη, που έδειξε, κατά την εκλογή μου, ως Προέδρου της Διαρκούς Επιτροπής Μορφωτικών Υποθέσεων. Δεδομένου και του αντικειμένου της Επιτροπής, είμαι βέβαιος ότι θα κρατήσουμε το επίπεδο των συνεδριάσεων, όπως αρμόζει στα αντικείμενα, με τα οποία πραγματεύεται η Επιτροπή.

Αρχίζει, λοιπόν, η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Εισαγωγή στην τριτοβάθμια εκπαίδευση, προστασία της ακαδημαϊκής ελευθερίας, αναβάθμιση του ακαδημαϊκού περιβάλλοντος και άλλες διατάξεις».

Θα προχωρήσουμε στον προγραμματισμό των επόμενων συνεδριάσεων της Επιτροπής και η πρόταση μας είναι αύριο, στις 10.00΄ το πρωί, να πραγματοποιηθεί η ακρόαση των φορέων, μέσω τηλεδιάσκεψης, το απόγευμα, στις 16.00΄, να πραγματοποιηθεί η συζήτηση επί των άρθρων και τέλος, την Παρασκευή, μετά από δύο ημέρες, όπως προβλέπει και ο Κανονισμός της Βουλής, να πραγματοποιηθεί η δεύτερη ανάγνωση, στις 10.00΄ το πρωί.

 Σε όλες τις συνεδριάσεις, λόγω των μέτρων προστασίας έναντι του κορονοϊού, ισχύει, ανά Κοινοβουλευτική Ομάδα, μία φυσική παρουσία για τον Εισηγητή, Εισηγήτρια ή Ειδικό Αγορητή ή Ειδική Αγορήτρια και έναν Βουλευτή, ενώ τα υπόλοιπα μέλη της Επιτροπής συμμετέχουν, μέσω υπηρεσιών τηλεδιάσκεψης της πλατφόρμας της Βουλής των Ελλήνων.

Θα παρακαλούσα, κατά τη διάρκεια ομιλίας των δύο πρώτων Εισηγητών, να δοθούν από τους Εισηγητές και τους Ειδικούς Αγορητές οι προτεινόμενοι φορείς, προκειμένου να καταρτιστεί ο κατάλογος των 10 φορέων, σύμφωνα με το άρθρο 38 του Κανονισμού, που θα προσκληθούν.

Παρόντες σήμερα στην Αίθουσα είναι η Υπουργός Παιδείας και Θρησκευμάτων, κυρία Νίκη Κεραμέως, οι δύο Υφυπουργοί Παιδείας, ο κύριος Συρίγος και η κυρία Μακρή.

Τον λόγο έχει ο κ. Φίλης επί της διαδικασίας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κατ’ αρχήν, θα προτείνω στην Επιτροπή μας να κρατήσει ενός λεπτού σιγή, στη μνήμη του πυροσβέστη, ο οποίος, στην προσπάθειά του να απεγκλωβίσει, να διασώσει παιδιά, μαθητές, στην ακριτική περιοχή της χώρας μας, βρήκε τραγικό θάνατο. Πρόκειται για ένα παράδειγμα ηρωισμού. Αυτό είναι στις μέρες μας το παράδειγμα του ηρωισμού, με το οποίο πρέπει να διδάσκουμε τα παιδιά και την κοινωνία.

Θα παρακαλούσα, κύριε Πρόεδρε ενός λεπτού σιγή.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Είναι πολύ σωστή η πρόταση, κύριε Φίλη, νομίζω πρέπει να το κάνουμε.

*(Ακολουθεί ενός λεπτού σιγή)*

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, η Κυβέρνηση το έχει ξανακάνει, αλλά σήμερα ξεπερνάει κάθε όριο προκλητικότητας.

 Μέσα στην πανδημία, με τα πανεπιστήμια να είναι κλειστά, εδώ και ένα χρόνο, με τα σχολεία να ανοιγοκλείνουν, η Κυβέρνηση φέρνει στη Βουλή ένα νομοσχέδιο, που εισάγει πολύ μεγάλες αλλαγές, σε όλο το εύρος της εκπαίδευσης και στις πανελλαδικές και στα πανεπιστήμια. Ένα νομοσχέδιο, το οποίο το απορρίπτουν οι φοιτητές, οι μαθητές, οι γονείς, οι πανεπιστημιακοί, η ίδια η κοινωνία, μέχρι και δικοί σας Νεοδημοκράτες πρώην Υπουργοί Παιδείας !

Αυτό που πρέπει να γίνει, κύριε Πρόεδρε, και αυτό ζητάμε από την Κυβέρνηση, είναι να το πάρει πίσω, να το αποσύρει και για λόγους διαδικασίας, αλλά και για λόγους ουσίας. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Δελή, τα πανεπιστήμια δεν είναι κλειστά. Εδώ και ένα χρόνο, λειτουργούν εξ αποστάσεως. Η εκπαιδευτική διαδικασία έχει προχωρήσει. Το εαρινό εξάμηνο ολοκληρώθηκε και συνεχίζεται το χειμερινό εξάμηνο, μέχρι να ολοκληρωθεί.

Όσον αφορά στο νομοθετικό έργο, δεν καταλαβαίνετε ότι η πανδημία δεν μπορεί να σταματήσει τη λειτουργία και του Κοινοβουλίου και του νομοθετικού έργου της Κυβέρνησης και της Βουλής;

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, η Κυβέρνηση «προχωρά ακάθεκτη», δεν σταματά πουθενά !

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η Υπουργός Παιδείας και Θρησκευμάτων, κυρία Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι,εισάγεται σήμερα προς επεξεργασία σχέδιο νόμου, με τίτλο «Εισαγωγή στην τριτοβάθμια εκπαίδευση, προστασία της ακαδημαϊκής ελευθερίας, αναβάθμιση του ακαδημαϊκού περιβάλλοντος και άλλες διατάξεις».

Πρόκειται για νομοσχέδιο, που αποσκοπεί στο να λύσει παθογένειες δεκαετιών, να αναβαθμίσει το επίπεδο σπουδών στα Ανώτατα Εκπαιδευτικά μας Ιδρύματα, να βελτιώσει το ακαδημαϊκό περιβάλλον, να εξασφαλίσει πιο στοχευμένες, πιο ποιοτικές επιλογές για τους φοιτητές μας και μεγαλύτερη αυτονομία για τα πανεπιστήμιά μας.

Το παρόν νομοσχέδιο εντάσσεται στην ευρύτερη στρατηγική της συνολικής μας μεταρρύθμισης, για ένα πιο αυτόνομο, σύγχρονο και καινοτόμο σύστημα τριτοβάθμιας εκπαίδευσης και θα ήθελα, προτού ξεκινήσω να αναλύω ακριβώς πτυχές του νομοσχεδίου, να ευχαριστήσω θερμά δημοσίως τον Πρόεδρο της Επιτροπής, κ. Βασίλη Διγαλάκη, για την πολύτιμη συνεισφορά του στην κατάρτιση του νομοσχεδίου, από τη θέση του αρμόδιου Υφυπουργού Παιδείας, τον νυν Υφυπουργό, κ. Άγγελο Συρίγο, τον Γενικό Γραμματέα Ανώτατης Εκπαίδευσης, κ. Αποστόλη Δημητρόπουλο, για την πολύτιμη συνδρομή του και βεβαίως, τον Υπουργό Προστασίας του Πολίτη, κ. Μιχάλη Χρυσοχοΐδη, για την εξαιρετική συνεργασία, στο πλαίσιο ζητημάτων, που αφορούν συγκεκριμένα ζητήματα ασφάλειας, στους χώρους των πανεπιστημίων.

Κυρίες και κύριοι συνάδελφοι, το σχέδιο νόμου περιλαμβάνει ρυθμίσεις σε δύο άξονες. Άξονας πρώτος, σχετικά με την εισαγωγή και τη φοίτηση στα Πανεπιστήμια. Άξονας δεύτερος, ως προς την προστασία της ακαδημαϊκής ελευθερίας και την αναβάθμιση του ακαδημαϊκού περιβάλλοντος.

Ξεκινώ με τον πρώτο άξονα: Ρυθμίσεις, που αφορούν στην εισαγωγή και τη φοίτηση στα Πανεπιστήμια. Οι διατάξεις αυτές οριοθετούν εκ νέου τη σχέση του φοιτητή, με το Πανεπιστήμιο και αποσκοπούν στην ουσιαστική βελτίωση της ποιότητας των παρεχόμενων σπουδών, αλλά και των επιλογών των νέων μας. Συγκεκριμένα, προτείνεται η θεσμοθέτηση ελάχιστης βάσης εισαγωγής, για να αναβαθμιστούν οι ακαδημαϊκές προϋποθέσεις εισαγωγής στο Πανεπιστήμιο επιτυχούς φοίτησης και έγκυρης ολοκλήρωσης των σπουδών. Σήμερα, εισάγονται φοιτητές, με ρύθμιση προηγούμενης Κυβέρνησης, ακόμα και με βαθμό 0,6 στα 20, ενώ σχεδόν το 30% των φοιτητών δεν αποφοιτά ποτέ.

Ελάχιστη βάση εισαγωγής. Απόλυτο μέγεθος; Εμείς προτείνουμε «όχι». Γιατί; Για να μην εξαρτάται από τον εκάστοτε βαθμό δυσκολίας των θεμάτων. Η ίδια ελάχιστη βάση εισαγωγής για όλα τα τμήματα; Εμείς, προτείνουμε «όχι», γιατί τα προγράμματα σπουδών διαφέρουν και είναι σημαντικό, κατά τη γνώμη μας, να μπορούν να διαφοροποιούνται και οι ακαδημαϊκές προϋποθέσεις εισαγωγής σε αυτά. Είναι σημαντικό να δώσουμε, επιτέλους, ελευθερία και αυτονομία στα Πανεπιστήμια να καθορίζουν όρους εισαγωγής σε αυτά, να καθορίζουν την ελάχιστη βάση εισαγωγής, να καθορίζουν το εάν κάποια μαθήματα πρέπει να έχουν συντελεστές βαρύτητας και ποιος πρέπει να είναι αυτός ο συντελεστής βαρύτητας.

Σιγά - σιγά, λοιπόν, να αποκτήσουν μεγαλύτερη ελευθερία και αυτονομία τα Πανεπιστήμιά μας και σε ζητήματα, που αφορούν στους όρους εισαγωγής. Ελάχιστη βάση εισαγωγής, λοιπόν, ως ποσοστό και όχι ως απόλυτος αριθμός. Μια ελάχιστη βάση εισαγωγής, που τίθεται από κάθε πανεπιστημιακό τμήμα, ως ποσοστό, επί του μέσου όρου των επιδόσεων όλων των υποψηφίων του ίδιου επιστημονικού πεδίου. Με αυτόν τον τρόπο, διασφαλίζονται οι ακαδημαϊκές προϋποθέσεις επιτυχούς φοίτησης και έγκαιρης ολοκλήρωσης σπουδών, θωρακίζεται το κύρος των πανεπιστημιακών σπουδών, ενισχύεται η αυτονομία των Πανεπιστημίων και η δυνατότητα κάθε τμήματος να διαμορφώνει την ιδιαίτερη ακαδημαϊκή του φυσιογνωμία και, βεβαίως, επιτυγχάνεται ορθολογικότερη κατανομή και χρήση των πόρων του κάθε Πανεπιστημίου.

Δεύτερη ρύθμιση, με την καθιέρωση μιας νέας διαδικασίας εισαγωγής στην Τριτοβάθμια Εκπαίδευση, σε δύο φάσεις. Γιατί; Γιατί σήμερα, που δεν υπάρχει κανένα πλαίσιο για τις επιλογές των υποψηφίων – αυτές είναι απεριόριστες – μόνο 1 στους 2 υποψηφίους επιλέγει το τμήμα, στο οποίο καταλήγει να φοιτά μέσα στις πρώτες 5 επιλογές του. Μόνο 1 στους 2, γιατί μπορεί, κυρίες και κύριοι συνάδελφοι, κάποιος να εγγραφεί, π.χ. στην 250ή επιλογή του, μια τυχαία επιλογή εκ των πραγμάτων, στην οποία, κατά πάσα πιθανότητα, δε θα φοιτήσει, πόσω μάλλον να αποφοιτήσει, όμως, καταλαμβάνει τη θέση κάποιου, που μπορεί να θέλει, συγκεκριμένα, να φοιτήσει σε αυτό το τμήμα.

Προβλέπονται, λοιπόν, τα εξής. Στην πρώτη φάση, οι υποψήφιοι θα συμπληρώνουν το μηχανογραφικό δελτίο, με συγκεκριμένο αριθμό επιλογών. Έως 10% του συνόλου των τμημάτων κάθε επιστημονικού πεδίου για τους υποψηφίους από τα Γενικά Λύκεια και ως 20% για τους υποψηφίους από Επαγγελματικά Λύκεια. Μετά την ανακοίνωση των επιτυχόντων της πρώτης φάσης, οι μη εισαχθέντες θα συμμετέχουν στη δεύτερη φάση, κατά την οποία οι επιλογές τους εκεί είναι απεριόριστες, για όσα τμήματα εξακολουθούν να έχουν κενές θέσεις. Χωρίς περιορισμό, λοιπόν, αριθμού επιλογών, εφόσον επιτυγχάνεται η ελάχιστη βάση εισαγωγής κάθε τμήματος. Ποιος είναι ο στόχος της ρύθμισης; Να εισάγονται περισσότεροι υποψήφιοι σε τμήματα, στα οποία θέλουν, πραγματικά, να σπουδάσουν.

Έρχομαι σε μια τρίτη σειρά ρυθμίσεων, η οποία έχει, κατά τη γνώμη μας, μια ιδιαίτερη βαρύτητα. Όπως ξέρετε, πριν από ένα μήνα, νομοθετήσαμε, εδώ, την ουσιαστική αναβάθμιση των δομών της επαγγελματικής εκπαίδευσης, κατάρτισης, δια βίου μάθησης, Επαγγελματικά Λύκεια, Δημόσια ΙΕΚ, Κέντρα Δια Βίου Μάθησης. Φέραμε τις δομές αυτές πιο κοντά στις πραγματικές ανάγκες της κοινωνίας, στις πραγματικές ανάγκες της αγοράς. Αναβαθμίσαμε τις δομές αυτές, με πολλούς τρόπους.

Ήρθαμε, λοιπόν και ενισχύσαμε τις δομές αυτές. Ενισχύσαμε τις επιλογές των νέων μας και τονίσαμε ότι δεν είναι ένας ο κοινωνικός ανελκυστήρας της εκπαίδευσης. Είναι πολλοί, με πολλές εναλλακτικές διαδρομές. Δεν είναι ο μόνος στο το πανεπιστήμιο. Είναι ένας πάρα πολύ σημαντικός δρόμος, αλλά δεν είναι ο μόνος. Υπάρχει και ο δρόμος της επαγγελματικής εκπαίδευσης και κατάρτισης, ένας δρόμος, που τον ακολουθεί μεγάλο ποσοστό, να μην πω η πλειοψηφία των νέων, σε πολλές άλλες ευρωπαϊκές χώρες.

Ερχόμαστε, λοιπόν και προβλέπουμε το εξής, για πρώτη φορά, τη δυνατότητα να υποβάλει ένας υποψήφιος δύο μηχανογραφικά, ένα για εισαγωγή, μέσω πανελλαδικών σε πανεπιστήμια και ένα για εισαγωγή σε δημόσιο ΙΕΚ, μέσω απολυτηρίου και άλλων κριτηρίων. Υπογραμμίζουμε, λοιπόν, την ύπαρξη εναλλακτικών για τους νέους. Εμείς, ως Κυβέρνηση και ως Πολιτεία, συνολικά, χτίζουμε για τους νέους μας επιλογές, εναλλακτικές διαδρομές και οι νέοι μας κάνουν τις επιλογές τους, με βάση τις κλίσεις τους, με βάση τις δεξιότητές τους, με βάση τις προτιμήσεις τους. Θέλω να σας δώσω ένα στοιχείο, κυρίες και κύριοι συνάδελφοι. Περίπου ένας στους τέσσερις καταρτιζόμενους στα ΙΕΚ είναι απόφοιτος πανεπιστημίου και σε σχετική μελέτη, το 2018, η Ελλάδα είναι 23η, μεταξύ των 28 χωρών, στην αποτελεσματικότητα του εκπαιδευτικού συστήματος, να αναπτύξει δεξιότητες, που οδηγούν σε απορρόφηση από την αγορά εργασίας.

Τρίτος άξονας ρυθμίσεων είναι οι ρυθμίσεις για τη θέσπιση ορίου φοίτησης στα πανεπιστήμια. Προτείνουμε τη θέσπιση ανώτατης χρονικής διάρκειας φοίτησης, ως εξής. Σε τετραετή προπτυχιακά προγράμματα σπουδών, συν 2 έτη. Σε προγράμματα σπουδών, στα οποία ο ελάχιστος χρόνος υπερβαίνει τα 4 έτη, συν 3 έτη. Ειδική μέριμνα λαμβάνεται για φοιτητές, για τους οποίους συντρέχει σοβαρός λόγος υγείας στα πρόσωπα των ιδίων ή στο πρόσωπο συγγενούς πρώτου βαθμού εξ αίματος ή συζύγου ή προσώπου, με το οποίο ο φοιτητής έχει συνάψει σύμφωνο συμβίωσης, στις όποιες περιπτώσεις είναι δυνατή η υπέρβαση του ανώτατου χρόνου.

Επίσης, προβλέπονται μεταβατικές διατάξεις, γι΄ αυτούς που είναι ήδη φοιτούντες, καθώς και η δυνατότητα διακοπής φοίτησης από κάποιους φοιτητές, που το επιθυμούν. Στόχος μας είναι η βελτίωση του ρυθμού αποφοίτησης και η γρηγορότερη ενσωμάτωση του πολύτιμου ανθρώπινου δυναμικού μας στην αγορά εργασίας. Στη χώρα μας, επικρατεί το εξής παράδοξο. Βρισκόμαστε στο ζενίθ, ως προς τον αριθμό φοιτητών και στο ναδίρ, ως προς το ποσοστό αποφοίτησης. Είμαστε δεύτεροι μεταξύ χωρών του πληθυσμού, που φοιτά σε κάποιο πανεπιστημιακό ίδρυμα. Ξεπερνούμε το 7% του πληθυσμού, που φοιτά σε κάποιο πανεπιστημιακό ίδρυμα. Το αντίστοιχο, στις άλλες ευρωπαϊκές χώρες, είναι 3%. Ταυτόχρονα, είμαστε μακράν τελευταίοι στο ρυθμό αποφοίτησης.

Έχουμε ετήσιο ρυθμό αποφοίτησης 9,17%, όταν στην Ευρώπη ο μέσος όρος είναι 24%. Φοιτητές εισάγονται μαζικά σε σχολές, από τις οποίες δεν μπορούν να αποφοιτήσουν ή σε σχολές, που δεν τους ενδιαφέρουν. Σχεδόν οι μισοί μας φοιτητές καταλήγουν να είναι αιώνιοι. Για να πούμε «τα σύκα, σύκα και τη σκάφη, σκάφη», έχει δημιουργηθεί ένα σύστημα εμπαιγμού υποψηφίων, οικογενειών, ακαδημαϊκών. Οι οικογένειες χρηματοδοτούν, επί σειρά ετών, σπουδές, που δεν οδηγούν κάπου για τους υποψηφίους. Οι φοιτητές καθυστερούν να ενταχθούν στην αγορά εργασίας και, εφόσον, κάποια στιγμή, τα καταφέρουν, είναι σε θέσεις χαμηλότερης εξειδίκευσης και απολαβών από αυτές, που θα μπορούσαν να έχουν.

Σε μια προσπάθεια διάρρηξης αυτής της παθογένειας, δημιουργούμε ένα προστατευτικό πλέγμα για τους υποψηφίους. Ενισχύουμε τις ακαδημαϊκές προϋποθέσεις εισαγωγής στα πανεπιστήμια. Υπογραμμίζουμε παράλληλες εναλλακτικές διαδρομές, αφού πρωτίστως τις έχουμε αναβαθμίσει και τις έχουμε καταστήσει πραγματική αξιόπιστη λύση, άμεσα συνδεδεμένη με τις ανάγκες της κοινωνίας. Δίνουμε κίνητρα στους φοιτητές, που πραγματικά επιθυμούν να ολοκληρώσουν τις σπουδές τους, να το πράξουν εντός εύλογου χρονικού διαστήματος, που δεν απαξιώνει το πτυχίο τους.

Συνεχίζω με τη δεύτερη δέσμη ρυθμίσεων, που αφορά στην προστασία της ακαδημαϊκής ελευθερίας, που αφορά στην αναβάθμιση του ακαδημαϊκού περιβάλλοντος, και θα εστιάσω σε δύο από αυτές τις ρυθμίσεις, γιατί θα υπάρχει αρκετός χρόνος να τα συζητήσουμε όλα αναλυτικά, ούτως η άλλως, στο πλαίσιο ακριβώς της κοινοβουλευτικής διαδικασίας.

Πρώτα απ’ όλα, ρυθμίσεις που αφορούν την ελεγχόμενη είσοδο στα πανεπιστήμια. Προβλέπεται σε κάθε πανεπιστήμιο να εφαρμόζεται υποχρεωτικά σύστημα ελεγχόμενης πρόσβασης και οι πανεπιστημιουπόλεις να περιβάλλονται από περιμετρική περίφραξη ασφαλείας. Σε περιπτώσεις που αυτό δεν είναι εφικτό - γιατί υπάρχουν τέτοιες περιπτώσεις- είτε γιατί, ας πούμε, το πανεπιστήμιο μπορεί να συνορεύει με κάποιο δημόσιο πάρκο, προβλέπεται η ελεγχόμενη είσοδος σε εσωτερικούς χώρους του πανεπιστημίου.

Δεύτερο μέτρο: Προβλέπεται η θεσμοθέτηση ομάδων προστασίας πανεπιστημιακών ιδρυμάτων, που θα υπάγονται στην Ελληνική Αστυνομία. Οι εν λόγω ομάδες θα στελεχώνονται από συνολικό προσωπικό και ειδικούς φρουρούς, με ειδική εκπαίδευση, εκπαίδευση προσαρμοσμένη στις ιδιαιτερότητες του πανεπιστημιακού χώρου, με ειδική στολή, γιατί και αυτό έχει έναν συμβολισμό, δεν είναι ένας κοινός αστυνομικός, είναι ένας αστυνομικός, που θα έχει λάβει ειδική εκπαίδευση, ο οποίος θα έρθει, για να συμβάλει καθοριστικά στο να αναβαθμιστεί το ακαδημαϊκό περιβάλλον. Η μισθοδοσία - και το λέω γιατί κυκλοφορούν διάφορα fake news - βαρύνει τον προϋπολογισμό του Υπουργείου Προστασίας του Πολίτη, καμία σχέση με το πανεπιστήμιο. Θα συνεργάζονται - καμία σχέση η επιβάρυνση πανεπιστήμιου που έχει ακουστεί- θα συνεργάζονται, λοιπόν, με τον Πρύτανη, με τα αρμόδια όργανα του πανεπιστημίου, καθώς η αποστολή τους θα είναι η πρόληψη της παραβατικότητας και η αντιμετώπιση ακριβώς αυτών των φαινομένων βίας και ανομίας, εντός των χώρων των πανεπιστημίων.

Ας μιλήσουμε ειλικρινά. Υπάρχουν δύο δρόμοι: Ο ένας είναι να κάνουμε πως όλα βαίνουν καλώς στο ελληνικό πανεπιστήμιο, ότι δεν υπάρχει κάποιο πρόβλημα. Αλλά προφανώς, δεν είναι αυτή η πραγματικότητα, γιατί, αν είναι αυτή η πραγματικότητα, τότε γιατί κορυφαία πανεπιστήμια της χώρας μας επιλέγουν να κάνουν σημαντικές εκδηλώσεις τους, όπως τα 100 χρόνια, όπως η αναγόρευσή ενός επίτιμου διδάκτορα, επιλέγουν να κάνουν τις εκδηλώσεις αυτές εκτός πανεπιστημιακού χώρου; Αν όλα βαίνουν καλώς, γιατί, τότε, κάνουν αυτήν την επιλογή, αν όλα βαίνουν καλώς; Γιατί είδαμε αυτές τις αποτρόπαιες εικόνες, πριν από μόλις μερικές εβδομάδες ! Τη διαπόμπευση ενός πρύτανη ελληνικού δημόσιου πανεπιστημίου! Να κρεμάνε ταμπέλα από το λαιμό ενός πρύτανη, αν όλα βαίνουν καλώς; Γιατί βλέπουμε ακόμα εν έτει 2021 τέτοιες σκηνές και τέτοιες εικόνες;

Και υπάρχει και ένας άλλος λόγος: Να αναγνωρίσουμε όλοι μαζί ότι υπάρχει ένα πρόβλημα, που αφορά όλα τα πανεπιστήμια της χώρας. Είναι γενικό πρόβλημα. Υπάρχουν συστημικές εστίες παραβατικότητας σε πανεπιστήμια της χώρας, που δίνουν εικόνες, που αμαυρώνουν την εικόνα του ελληνικού πανεπιστημίου, που προσβάλλουν το εξαιρετικό ανθρώπινο δυναμικό των πανεπιστημίων μας, που εμποδίζουν την ανάπτυξη των πανεπιστημίων μας.

Μπορούμε να αναζητήσουμε από κοινού τις λύσεις. Ποιες είναι οι ενδεχόμενες λύσεις και ποιες οι εναλλακτικές λύσεις; Μια λύση, που ακούγεται και με ενδιαφέρον την παρακολουθώ και στο δημόσιο διάλογο, είναι να αφήσουμε το θέμα αποκλειστικά στα πανεπιστήμια. Μια λύση, που εφαρμόζεται, δεκαετίες ολόκληρες, μια λύση, που λίγο - πολύ πρότεινε και το Κίνημα Αλλαγής, μια λύση, που έχει, όμως, αποτύχει, γιατί, αν δεν είχε αποτύχει, δεν θα ήμαστε εδώ, σήμερα, εν έτει 2021, να συζητάμε ακόμα, αν είναι φυσιολογικό αυτό, που συνέβη στον πρύτανη του οικονομικού πανεπιστημίου, να συζητάμε, αν είναι φυσιολογικό να κρεμάνε ταμπέλα από το λαιμό ενός πρύτανη !

Ανοίγω εδώ μια παρένθεση. Υπάρχει θεωρητικά και μια άλλη λύση, που είχε προτείνει ένας πρώην Υπουργός Παιδείας του ΣΥΡΙΖΑ: Να αφήσουμε το θέμα στο ρωμαλέο φοιτητικό κίνημα! Δεν θα το σχολιάσω, περαιτέρω!

Υπάρχει και η λύση, που προτείνουμε, που είναι η εξής. Για τα θέματα φύλαξης, προφανώς, προβλέπεται η αρμοδιότητα των πανεπιστημίων, αλλά για θέματα αξιόποινων πράξεων, προφανώς και δεν μπορεί να έχει κανείς άλλος αρμοδιότητα, εκτός από την Ελληνική Αστυνομία. Δεν μπορεί να έχει αρμοδιότητα ένας πρύτανης να κυνηγάει αυτόν, που κάνει εμπόριο ναρκωτικών, αυτόν, που πετάει καδρόνια, αυτόν, που κατασκευάζει μολότοφ. Και να πω και κάτι, ακόμα και αν έχει αρμοδιότητα, γι’ αυτό εκλέγεται ένας πρύτανης.

Εκλέγεται, για να κάνει τον Αρχηγό της Αστυνομίας;

Κυρίες και κύριοι συνάδελφοι, το νομοσχέδιο, το οποίο εισάγουμε προς ψήφιση, είναι ένα νομοσχέδιο κοινής λογικής. Γιατί είναι κοινή λογική ότι πρέπει να υπάρχουν ακαδημαϊκές προϋποθέσεις εισαγωγής στο πανεπιστήμιο, ότι με το να εισάγεται κάποιος με βαθμό 1 και 2 στα 20 κοροϊδεύουμε, πρώτα τον ίδιο τον υποψήφιο, γιατί οι πιθανότητες να αποφοιτήσει είναι μηδαμινές. Τον παραπλανούμε, τον ωθούμε - όλοι μαζί - σε ένα δρόμο, ο οποίος δεν έχει προοπτική γι΄ αυτόν και κοροϊδεύουμε και τους συμφοιτητές του, που πέτυχαν πολύ υψηλότερες επιδόσεις και κοροϊδεύουμε και τον Έλληνα φορολογούμενο, γιατί πληρώνει για φοιτητές, που έχουν εισαχθεί, με 1 και με 2, αντί να δίνονται περισσότερα χρήματα για αυτούς, που έχουν μπει, με το σπαθί τους. Γιατί είναι κοινή λογική ότι δεν ωφελεί κανέναν το να εισάγεται κάποιος στη 250ή επιλογή του μηχανογραφικού του, μία τυχαία, δηλαδή, επιλογή, στην οποία δεν θα φοιτήσει, κατά πάσα πιθανότητα και δεν θα αποφοιτήσει. Όμως, θα πάρει τη θέση από κάποιον άλλον, που θέλει συγκεκριμένα να φοιτήσει στο τμήμα αυτό. Γιατί είναι κοινή λογική ότι δεν είναι φυσιολογικό να είναι κανείς φοιτητής, για 20 και 30 χρόνια. Γιατί είναι κοινή λογική ότι πρέπει να υπάρχει αρχή, μέση και τέλος σε κάθε εκπαιδευτική διαδικασία, σε κάθε εκπαιδευτικό πλαίσιο. Γιατί είναι κοινή λογική ότι στο πανεπιστήμιο δεν πρέπει να λαμβάνουν χώρα φαινόμενα βίας και ανομίας. Γιατί είναι κοινή λογική ότι είναι αδιανόητο να χτίζουν καθηγητές στα γραφεία τους, να κρεμάνε ταμπέλες από το λαιμό πρυτάνεων, να υπάρχει παραεμπόριο, κατασκευή μολότοφ, διακίνηση ναρκωτικών μέσα στα πανεπιστήμια. Είναι ο κανόνας; Όχι. Είναι, όμως, πολλές οι εξαιρέσεις και είναι εδώ και δεκαετίες. Γιατί είναι κοινή λογική ότι στο πανεπιστήμιο πρέπει να βρίσκεται μόνο όποιος έχει πραγματικά λόγο να είναι εκεί, να υπάρχει ελεγχόμενη είσοδος στα πανεπιστήμια, όπως σε τόσα ιδρύματα διεθνώς. Και επειδή ακριβώς, κυρίες και κύριοι συνάδελφοι, όλα αυτά είναι κοινή λογική, θετικά στο νομοσχέδιο αυτό στέκεται η μεγάλη πλειοψηφία της κοινωνίας, ανεξαρτήτως κομματικών θέσεων, υπέρ της ελεγχόμενης εισόδου στα πανεπιστήμια, υπέρ της ελάχιστης βάσης εισαγωγής, υπέρ της ομάδας προστασίας πανεπιστημιακών ιδρυμάτων είναι η πλειοψηφία της κοινωνίας, αλλά και η πλειοψηφία των ψηφοφόρων σας, του ΣΥΡΙΖΑ, του ΚΙΝΑΛ, όπως δείχνει σειρά τελευταίων ερευνών.

Ας κάνουμε επιτέλους το βήμα μπροστά και ας ασχοληθούμε με τις σύγχρονες προκλήσεις των πανεπιστημίων και όχι με προβλήματα, που άλλες χώρες έχουν ξεπεράσει, δεκαετίες τώρα. Το οφείλουμε στα παιδιά μας, που διεκδικούν, με κόπο, με μεγάλη προσπάθεια, με προσήλωση, ένα καλύτερο πανεπιστήμιο. Το οφείλουμε στους εξαιρετικούς ακαδημαϊκούς μας, που επιθυμούν να επικεντρωθούν στο διδακτικό τους έργο, στο ερευνητικό τους έργο. Το οφείλουμε στα εξαιρετικά μας ιδρύματα, τα οποία διεκδικούν τη θέση, που αξιωματικά τους ανήκει στο διεθνή ακαδημαϊκό χάρτη. Το οφείλουμε στη χώρα μας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κυρία Υπουργέ.

Το λόγο έχει η Εισηγήτρια της Πλειοψηφίας, κυρία Παπακώστα-Παλιούρα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ (Εισηγήτρια της Πλειοψηφίας):** Κύριε Πρόεδρε, κατ’ αρχήν, τα θερμά μου συγχαρητήρια για την εκλογή σας. Σας εύχομαι να έχετε καλή θητεία.

Κυρία Υπουργέ, κυρία Υφυπουργέ και κύριε Υφυπουργέ, κυρίες και κύριοι συνάδελφοι, αποτελεί ιδιαίτερη τιμή να εισηγούμαι, σήμερα, ενός από τα πιο εμβληματικά νομοσχέδια των τελευταίων δεκαετιών στον τομέα της δημόσιας εκπαίδευσης της χώρας. Την άκρως μεταρρυθμιστική, μα πάνω από όλα με κοινωνικό πρόσημο πολιτική μας για την παιδεία συμπληρώνει το Υπουργείο Παιδείας και Θρησκευμάτων, με την παρούσα νομοθετική πρωτοβουλία, για την εισαγωγή στην τριτοβάθμια εκπαίδευση, την προστασία της ακαδημαϊκής ελευθερίας και την αναβάθμιση του ακαδημαϊκού περιβάλλοντος.

Διαθέτοντας ισχυρή πολιτική βούληση, αλλά και πολιτική απόφαση, αναλαμβάνουμε την πολιτική ευθύνη ουσιαστικών μεταρρυθμίσεων εκσυγχρονισμού και αναβάθμισης συνολικά της εκπαίδευσης της χώρας μας, μετουσιώνοντας, με παραδειγματικό τρόπο τον προεκλογικό μας λόγο, σε μετεκλογικό έργο και τολμάμε, σήμερα, να βάλουμε επιτέλους ένα οριστικό τέλος σε χρόνιες παθογένειες και αγκυλώσεις του εκπαιδευτικού μας συστήματος, που το κρατάνε δέσμιο, απαγκιστρωμένο και προβληματικό στο χθες, σε καίριες εκφάνσεις του.

Αγαπητοί συνάδελφοι, η τέταρτη βιομηχανική επανάσταση είναι ήδη εδώ. Σ’ έναν κόσμο, που αλλάζει ραγδαία, κάθε δευτερόλεπτο, που περνά. Σε έναν κόσμο, που οι άνθρωποι κινούνται, ήδη, μεταξύ του ψηφιακού και του φυσικού κόσμου, με τη χρήση τεχνολογιών επικοινωνίας. Σε έναν κόσμο, όπου το internet of things, η τεχνητή νοημοσύνη, τα ρομπότ, η εικονική πραγματικότητα, τα big data αλλάζουν δραματικά τον τρόπο, που ζούμε, εργαζόμαστε και σκεφτόμασταν μέχρι χθες. Σε έναν κόσμο, ο οποίος, ταυτόχρονα, δοκιμάζεται βάναυσα, αλλά και ποικιλοτρόπως, από την παγκόσμια πανδημία.

Καλούμαστε, σήμερα και όχι χθες, να αντιμετωπίσουμε ένα νέο πλέγμα προκλήσεων, που αφορούν το παρόν, αλλά και το μέλλον μας και η αντίδρασή μας σε αυτές θα καθορίσει με ακρίβεια, το κατά πόσο είμαστε έτοιμοι να τα καταφέρουμε στο νέο περιβάλλον, που διαμορφώνεται. Πόσο είμαστε έτοιμοι να μην μείνουμε πίσω, για ακόμα μια φορά. Πόσο είμαστε έτοιμοι, πραγματικά, να αγωνιστούμε με όλες μας τις δυνάμεις, για να πάμε αυτόν τον πολύπαθο τόπο μας, την Ελλάδα μας, επιτέλους, μπροστά.

Η χώρα μας έχει σήμερα ανάγκη, περισσότερο από ποτέ, να βρει το βηματισμό της στο παγκόσμιο γίγνεσθαι, να λυτρωθεί από τα δεσμά της πολυεπίπεδης κρίσης, που βιώνει, χρόνια τώρα. Η χώρα μας έχει ανάγκη να προκόψει και το μόνο κατάλληλο, το πιο πρόσφορο και αποτελεσματικό μέσο, για να το πετύχει αυτό, είναι η επένδυση στην Παιδεία.

Αυτό ακριβώς πρεσβεύει το παρόν νομοσχέδιο. Αυτό ακριβώς συντελείται, με κάθε μία ξεχωριστά από τις ρηξικέλευθες διατάξεις του. Μια άκρως ολιστική, εξυγιαντική, μεταρρυθμιστική και εκσυγχρονιστική επένδυση στην Παιδεία, η οποία δεν μπορεί, παρά να διέρχεται μέσα από βαθιές τομές, σε όλες τις βαθμίδες της εκπαίδευσης και δη της τριτοβάθμιας. Τομές, οι οποίες θα αναβαθμίσουν ξεκάθαρα, θα ενισχύσουν και θα αναδείξουν τη συγκριτική υπεροχή των πανεπιστημίων μας, σε σχέση με άλλα πανεπιστήμια του εξωτερικού και θα τα αποκαθηλώσουν, επιτέλους, από τις τελευταίες θέσεις σε πολλούς συγκριτικούς δείκτες της παγκόσμιας κατάταξης.

Θεσμοθετούμε, λοιπόν, για πρώτη φορά στα χρονικά, την ελάχιστη βάση εισαγωγής στην τριτοβάθμια εκπαίδευση. Η εισαγωγή σε κάθε σχολή, τμήμα ή εισαγωγική κατεύθυνση προϋποθέτει, σε πρώτη φάση, την επίτευξη της οικείας ΕΒΕ, η οποία θα αποφασίζεται από κάθε τμήμα ξεχωριστά, με ακαδημαϊκούς, όμως, όρους και θα αποτελεί το ποσοστό του μέσου όρου των μέσων επιδόσεων όλων των υποψηφίων, στο σύνολο των τεσσάρων μαθημάτων του επιστημονικού πεδίου του υποψηφίου. Το δε εύρος του ποσοστού θα ορίζεται από το Υπουργείο Παιδείας και Θρησκευμάτων.

Με αυτό το μέτρο, ένα πάγιο αίτημα της ακαδημαϊκής κοινότητας γίνεται πράξη των ΑΕΙ. Και τα ΑΕΙ αποκτούν, επιτέλους, τη δυνατότητα, για πρώτη φορά, να διαμορφώσουν το γνωστικό προφίλ των εισακτέων φοιτητών, θωρακίζοντας έτσι το κύρος των πανεπιστημίων, βελτιώνοντας την ποιότητα της παρεχόμενης εκπαίδευσης σε αυτά, ενισχύοντας, ασφαλώς, την αυτονομία τους και τη δυνατότητά τους να διαμορφώσουν διακριτό ακαδημαϊκό προφίλ.

Επιπλέον, οι υποψήφιοι θωρακίζονται από την ευκολία ή δυσκολία των θεμάτων, καθώς δεν υπάρχει σταθερή, άρα, ανελαστική βάση εισαγωγής, αλλά αυξομειώνεται, ανάλογα με τις συνολικές επιδόσεις όλων των υποψηφίων. Η επιλογή μιας βάσης εισαγωγής, οριζόντιας ή μη, σε απόλυτο μέγεθος, για όλα τα τμήματα, δεν προκρίθηκε, καθώς θα συνέδεε άρρηκτα την εισαγωγή των υποψηφίων, με το βαθμό δυσκολίας των θεμάτων, προκαλώντας, αφενός πιέσεις στην επιλογή των θεμάτων, αφετέρου τα προγράμματα των σπουδών έχουν σημαντικές διαφοροποιήσεις και χρειάζεται να υπάρχει δυνατότητα διαφοροποίησης και των ακαδημαϊκών προϋποθέσεων εισαγωγής σε αυτά.

Αγαπητοί συνάδελφοι, το γνωρίζουμε όλοι μας. Τα τελευταία χρόνια υπήρξαμε, δυστυχώς, μάρτυρες της ύπαρξης ακραία χαμηλών βάσεων εισαγωγής σε ορισμένα πανεπιστημιακά τμήματα της χώρας μας. Αυτό το επίπεδο φοίτησης θέλουμε πραγματικά για την εκπαίδευση μας; Αυτό πρέπει να είναι το όραμά μας για την Παιδεία; Να εισάγονται οι υποψήφιοι σε ΑΕΙ, με βαθμολογίες 0,6, 0,9 και 3,1 στα 20; Να υφίστανται πανεπιστημιακά τμήματα, με μέσο όρο επιτυχόντων 3,6, 4,2 και 6 στα 20; Πιστεύει, πραγματικά κανείς, ότι θα ολοκληρώσουν τις σπουδές τους οι συγκεκριμένοι εισακτέοι και πώς θα καταφέρουν να εργαστούν, αφού, σύμφωνα με έρευνα του ΟΟΣΑ του 2020, υπολογίζεται πως το 37% των Ελλήνων αποφοιτούν, ως επί το πλείστον, από το προπτυχιακό τους, λίγο πριν την ηλικία των 30; Έχουμε το δικαίωμα, πραγματικά, να συνεχίζουμε να εθελοτυφλούμε και να διασυρόμαστε, παγκοσμίως, όταν το ποσοστό αποφοίτων κατ’ έτος, επί των εγγεγραμμένων φοιτητών στην Ελλάδα, σύμφωνα με τα στοιχεία της Eurostat, είναι 9,17 για το έτος 2018, όταν ο ευρωπαϊκός μέσος όρος, είναι σταθερά στο 24%;

Επιτρέπεται να είμαστε πιο κάτω από τη Ρουμανία, τη Βουλγαρία, το Μαυροβούνιο, την Κροατία, ακόμα και τη γειτονική Τουρκία;

Φτάνει, λοιπόν, ως εδώ. Αλλάζουμε τον τρόπο συμπλήρωσης των μηχανογραφικών δελτίων. Στόχος των προτεινόμενων ρυθμίσεων είναι να δοθεί μεγαλύτερη βαρύτητα στην εκπεφρασμένη προτίμηση των υποψηφίων σε Πανεπιστημιακό Τμήμα εισαγωγής. Ενθαρρύνονται έτσι οι συνειδητές επιλογές στη συμπλήρωση του μηχανογραφικού δελτίου, ενώ επιτυγχάνεται η μείωση αριθμού επιτυχόντων σε Σχολή τυχαίας επιλογής, η αναβάθμιση της ποιότητας των σπουδών, με συμμετοχή φοιτητών, που επιλέγουν στοχευμένα τα εν λόγω Τμήματα, η μείωση της ανάγκης μετεγγραφών, αλλά προωθείται πρωτίστως και η βελτίωση της φοιτητικής πορείας των εισαχθέντων.

Με το ισχύον σύστημα, υποψήφιος, που έχει να επιλέξει μεταξύ απεριόριστου αριθμού Τμημάτων, υπάρχει πιθανότητα να εισαχθεί στην έσχατη επιλογή του, με αποτέλεσμα, ούτε να σπουδάσει, ούτε να αποφοιτήσει ποτέ, στερώντας παράλληλα από άλλους την επιλογή αυτή. Απόδειξη της στρέβλωσης αυτής είναι το γεγονός, ότι μόλις σε ποσοστό 43,2% των εισαχθέντων από τα ΓεΛ είχε δηλώσει το Τμήμα εισαγωγής, μεταξύ των πρώτων 3 προτιμήσεων και ποσοστό 57,6% μεταξύ των πρώτων 5 προτιμήσεων.

Με το παρόν νομοσχέδιο, παρέχεται έτσι η δυνατότητα στους υποψηφίους να εκδηλώνουν τις προτιμήσεις τους σε δύο φάσεις. Στη φάση Α - συμπλήρωση του μηχανογραφικού δελτίου με συγκεκριμένο αριθμό επιλογών, σε αντίθεση με τον απεριόριστο, που ισχύει, σήμερα - ενώ η δεύτερη φάση ακολουθεί την ανακοίνωση των επιτυχόντων της φάσης Α, συμμετέχουν μόνο οι μη-εισαχθέντες, κατά την φάση Α και οι επιλογές τους περιορίζονται σε όσα Τμήματα απέμειναν κενές θέσεις από τη φάση Α. Οι βάσεις εισαγωγής παραμένουν σταθερές, ενώ θεσπίζεται η δυνατότητα υποβολής παράλληλου μηχανογραφικό δελτίου για τη φοίτηση σε δημόσιο ΙΕΚ.

Μέλημά μας είναι οι νέοι μας να έχουν εναλλακτικές και να ακολουθούν εκπαιδευτικές διαδρομές, που υπηρετούν καλύτερα τις κλίσεις και τις δεξιότητές τους. Η ΕΒΕ και το παράλληλο μηχανογραφικό για εγγραφή σε δημόσιο ΙΕΚ τίθενται σε εφαρμογή από φέτος, διότι αφενός η προετοιμασία των μαθητών της Γ` Λυκείου δεν επηρεάζεται και αφετέρου, αφορούν μόνο την κατάταξή τους στις Σχολές προτίμησής τους, αφού ήδη έχουν εκδοθεί τα αποτελέσματα των εξετάσεων. Από το καλοκαίρι του 2022, θα ορίζονται συντελεστές βαρύτητας των πανελλαδικώς εξεταζόμενων μαθημάτων από τα ΑΕΙ, ενώ θα ισχύσει συγκεκριμένος αριθμός επιλογών μηχανογραφικού και η υποβολή του θα γίνεται, σε δύο φάσεις.

Σημαντικότατη επίσης τομή του παρόντος νομοσχεδίου αποτελούν αναμφισβήτητα οι ρυθμίσεις, που θέτουν όριο στη χρονική διάρκεια της φοίτησης και δίνουν τέλος στο πρόβλημα των αιώνιων φοιτητών, που μαστίζει τα ελληνικά Πανεπιστήμια. Στόχος αυτών των ρυθμίσεων είναι η βελτίωση του ρυθμού αποφοίτησης, η αποσυμφόρηση των ΑΕΙ από λιμνάζοντες φοιτητές, με τη δυνατότητα ανέλιξής τους στις διεθνείς κατατάξεις, αλλά και η γρηγορότερη ενσωμάτωση ανθρώπινου δυναμικού στην αγορά εργασίας. Ειδικότερα, η ανώτατη χρονική διάρκεια φοίτησης σε προγράμματα σπουδών τετραετούς διάρκειας, ορίζεται, σε επιπλέον δύο έτη και σε προγράμματα σπουδών, όπου ο ελάχιστος χρόνος υπερβαίνει τα 4 έτη, προσαυξάνεται κατά 3 έτη. Το Υπουργείο Παιδείας, σε κάθε περίπτωση, μέριμνα για τους φοιτητές, που εργάζονται, τουλάχιστον, 20 ώρες την εβδομάδα, καθώς και για φοιτητές με αναπηρία ή προβλήματα υγείας των ιδίων ή προσώπων πρώτου βαθμού συγγένειας.

Κυρίες και κύριοι συνάδελφοι, όσες ρηξικέλευθες τομές, όμως και αν τολμήσουμε και άλλες τόσες μεταρρυθμίσεις και αν θεσπίσουμε, δεν πρόκειται ποτέ να γίνει πράξη το όραμα μας για μια πραγματική, αναβαθμισμένη, ποιοτική, σύγχρονη, εξωστρεφή και ανταγωνιστική εκπαίδευση, αν δεν λάβουμε άμεσα μέτρα για την προστασία της ακαδημαϊκής ελευθερίας και την αναβάθμιση του ακαδημαϊκού περιβάλλοντος, που τόσο βάναυσα βάλλονται, δεκαετίες τώρα. Όλοι μας, εδώ και πάρα πολλά χρόνια, έχουμε καταστεί μάρτυρες πολλών περιστατικών βίας, αρκετές φορές ακραίων, που έλαβαν χώρα και συνεχίζουν, μέχρι και σήμερα, σε κάποιο σημαντικό ποσοστό, σε κάποια - το τονίζω αυτό - μεγάλα Πανεπιστημιακά Ιδρύματα της χώρας μας, που δεν τιμούν, σε καμία περίπτωση, τα Πανεπιστήμιά μας και το ακαδημαϊκό ιδεώδες. Σε κάθε περίπτωση, όμως, θέτουν, σε καθημερινή βάση, σε κίνδυνο την ασφάλεια των φοιτητών μας, των ακαδημαϊκών μας, των εργαζομένων σε αυτά, όπως και των υποδομών τους, αποτελώντας μια βραδυφλεγή νάρκη στην ομαλότητα, την οποία πρέπει να την αφοπλίσει επιτέλους το κράτος δικαίου. Άλλωστε, η ασφάλεια και η προστασία των Πανεπιστημιακών Ιδρυμάτων είναι μία από τις βασικές προεκλογικές μας προγραμματικές δεσμεύσεις της Νέας Δημοκρατίας και από τις σημαντικότερες πρωτοβουλίες μεταρρυθμίσεων, που προωθεί η Κυβέρνηση, το τελευταίο χρονικό διάστημα. Η επίθεση και η μετέπειτα δημόσια διαπόμπευση του πρύτανη του Οικονομικού Πανεπιστημίου Αθηνών, κυρίου Δημήτρη Μπουραντώνη, αποτέλεσε τη σταγόνα, που ξεχείλισε το ποτήρι, για τη βία και την παραβατικότητα στους χώρους των Πανεπιστημιακών Ιδρυμάτων.

Παρακολουθώντας, ωστόσο, τις τελευταίες εβδομάδες, με πολύ μεγάλο ενδιαφέρον, αλλά και έκπληξη, τολμώ να πω όλη τη δημόσια συζήτηση, σχετικά με τις επικείμενες διατάξεις του παρόντος νομοσχεδίου, εντόπισα κάποια εύλογα ερωτηματικά, τα οποία θα θέσω ευθύς αμέσως και τα οποία, σαφώς, είναι ρητορικά.

 Όταν κάποιοι μιλάνε για αυτοδιοίκητο των πανεπιστημίων, συνταγματικά κατοχυρωμένα, πράγματι, στο άρθρο 16, παράγραφος 5, δεν γνωρίζουν ότι το αυτοδιοίκητο δεν συνεπάγεται αυτονομία του χώρου τους, παρά μόνο αυτοδιοίκηση καθ΄ ύλην;

Δεν γνωρίζουν ότι όλος ο ελληνικός χώρος, ολόκληρη η ελληνική επικράτεια αστυνομεύεται, κατά τρόπο ισότιμο και σε κανένα σημείο της ελληνικής επικράτειας δεν παύει η δικαιοδοσία της ελληνικής δικαιοσύνης είτε η εισαγγελική δικαιοδοσία και άρα, όπου έχει αρμοδιότητα ο εισαγγελέας έχει αρμοδιότητα και η αστυνομία;

 Και σε κάθε περίπτωση, γιατί το αυτοδιοίκητο των πανεπιστημίων θα πρέπει να είναι αρχή υπέρτερη, έναντι των επίσης κατοχυρωμένων συνταγματικά ατομικών ελευθεριών.

Πόσες ατομικές ελευθερίες όσων εργάζονται ή φοιτούν στα ΑΕΙ πρέπει να τίθενται σε κίνδυνο, ώστε να μην βλαφθεί το δήθεν απεριόριστο του συνταγματικού αυτοδιοίκητου των ΑΕΙ;

 Με βάση το άρθρο 64 του νόμου 4623 του 2019, η ακαδημαϊκή ελευθερία δεν αφορά μόνο στην ελευθερία στην έρευνα και τη διδασκαλία, καθώς και στην ελεύθερη έκφραση και διακίνηση ιδεών;

Έχουν αυτές οι δραστηριότητες καμία σχέση με τις λειτουργίες της αστυνομίας, με βάση το παρόν νομοσχέδιο;

 Αυτό δεν αναφέρεται στην ασφάλεια των πανεπιστημίων, στην πρόληψη, την αποτροπή και στην παρεμπόδιση της παραβατικής συμπεριφοράς;

 Το πανεπιστήμιο είναι άσυλο ιδεών ή και παράνομων πράξεων; Μα, άσυλο ιδεών δεν είναι κάθε τετραγωνικό χιλιοστό μιας δημοκρατικής χώρας; Και οι παράνομες πράξεις δεν πρέπει να διώκονται, όπου και αν συμβαίνουν;

 Υπάρχει αλήθεια αυτοδιοίκητο στην παρανομία; Υπάρχουν χώροι, όπου επιτρέπεται η βία και η καταστροφή;

 Αν η πολιτεία γνωρίζει εκ του αποτελέσματος ότι σε κάποιους δημόσιους χώρους μπορεί να κινδυνεύουν φοιτητές, καθηγητές ή οποιοιδήποτε επισκέπτες και εγκαταστάσεις οφείλει ή δεν οφείλει να το προστατεύσει;

 Υπάρχει καμιά αμφιβολία, σήμερα, ότι σε κάποιο πανεπιστήμια υπάρχει οσμή ή και ένταση στην ατμόσφαιρα της βίας;

Υπάρχουν ή δεν υπάρχουν, εντός κάποιων πανεπιστημίων μας, πλείστες παραβατικές συμπεριφορές, όπως διαρκείς καταλήψεις δημοσίων κτιρίων, φθορές πανεπιστημιακού εξοπλισμού, διαρρήξεις γραφείων, εισβολές σε αίθουσες διδασκαλίας και συγκλήτους, προπηλακισμοί, εκφοβισμός, απειλές και σωματικές βλάβες καθηγητών και φοιτητών, κτίσιμο των γραφείων τους σε εμπόριο ναρκωτικών, απόπειρες ή και τέλεση βιασμών, διαπόμπευση πρυτάνεων;

 Υπάρχει πραγματικά κανείς, μέσα σε αυτήν την Αίθουσα, που να πιστεύει ότι σε οποιοδήποτε πανεπιστήμιο της Ευρώπης υφίσταται η παραβατικότητα, που υφίσταται σε κάποιο από τα πανεπιστήμια μας;

 Υπάρχει, έστω και ένα άτομο, που να πιστεύει ότι αν συνέβαινε κάτι από τα ανωτέρω, σε οποιοδήποτε πανεπιστήμιο της Ευρώπης, δεν θα αναλάμβανε δράση η αστυνομία εντός των πανεπιστημίων;

 Αλήθεια, τώρα, μπορεί πραγματικά να γίνει αποδεκτό το επιχείρημα ότι σε ένα κράτος δικαίου η αντιπαράθεση στα ΑΕΙ μπορεί να λάβει χώρα, ακόμα και με αντισυμβατικούς όρους;

Και ποιος θα ορίσει τα όρια της αντισυμβατικής αντιπαράθεσης και σε ποιανού τη διακριτική ευχέρεια θα αφεθούν; Μήπως στην ευχέρεια αυτών, που χρησιμοποιούν τα αντισυμβατικά μέσα;

 Και για μισό λεπτό. Η καλλιέργεια της επιστήμης είναι συμβατή, με τη δυνατότητα άσκησης φυσικής βίας από τους αντισυμβατικούς φοιτητές και άλλους, που δρουν, κατά βούληση, αλλά δεν είναι συμβατοί, με τη δυνατότητα πρόληψης της φυσικής βίας από εκπαιδευμένους αστυνομικούς και ειδικούς φρουρούς, υπαλλήλους του Υπουργείου Προστασίας του Πολίτη, που θα δρουν, κατά το νόμο και θα λογοδοτούν επ΄ αυτού;

Μπορούν, αλήθεια, τα πανεπιστήμια να δράσουν προληπτικά, να αποτρέψουν ή ακόμη και να καταστείλουν την παραβατικότητα από μόνα τους;

Μα, από το 1982, δοκιμάστηκαν διάφορα μοντέλα αυτονομίας της πανεπιστημιακής κοινότητας και απέτυχαν όλα.

Πρυτάνεις, καθηγητές, ακόμη και το ρωμαλέο φοιτητικό κίνημα από τον κύριο Γαβρόγλου αποδείχτηκαν διαχρονικά ακατάλληλοι να προασπίσουν, σε ορισμένα πανεπιστήμια, τη νομιμότητα στις σχολές τους. Τα στοιχεία, άλλωστε, είναι συντριπτικά και μιλούν από μόνα τους.

Σύμφωνα με τελευταία έρευνα του πανεπιστημίου Μακεδονίας, κατά τη διάρκεια της εξαετίας 2011-2017, είχαν καταγραφεί 358 περιστατικά ανομίας, σε 19 πανεπιστημιακά ιδρύματα, ενώ από τον Φεβρουάριο του 2017 έως και τον Οκτώβριο του 2020, έχουν υπάρξει περισσότερα από 20 περιστατικά βίαιων επιθέσεων, τραυματισμών, βανδαλισμών και εκτεταμένων καταστροφών.

Τα μέτρα, που προβλέπονται, λοιπόν, στο παρόν νομοσχέδιο, αποτελούν φραγμό, σε κάθε μορφή παραβατικότητας, που εμφορείται, στα ελληνικά πανεπιστήμια.

 Θεσμοθετούμε, κατά συνέπεια, ένα ολιστικό σχέδιο, το οποίο προβλέπει, μέσω τεχνικών και ηλεκτρονικών συστημάτων, εφαρμοσμένο στις ιδιαιτερότητες και τις ανάγκες κάθε ΑΕΙ την ελεγχόμενη και ασφαλή είσοδο στις εγκαταστάσεις του.

Πάντοτε, κινούμενοι στον άξονα του αποφασιστικού ρόλου των Ιδρυμάτων, συστήνουμε τη Μονάδα Ασφάλειας και Προστασίας, που υπάγεται στην Πρυτανεία και στελεχώνεται από μέλη ΔΕΠ, καθώς επίσης και την Επιτροπή Ασφάλειας και Προστασίας, συγκροτούμενη από τις Συγκλήτους, με ρόλο εισηγητικό σε προληπτικά μέτρα, ακόμη και την ευαισθητοποίηση των φοιτητών και του προσωπικού, σε θέματα ασφάλειας και διαχείρισης κρίσεων. Η αντιμετώπιση, όμως, αξιόποινων πράξεων δεν είναι δυνατόν να αντιμετωπιστεί από τις ανωτέρω ομάδες, ελλείψει δυνατοτήτων και κατάρτισης. Γι’ αυτό το λόγο, συγκροτείται η Ομάδα Προστασίας Πανεπιστημιακών Ιδρυμάτων, αποτελούμενη από Ειδικούς Φρουρούς, που, εκτός της τρίμηνης εκπαίδευσης, που θα λάβουν, θα μετεκπαιδεύονται διαρκώς λόγω του διακριτού ρόλου, που θα κατέχουν. Μια ομάδα με διαφορετική εντελώς φιλοσοφία, επικεντρωμένη στην επιτήρηση και διασφάλιση της εύρυθμης λειτουργίας των ΑΕΙ, σε απόλυτη συνεργασία με τις Πρυτανικές Αρχές, χωρίς να φέρει πυροβόλα όπλα, θα τοποθετηθεί στα Πανεπιστημιακά Ιδρύματα, που βρίθουν έκνομων και αξιόποινων ενεργειών. Στην πιθανή δε ερώτηση, γιατί φέρνουμε αυτή τη ρύθμιση, ενώ με το ν. 4623/2019, η Αστυνομία μπορεί να επέμβει εντός των ΑΕΙ, θα επισημάνω τα εξής: Η Αστυνομία, όταν και εάν κληθεί, στην καλύτερη των περιπτώσεων, θα συλλάβει τους δράστες, ειδάλλως, θα καταλήξει σ’ ένα ανθρωποκυνηγητό, που δεν θα έχει κανένα προληπτικό και αποτρεπτικό ρόλο. Εμείς, όμως, θέλουμε να διαφυλάξουμε τους χώρους, που συμβαίνουν ποινικά αδικήματα, καθώς η στοχοθεσία μας είναι η αποτροπή, η πρόληψη και η προστασία και είναι προφανές, από τις διατάξεις του νομοσχεδίου, πως οι ΟΠΠΙ δεν θα επιβλέπουν τις αίθουσες διδασκαλίας την ώρα των μαθημάτων, ούτε ασφαλώς τους χώρους εργασίας των μελών ΔΕΠ και το ίδιο ισχύει και για τους τεχνικούς μηχανισμούς, που θα εγκατασταθούν, γιατί πρόσφατα ακούσαμε και για δήθεν επιτήρηση των πάντων, ακόμη και των φοιτητικών mail, με αυτόματη σύνδεση της ΕΥΠ. Παρακαλώ, ας προσγειωθούμε στα του νομοσχεδίου, όχι σε σενάρια επιστημονικής φαντασίας.

Κλείνοντας τη γενική μου εισήγηση, θα ήθελα να υπογραμμίσω δύο ακόμη βασικές διατάξεις, που έγκεινται στο τρίτο μέρος του σχεδίου νόμου, με την πρώτη να αφορά την οριζόντια εφαρμογή του πειθαρχικού δικαίου σε Σχολές, με καθορισμένα τα παραπτώματα και τις προβλεπόμενες ποινές τους, ρύθμιση κινούμενη απόλυτα στην κατεύθυνση της διευκόλυνσης των Ιδρυμάτων από τον καθορισμό των παραπτωμάτων και των ποινών τους, προκειμένου να είναι πλήρως αποσαφηνισμένο το πειθαρχικό δίκαιο, που αφορά τους φοιτητές.

Ολοκληρώνοντας, κύριε Πρόεδρε, αναμφισβήτητα η παιδεία απαιτεί εθνική συναίνεση, αναμφισβήτητα τα Πανεπιστήμιά μας οφείλουν να είναι χώροι παιδείας, ευγενούς άμιλλας, αριστείας, απρόσκοπτης ερευνητικής διαδικασίας και προαγωγής γνώσης και επιστήμης. Αυτό πρέπει να είναι το θέσφατο! Σε αυτό δεν χωρούν παραχωρήσεις! Δεν το επιτρέπει η ιδεολογία μας, η συνείδησή μας, πρωτίστως, όμως, δεν το επιτρέπει η ευθύνη μας προς την ακαδημαϊκή κοινότητα, συλλήβδην. Μια ευθύνη, η οποία είναι συνυφασμένη με την ίδια την υπόσταση της παιδείας μας. Γιατί η παιδεία, σύμφωνα, άλλωστε και με τον Πλάτωνα, αποτελεί το «εν μέγα» και αυτό το «εν μέγα», το οποίο θα συγκροτήσει, όχι μόνο ηθικά και πνευματικά τους νέους μας, αλλά θα αποτελέσει και τον λίθο, που θα θεμελιωθεί η νέα Ελλάδα, αποτελεί αίτημα σήμερα της συντριπτικής πλειοψηφίας της ελληνικής κοινωνίας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστούμε, κυρία συνάδελφε.

Το λόγο έχει ο Εισηγητής της Μειοψηφίας, κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Ευχαριστώ, κύριε Πρόεδρε.

Περίμενα από το Βήμα της Βουλής σήμερα να είναι ο εν τοις πράγμασι υπεύθυνος για την άσκηση πανεπιστημιακής πολιτικής, σύμφωνα με αυτό το νομοσχέδιο, ο Υπουργός Προστασίας του Πολίτη, κ. Χρυσοχοΐδης. Α! Μόλις ήρθε ο κ. Χρυσοχοϊδης! Πολύ ωραία, επιβεβαιώνει αυτό που είπα.

Ο κ. Χρυσοχοϊδης με την κυρία Κεραμέως ήταν δημοσίως οι Εισηγητές αυτού του νομοσχεδίου. Έχουμε το πρωτοφανές, από το 1974 και μετά, να υπάρχει μια συνδιαχείριση, δηλαδή, διαχείριση εκ μέρους της Αστυνομίας, ζητημάτων, που αφορούν τον πανεπιστημιακό χώρο. Δεν ξέρω, γιατί με τόση υπερηφάνεια παρουσιάζεται αυτή η θεσμική εκτροπή, που περιλαμβάνει το νομοσχέδιο.

Μέσα στην πανδημία που ζει ο λαός μας, στην αγωνία, στο φόβο, η Κυβέρνηση παίζει με κλειστά τα σχολεία, με κλειστά τα πανεπιστήμια, με αιφνιδιασμένους πολίτες, να ψηφίσει ένα νομοσχέδιο, που δεν αντιμετωπίζει επείγοντα ζητήματα. Η Βουλή είναι σε καραντίνα –βλέπετε ποια είναι η κατάσταση σήμερα εδώ – η Κυβέρνηση επιμένει. Διαδηλώσεις γίνονται, μαζικές διαδηλώσεις, που κουρελιάζουν στην πράξη τις απαγορεύσεις του νόμου Χρυσοχοΐδη και δεν τολμάει να επιβάλλει τις απαγορεύσεις αυτές η αστυνομία, γιατί θα ερχόταν σε σύγκρουση με τη μεγάλη πλειοψηφία της νεολαίας και των πανεπιστημιακών. Γιατί παίζει η Κυβέρνηση; Προφανώς, νομίζει ότι έτσι μπορεί να πιάσει στον ύπνο τους ανθρώπους. Πιστεύει, ότι έτσι μπορεί να αξιοποιήσει την πανδημία και να διαμορφώσει από τώρα φραγμούς αντιδημοκρατικούς. «Θεσμική εκτροπή» λέγεται αυτό το πράγμα στα πανεπιστήμια και την κοινωνία.

Το νομοσχέδιο έχει δύο μεγάλους άξονες: Ο πρώτος αφορά στη μείωση των εισακτέων στα πανεπιστήμια και ο δεύτερος αφορά την παραδοσιακή αστυνομία και το καθεστώς «Όργουελ» στα Πανεπιστήμια. Και τα δύο ζητήματα αυτά έχουν ένα κοινό παρονομαστή: Το χτύπημα της Δημοκρατίας !

Εξηγούμαι. Είναι προφανές ότι με το νομοσχέδιο στις διατάξεις, που αφορούν στη μείωση των εισακτέων στα Πανεπιστήμια, θεσπίζονται νέες κοινωνικές ανισότητες, μέσα σε ένα πλαίσιο, επαναλαμβάνω, πανδημίας, που επιδεινώνει τις κοινωνικές και εκπαιδευτικές ανισότητες. Είδαμε τι σήμαινε η εξ αποστάσεως εκπαίδευση, όπου, παρά τον ηρωισμό των εκπαιδευτικών, που μόνοι τους έδωσαν τη μάχη αυτή, είχαμε το 30%, τουλάχιστον, των παιδιών, που δεν μπορούσαν να πάρουν μέρος στην τηλεκπαίδευση, καταλαβαίνουν τι σημαίνει κοινωνική και εκπαιδευτική ανισότητα και επιδείνωση.

Ενώ, λοιπόν, τα παιδιά, πέρυσι και φέτος, ετοιμαζόντουσαν, σε συνθήκες πανδημίας, να δώσουν εξετάσεις και ετοιμάζονται, ενώ οι οικογένειες ξοδεύονται – ξέρουμε τι σημαίνει να δίνει ένα παιδί εξετάσεις στα πανεπιστήμια – η Κυβέρνηση, αιφνιδίως, γιατί άραγε, λέει, όχι. Φέτος, θα μπούνε παιδιά, κατά 24.000 λιγότερα από ό,τι πέρσι, διότι, παρότι επιχειρεί η Κυβέρνηση θα δώσει την ευθύνη, να μετακυλήσει την ευθύνη στα Πανεπιστήμια – με την ελάχιστη βάση εισαγωγής – η ευθύνη είναι της Κυβέρνησης. Αυτή νομοθετεί με τέτοιο τρόπο, που θα έχουμε μεγάλες επιπτώσεις και ένα από τα τέσσερα παιδιά, που μπήκαν πέρσι, δεν θα μπούνε φέτος.

Ποιες είναι αυτές οι επιπτώσεις; Πρώτα-πρώτα, θα έχουμε χιλιάδες παιδιά, που δεν θα μπουν, με αποτέλεσμα να κλείσουν τμήματα ή και πανεπιστήμια προοπτικά, κυρίως Περιφερειακά. Κεντρική Μακεδονία, με εξαίρεση το ΑΠΘ, Αιγαίου, Ιόνιο, Δυτική Μακεδονία, Στερεά, Κρήτη είναι ο κατάλογος των πανεπιστημιακών τμημάτων, που, τα επόμενα χρόνια, θα κλείνουν, ελλείψει φοιτητών, ελλείψει κρατικού ενδιαφέροντος. 49 πόλεις και η Αθήνα για ορισμένα τμήματα χάνουν φοιτητές. Σε 29 πόλεις χάνονται εισακτέοι σε όλα τα τμήματα. 25% με 40% είναι ο περιορισμός των φοιτητών στα ΑΕΙ, με βάση το νέο σύστημα.

Έχουμε αύξηση της φοιτητικής διαρροής από το λύκειο και έχουμε και αύξηση της φοίτησης στα φροντιστήρια, γιατί λιγότερος αριθμός εισακτέων σημαίνει πιο μεγάλη ένταση της οικογένειας και των φροντιστηρίων, για να μπουν τα παιδιά.

Ποια είναι τα επιχειρήματα, τα οποία αναφέρει η Κυβέρνηση. «Μα, θέλετε να μπαίνουν με λευκές κόλλες με 0,6 σε 20 βαθμούς στα πανεπιστήμια;» Ερώτηση: Πόσα παιδιά μπαίνουν με 0,6; 100; 200; 1.000; Λιγότερα. Και κόβετε, με βάση αυτό το επιχείρημα, 24.000 παιδιά από τα πανεπιστήμια; Είναι επιχείρημα αυτό;

Δεύτερον, για το επίπεδο των βαθμολογικών βάσεων εισαγωγής στα πανεπιστήμια. Ποιος φταίει; Φταίει η Πολιτεία, που δεν έχει μεριμνήσει για την αναβάθμιση του Λυκείου. Αντί να συζητούμε, λοιπόν, για την αναβάθμιση του Λυκείου, συζητούμε ουσιαστικά για περιορισμό του δικαιώματος των παιδιών να προχωρήσουν στις σπουδές τους;

 Τρίτον. Άραγε, αγνοεί η Κυβέρνηση, ότι μέσα στα μνημόνια και μετά στην πανδημία υπάρχει εκτόξευση κοινωνικών ανισοτήτων στη χώρα μας, ότι οι δημόσιες δαπάνες για την παιδεία έχουν καταρρακωθεί και έχουν εκτοξευτεί οι ιδιωτικές δαπάνες για την παιδεία, τα νοικοκυριά και οι οικογένειες την πληρώνουν; Με μια μικρή περίοδο διακυβέρνησης του ΣΥΡΙΖΑ, προσπαθήσανε να μας σπιλώσουν εντός των δύσκολων καιρών, μειώνοντας τις δημόσιες δαπάνες. Και έρχεται φέτος ο προϋπολογισμός και έχει λιγότερα χρήματα στον τακτικό προϋπολογισμό για την εκπαίδευση. Λιγότερα, τώρα, που υπάρχει «χρήμα παντού», όπως λένε. Τι να υποθέσει κανείς !

Ακούγεται, επίσης, το επιχείρημα της αξιοκρατίας: «Μα, θέλετε να μπαίνουν με χαμηλές βάσεις;» Όσα παιδιά δεν μπουν με χαμηλές βάσεις, λοιπόν – στα πανεπιστήμια 24.000 παιδιά δεν θα μπουν, το 1 στα 4, σε σχέση με πέρσι, δεν θα μπει φέτος στα πανεπιστήμια – πού τα σπρώχνει η Κυβέρνηση; Σε διαφορετικούς δρόμους, λέει, κοινωνικής ανόδου. Ένας είναι τα κολέγια, τα οποία φρόντισε να τα καταστήσει επαγγελματικά εφάμιλλα, ισοδύναμα τα πτυχία των ιδιωτικών κολεγίων, με τα πτυχία των δημοσίων πανεπιστημίων ! Αυτό έκανε η Κυβέρνηση. Μήπως στα κολέγια μπαίνουν με εξετάσεις και μάλιστα, με βαθμό υψηλό; Όχι, χωρίς εξετάσεις. Μήπως στα κολέγια έχουμε αξιολογημένο προσωπικό; Όχι, ο κολεγιάρχης παίρνει όποιον θέλει, με τα δικά του κριτήρια. Άρα, λοιπόν, δεν είναι θέμα αξιοκρατίας. Είναι θέμα επιλογής της Κυβέρνησης να σπρώξει βίαια τα παιδιά εκτός του δημόσιου συστήματος εκπαίδευσης και να τα στείλει «πελάτες» στα ιδιωτικά κολέγια. Υποβαθμισμένα ιδιωτικά κολέγια.

Υπάρχουν και άλλα επιχειρήματα. Ακούμε: «Αν μπουν εύκολα θέματα, δεν θα μπουν και περισσότερα παιδιά»; Όχι, βέβαια. Και με εύκολα θέματα, θα έχουμε το εξής παράδοξο: Να έχουμε αυξημένη βαθμολογία των παιδιών, γιατί είναι ο μέσος όρος, με βάση το νομοσχέδιο, που καθορίζει τις βάσεις και θα μένουν απ’ έξω ξανά 25%. Ο μηχανισμός του νομοσχεδίου είναι μηχανισμός περικοπής, σε κάθε περίπτωση, των παιδιών από τα πανεπιστήμια, απομάκρυνσης τους απ’ τα πανεπιστήμια.

Ακούω και άλλο επιχείρημα. «Μα, τι θέλετε; Να γίνουν όλοι φοιτητές, πτυχιούχοι; Ανεργία υπάρχει». Πρώτα – πρώτα, στην Ευρωπαϊκή Ένωση, η κατεύθυνση είναι να αυξηθεί ο αριθμός των παιδιών, που πηγαίνουν και τελειώνουν πανεπιστήμια. Μέχρι τώρα, μέχρι το 2020, ο στόχος ήταν το 40% να είναι πτυχιούχοι, στην ηλικία 32 με 36 ετών και τώρα ανεβαίνει αυτός ο στόχος στο 50%, με βάση την πρόταση της Πορτογαλικής Προεδρίας. Γιατί; Διότι θέλουν στην Ευρώπη, από την πανδημία να βγούμε, με ανάπτυξη υψηλού επιπέδου. Με ανάπτυξη υψηλού επιπέδου, που σημαίνει, καταρτισμένα, μορφωμένα παιδιά τριτοβάθμιας εκπαίδευσης. Είναι γραμμένα αυτά στην Έκθεση της Κομισιόν. Τα διαβάζει η Κυβέρνηση; Εδώ υπάρχει αντίθετο σχέδιο, που φαίνεται και απ’ την έκθεση της ΑΔΙΠ, αλλά και απ’ τα νομοσχέδια, που έχει ψηφίσει η Κυβέρνηση. Προσπαθούν να σπρώξουν τα παιδιά στην ανήλικη εργασία - μετά τα 15 να φύγουν από την εκπαίδευση - στην πρώιμη υποβαθμισμένη κατάρτιση και εξειδίκευση. Γιατί οι θέσεις εργασίας, που θα δημιουργηθούν, εάν και εφόσον δημιουργηθούν, με βάση αυτό το μοντέλο ανάπτυξης, που θέλει η Κυβέρνηση, θα είναι χαμηλού επιπέδου και χαμηλής αμοιβής. Άρα, λοιπόν, γι’ αυτό τρέχει η Κυβέρνηση. Διότι θέλει να δημιουργήσει προϋποθέσεις ενός αναπτυξιακού μοντέλου υποβαθμισμένου, υπέρ των λίγων και εις βάρος της μεγάλης πλειοψηφίας του ελληνικού λαού. Γι’ αυτό κόβει τα παιδιά απ’ τα πανεπιστήμια.

Υπάρχουν άλλα επιχειρήματα, με τα οποία μπορεί να τεκμηριώσει κανείς αυτήν την αντιδημοκρατική, αιφνίδια επιλογή εις βάρος του μέλλοντος των παιδιών; Δεν άκουσα. Αν, όμως, νομίζει η Κυβέρνηση, ότι δεν θα γίνει κατανοητό από τους πολίτες αυτό το πράγμα, κάνει λάθος. Θα το καταλάβουν οι πολίτες και τότε θα έρθει και η ώρα του ταμείου. Να το γνωρίζει η Κυβέρνηση αυτό.

 Μια μικρή, αλλά σημαντική παρατήρηση. Ανάμεσα σε αυτούς, που θα πεταχτούν έξω από τα πανεπιστήμια, είναι, κατά προτεραιότητα, τα φτωχότερα παιδιά, οι μαθητές των εσπερινών γυμνασίων. Λίγοι, αλλά είναι σημαντικό ότι πήγαιναν στα πανεπιστήμια αυτά τα παιδιά. Αυτά τα παιδιά δεν έχουν μέλλον, με βάση το νομοσχέδιο αυτό.

Είπα και νωρίτερα ότι ένα στοιχείο αυτού του νομοσχεδίου είναι οι κοινωνικές ανισότητες, είναι η ανάπτυξη εις βάρος των πολλών και υπέρ των λίγων, είναι η υποβάθμιση της δημόσιας εκπαίδευσης υπέρ των ιδιωτικών κολεγίων.

Το δεύτερο στοιχείο είναι το θέμα της δημοκρατικής λειτουργίας των πανεπιστημίων. Υπάρχει πρόβλημα παρανομίας στα πανεπιστήμια; Βεβαίως, υπάρχει και στην κοινωνία, υπάρχει. «Μεγάλο πρόβλημα» λέει η Κυβέρνηση. Περιθωριακό, λέω εγώ. Βεβαίως, οι τηλεοράσεις, τόσα χρόνια, το παραμικρό θέμα παρανομίας και εγκληματικότητας το καθιστούσαν κεντρικό θέμα στα τηλεοπτικά δελτία. Εξ ου και στην κοινή γνώμη υπάρχει μια εικόνα εντελώς διαφορετική από την εικόνα, που υπάρχει, μέσα στα πανεπιστήμια, στους φοιτητές και στους πανεπιστημιακούς. Δεν είναι παράλογοι ούτε άνθρωποι της βίας οι πρυτάνεις, οι οποίοι διαφωνούν με την πανεπιστημιακή αστυνομία. Δεν είναι παράλογοι ούτε άνθρωποι της βίας οι φοιτητές, που κατέβηκαν στις κινητοποιήσεις. Δεν είμαστε όλοι εμείς, τα Κόμματα της Αντιπολίτευσης και οι διάφοροι Βουλευτές του ΚΙΝΑΛ - που έχει πολύ θετικά στοιχεία – ο ΣΥΡΙΖΑ, το ΜέΡΑ25, το Κ.Κ.Ε., που διαφωνούμε κατηγορηματικά γι’ αυτήν την πρόταση και τη θεωρούμε πρόταση αστυνομοκρατίας στα πανεπιστήμια.

Έχω τα στοιχεία της ΕΛ.ΑΣ.. Η Κυβέρνηση ΣΥΡΙΖΑ σε μια επιτροπή, υπό τον Καθηγητή, κύριο Παρασκευόπουλο, για το θέμα του πανεπιστημιακού ασύλου, συνεργάστηκε με την ΕΛ.ΑΣ., για να διαμορφώσει ένα πλαίσιο προστασίας του πανεπιστημιακού ασύλου. Από τα στοιχεία της ΕΛ.ΑΣ. προκύπτει ότι η γενική εγκληματικότητα, σε όλο τον πληθυσμό, κάθε χρόνο, είναι περίπου 200.000 αξιόποινες πράξεις. Ειδικά στα ΑΕΙ, είναι 200 το χρόνο. Δηλαδή, το 0, 1% της γενικής εγκληματικότητας στον πληθυσμό. Αν για το 0,1% συγκροτείται ειδικό σώμα αστυνομικών και προσλαμβάνονται 1.030 αστυνομικοί – μου αρέσει το 1.030, σας λείπουν και 30 για τα ρουσφέτια; – θα έπρεπε, με την ίδια λογική, η Ελληνική Αστυνομία να έχει 1 εκατομμύριο αστυνομικούς ! Γι’ αυτό λέω ότι έχουμε μπροστά μας ένα πρόγραμμα αστυνομοκρατίας, ειδικά για τα πανεπιστήμια. Τα αντιμετωπίζουν σαν χώρο εγκληματικής δραστηριότητας. Υπάρχουν στα πανεπιστήμια προβλήματα; Βεβαίως και υπάρχουν, όπως σε όλους τους κοινωνικούς χώρους. Όμως, τα σοβαρά προβλήματα είναι εισαγόμενα. Δεν είναι φασαρία, μεταξύ δύο 2 φοιτητών. Λέτε «ναρκωτικά». Δεν δέχομαι ότι τα ναρκωτικά είναι κανόνας στα πανεπιστήμια. Αλλά όπου είναι, από κάπου μπαίνουν. Ας τους πιάσει η αστυνομία απ’ έξω. Λένε υπάρχουν μολότοφ. Από κάπου μπαίνουν. Δεν παρασκευάζονται μέσα εκεί. Λένε ότι γίνεται παραεμπόριο. Από ποιες αποθήκες τα έχουν αυτά τα προϊόντα στα πανεπιστήμια; Τι κάνει η Αστυνομία; Αστυνομεύει το γύρω χώρο ή όχι; Άρα, μην ρίχνουμε στις πλάτες των πανεπιστημίων ευθύνες, που δεν έχουν.

Η πανεπιστημιακή αστυνομία, τώρα, τι θα κάνει; Δεν θα έχει πυροβόλα όπλα κατά την άσκηση των καθηκόντων της. Δεν διευκρινίζει, βεβαίως, αν θα υπάρχουν όπλα σε αποθήκες μέσα στο πανεπιστήμιο. Αυτό είναι ανοικτό.

Δεύτερον, οι αστυνομικοί αυτοί δεν θα δίνουν λόγο στις πανεπιστημιακές αρχές, αλλά στο κέντρο της Αστυνομίας. Πρόκειται για αντισυνταγματικό μέτρο. Διότι, ο σκληρός πυρήνας του πανεπιστημιακού αυτοδιοίκητου, στο άρθρο 16, παράγραφος 5, κατοχυρώνει πλήρη αυτοδιοίκηση και στα θέματα, που αφορούν την ασφάλεια του πανεπιστημίου. Η τήρηση της τάξης και της ασφάλειας, στο σύνολο των χώρων, ανήκει στην αποκλειστική αρμοδιότητα των πανεπιστημιακών αρχών. Σωστά, λοιπόν, οι πρυτάνεις λένε «δώστε μας προσωπικό και δυνατότητα εμείς να οργανώσουμε τις υπηρεσίες του πανεπιστημίου για τη φύλαξη του πανεπιστημίου». Δεν το κάνετε αυτό. Όπως σε όλα τα πανεπιστήμια της Ευρώπης, τα πανεπιστήμια έχουν την ευθύνη, με ειδικές υπηρεσίες, για να διαμορφώνουν αυτή την πραγματικότητα της φύλαξης τους και όχι η CIA ή το FBI. Λένε, επίσης, οι πρυτάνεις και έχουν δίκιο σε αυτό. Εμείς θέλουμε να έχουμε την άποψη τι θα γίνει, με βάση τις αρμόδιες συντεταγμένες στις δικές μας υπηρεσίες. Εσείς το αρνείστε αυτό.

 Πάντως, να τονίσουμε ότι έχετε και άλλη μία δέσμη μέτρων. Είναι το κέντρο ελέγχου σημάτων και ήχου, το room control στο πανεπιστήμιο, στο οποίο, από κοινού, θα υπάρχουν εκπρόσωποι του πανεπιστήμιου και εκπρόσωποι της Αστυνομίας. Αυτό, λοιπόν, το room control του πανεπιστημίου, ανάμεσα στις αρμοδιότητες, που έχει, διαβάζω στο άρθρο 12 παράγραφος 3: «Το κέντρο ελέγχου και λήψης σημάτων και εικόνων συνδέεται με όλα τα τεχνολογικά συστήματα ασφαλείας και επικοινωνιών, που εγκαθίστανται και λειτουργούν εντός του πανεπιστημίου». «Με όλα τα συστήματα επικοινωνιών», ξέρετε τι σημαίνει αυτό; Emails και τηλέφωνα, που υπάρχουν, μέσα στο πανεπιστήμιο. Σε αυτό, λοιπόν, το room control, το κέντρο ελέγχου και λήψης εικόνων, θα συμμετέχει η Αστυνομία, θα έχει άμεση πρόσβαση στα δεδομένα αυτά και συνεπώς, θα υπάρχει ουσιαστικά, στην πράξη, παραβίαση προσωπικών δεδομένων. Ακούμε τον αντίλογο, ότι θα υπάρχει ο γενικός κανονισμός για την προστασία των δεδομένων. Ο γενικός κανονισμός προστασίας δεδομένων υπάρχει, για να αποτρέπουμε τη συγκρότηση τέτοιων υπηρεσιών, όχι για να υπάρχουν αυτές οι υπηρεσίες μέσα στο πανεπιστήμιο, που θα είναι ανεξέλεγκτες ! Οι νόμοι δεν είναι για να κουρελιάζονται στην πράξη από τις εξουσίες και μάλιστα, απ’ την ευαίσθητη αυτή, για τη δημοκρατία, εξουσία της αστυνομίας.

Δεύτερο θέμα. Πρέπει να ξέρετε ότι τα στοιχεία, που μαζεύουν αυτά τα κέντρα ελέγχου και λήψης σημάτων και εικόνων, θα τα φυλάσσουν. Δεν τελειώνει, απλά, τα βλέπουν και φεύγουν. Θα υπάρχει αρχείο καταχώρισης τους, που οι προϋποθέσεις λειτουργίας του αρχείου καθορίζονται ξανά με διάταγμα, που υπογράφει ο Υπουργός. Το δεύτερο πολύ επικίνδυνο στοιχείο είναι ότι μπαίνουν κάμερες μέσα στο πανεπιστήμιο. Δεν είναι εκεί που γίνονται πειράματα, που θέλει μια ειδική επιτήρηση και δεν υπάρχει καμία αντίρρηση, αλλά μέσα στα πανεπιστημιακά αμφιθέατρα. Διαβάζω ξανά το άρθρο 12 παράγραφος 6 εδάφιο γ΄: «Τα εν λόγω συστήματα δεν καταγράφουν τις πανεπιστημιακές παραδόσεις ή τους χώρους εργασίας του διδακτικού και διοικητικού προσωπικού». Προσέξτε, αναφέρει «τις πανεπιστημιακές παραδόσεις», όμως στα αμφιθέατρα γίνονται συνελεύσεις, συγκεντρώσεις. Άρα, όταν διδάσκει ο καθηγητής, στην παράδοση, στο αμφιθέατρο, θα είναι κλειστή η κάμερα και όταν φεύγει αυτός, θα λειτουργεί η κάμερα μέσα εκεί, στη φοιτητική συνέλευση! Αν δεν εννοείτε αυτό, τότε η διατύπωση είναι απλή: «Τα εν λόγω συστήματα δεν λειτουργούν στους χώρους διδασκαλίας και στους χώρους εργασίας του διδακτικού προσωπικού». Όλα τα άλλα είναι τα μεγάλα παράθυρα, εις βάρος της δημοκρατίας των δικαιωμάτων στα πανεπιστήμια.

Θα μπορούσα να αναφέρω και άλλα στοιχεία από το νομοσχέδιο, απλώς θα ήθελα να πω κάτι πιο συνολικό τώρα. Ποιοι είναι άραγε αυτοί, που φωνάζουν, εναντίον του νομοσχεδίου και υπέρ της βίας και της εγκληματικότητας, όπως κατά τρόπο συκοφαντικό για τα πανεπιστήμια και υποτιμητικό για τη δημοκρατία και το Κοινοβούλιο, ακούσαμε προηγουμένως από εκπροσώπους της Κυβέρνησης και της Νέας Δημοκρατίας; Σας διαβάζω μία φράση: «Γιατί η αστυνομία στα ΑΕΙ, δεν είναι μια καλή ιδέα: Πιστεύω, ότι η Κυβέρνηση δεν πρέπει να προχωρήσει στην ψήφιση των διατάξεων 13 και 23, που αναφέρονται στη δημιουργία πανεπιστημιακής αστυνομίας». Ποιος είναι αυτός; Κάποιος Συριζαίος, κάποιος Κιναλίτης, κάποιος του ΚΚΕ, κάποιος του ΜέΡΑ25; Όχι, είναι μια προσωπικότητα του συντηρητικού χώρου του κόμματός σας, κυρία Κεραμέως, ο κ. Σουφλιάς, πρώην Υπουργός Παιδείας. Σ’ αυτόν πρέπει να απαντήσετε. Στον κ. Φορτσάκη πρέπει να απαντήσετε, στον προκάτοχό σας, στον τομέα της παιδείας, τον πρώην πρύτανη, που και αυτός είναι εναντίον. Στον κ. Κύρτσο, τον ευρωβουλευτή, που κάθε άλλο παρά θα πει κανένας ότι είναι εύκολος στο να συμμαχεί με την Αντιπολίτευση. Στον κ. Άρη Σπηλιωτόπουλο, πρώην Υπουργό Παιδείας της Νέας Δημοκρατίας. Σε αυτούς να απαντήσετε, αλλά κυρίως να απολογηθείτε στα χιλιάδες νέα παιδιά, που τους κόβετε το μέλλον μπροστά στην πρόοδο, που τους βάζετε αντιμέτωπους με την αστυνομική αυθαιρεσία, που δημιουργείτε, δυστυχώς, καθεστώς Κορκονέα στα πανεπιστήμια, διότι η πανεπιστημιακή αστυνομία και μάλιστα, όπως λένε οι ίδιοι οι αστυνομικοί, με μη εξειδικευμένους, με ανεκπαίδευτους φρουρούς, δεν είναι τίποτε άλλο παρά το φυτώριο για τους Κορκονέους.

Αυτή είναι η πραγματικότητα. Και αναλαμβάνετε όλη την ευθύνη για τα προβλήματα, τα οποία δημιουργούνται με την κοινωνική ένταση και τη δημοκρατική εκτροπή στα πανεπιστήμια.

Θα περιμέναμε, κυρία Υπουργέ, να μην μας λέγατε ότι θα προσλάβετε χίλιους τριάντα – ξαναλέω, 1.030, ακρίβεια φοβερή – αστυνομικούς, αλλά 1.030 ή 3.000 που χρειάζονται πανεπιστημιακούς στα πανεπιστήμια. Τίποτα από αυτά δεν κάνετε.

Υπάρχει νόμος: Ένας παίρνει σύνταξη, ένας προσλαμβάνεται και, επί ενάμιση χρόνο, δεν τον εφαρμόσατε. Σαν να μην υπήρχε, νόμος της κυβέρνησης ΣΥΡΙΖΑ. Τώρα, πάτε κάτι να κάνετε. Πολύ αργά, όμως, και με πολύ αργά βήματα. Ο ίδιος τακτικός Προϋπολογισμός, που ψηφίσαμε, έχει μειωμένα κονδύλια για την εκπαίδευση.

Τέλος, κυρίες και κύριοι συνάδελφοι, είναι δημοκρατικό καθήκον να συμπαρασταθούμε στους φοιτητές και τους πανεπιστημιακούς. Να συμπαρασταθούμε στο λαό μας, ο οποίος, μέσα στις σημερινές υγειονομικές, κοινωνικές και οικονομικές δυσκολίες της πανδημίας, δίνει ένα μεγάλο αγώνα. Να του συμπαρασταθούμε, απέναντι στην επιθετικότητα της Κυβέρνησης. Η Δεξιά, για άλλη μια φορά, δυστυχώς, δείχνει μια επιθετικότητα, απέναντι στη δημοκρατία. Δεν αφορά όλον τον κόσμο, που ψηφίζει Νέα Δημοκρατία. Αφορά, όμως, το στενό πυρήνα της κυβερνητικής εξουσίας. Έχετε μια δυσανεξία, απέναντι στη δημοκρατία και γι’ αυτό, συχνά, καταφεύγετε σε μια ρητορική εμφυλιοπολεμική, όπως αυτή που εμφανίζει τα πανεπιστήμια να είναι άντρα τρομοκρατίας και εγκληματικότητας.

Ίσως, δεν ξέρετε ότι τα πανεπιστήμια μας διακρίνονται διεθνώς, ότι οι φοιτητές, που παίρνουν πτυχία από την Ελλάδα και πηγαίνουν στην αγορά εργασίας, στην Ελλάδα και διεθνώς, έχουν μεγάλο κύρος. Τι κάνετε, λοιπόν, με αυτήν όλη τη ρητορική σας; Να υπονομεύετε και έτσι. Λυπούμαστε, αλλά εμείς θα κάνουμε ό,τι είναι δυνατόν. Θα στηρίξουμε κάθε κινητοποίηση, προκειμένου – και αν ακόμα το ψηφίσετε, με βάση τη σημερινή κατάσταση της έρημης Βουλής – να μην εφαρμοστεί, στην πράξη. Και όταν αλλάξει η κατάσταση αυτή και φύγετε από τη διακυβέρνηση της χώρας, θα είναι από τα πρώτα νομοσχέδια, που θα καταργήσει μια κυβέρνηση προοδευτικής αλλαγής και πλειοψηφίας. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον Εισηγητή της Μειοψηφίας. Η κυρία Παπακώστα ζητεί το λόγο. Ορίστε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ (Εισηγήτρια της Πλειοψηφίας):** Ευχαριστώ, κύριε Πρόεδρε.

Αν μου επιτρέπετε, επί της διαδικασίας. Να με συγχωρέσουν οι αγαπητοί συνάδελφοι του ΣΥΡΙΖΑ, αλλά νομίζω ότι η διαδικασία προέβλεπε ότι θα είναι ένας βουλευτής και ένας Εισηγητής στην Αίθουσα. Νομίζω ότι έχω εντοπίσει, ήδη, 5 βουλευτές του ΣΥΡΙΖΑ, ενώ οι δικοί μας είναι μέσω τηλεδιάσκεψης. Απλά, στα υπόψιν. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Αυτό δεν είναι ευθύνη του Προεδρείου, κυρία Παπακώστα.

Το λόγο έχει η Ειδική Αγορήτρια του ΚΙΝ.ΑΛ., κυρία Κεφαλίδου. Ορίστε.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Ευχαριστώ, κύριε Πρόεδρε και «καλή θητεία» και από μένα.

Κύριοι συνάδελφοι, «καλή θητεία» στο Υπουργείο Παιδείας. Κυρία Μακρή, κύριε Συρίγο. Χαιρόμαστε, σήμερα, που είναι εδώ και ο Υπουργός Προστασίας του Πολίτη, ο κ. Χρυσοχοΐδης και, φυσικά, η Υπουργός Παιδείας, κυρία Κεραμέως, για μία συζήτηση ενός νομοσχεδίου, που είναι γεγονός ότι έχει μονοπωλήσει, τον τελευταίο καιρό, την επικαιρότητα.

Η νομοθετική αυτή πρωτοβουλία είναι κάτι, το οποίο ήταν αναμενόμενο να συγκεντρώσει το τεράστιο ενδιαφέρον της ελληνικής κοινωνίας. Θα σας έλεγα, όμως, δυστυχώς, για τους λάθος λόγους και με λάθος τρόπο.

Ασχολείται με τρία πολύ σημαντικά ζητήματα, που αφορούν στη ζωή στο ελληνικό πανεπιστήμιο: Το ένα είναι η βάση εισαγωγής στην τριτοβάθμια εκπαίδευση, υπό το βάρος μιας ντροπιαστικής πραγματικότητας, της τελευταίας 15ετίας, τουλάχιστον, να εισάγονται φοιτητές, που η βαθμολογία τους δεν αρκεί, για να προαχθούν ούτε καν στην τάξη.

Πώς θα μπορέσει να παρακολουθήσει ένας φοιτητής πανεπιστημιακά μαθήματα απαιτήσεων, όταν συγκεντρώνει μέσο όρο βαθμολογίας 1 , 2 ή 3 στην κλίμακα του 20; Αυτό είναι κάτι, που, πάρα πολλές φορές, έχει απασχολήσει και είναι άξιο απορίας.

Το δεύτερο θέμα αφορά την προστασία της ακαδημαϊκής ελευθερίας και την αναβάθμιση του ακαδημαϊκού περιβάλλοντος. Ουσιαστικά, μιλάμε για το θέμα της ασφάλειας και της φύλαξης των ΑΕΙ, υπό το βάρος της αποτυχίας της προ 18μήνου εμβληματικής, τότε έλεγε η Κυβέρνηση, νομοθέτησης για το Πανεπιστημιακό Άσυλο.

Και το τρίτο θέμα είναι το πειθαρχικό δίκαιο, όπου εδώ ο τίτλος, που ταιριάζει, είναι «ας νομοθετήσουμε τα ήδη νομοθετημένα». Μα, ήδη, από το άρθρο 5 του ν. 4009/2011 είναι η υποχρέωση για κάθε Πανεπιστήμιο, στα πλαίσια του εσωτερικού κανονισμού του, να προβλέπει και πειθαρχικά παραπτώματα και ποινές και όργανα αρμόδια για τον έλεγχο της τήρησης των θεσπισμένων κανόνων από τα μέλη της ακαδημαϊκής κοινότητας και φυσικά, αρμοδιότητες και διαδικασία. Έρχεται εδώ, λοιπόν, η Κυβέρνηση και τι κάνει; Αυστηροποιεί, αντί να εφαρμόσει τους εσωτερικούς κανονισμούς. Και, δυστυχώς, ενώ θα έπρεπε όλη η προσπάθεια να επικεντρωθεί σε αυτές τις τρεις πολύ βασικές και σημαντικές, για τη ζωή των πανεπιστημίων, πρωτοβουλίες, με ευθύνη του Υπουργείου, το παρόν νομοσχέδιο και η σημασία του χάθηκε, στο θόρυβο ιδεοληπτικών εμμονών και η δημόσια συζήτηση περιορίστηκε σχεδόν, στο τι χρώμα θα έχουν οι στολές του Ειδικού Σώματος της Ελληνικής Αστυνομίας, που θα έχει και την ευθύνη για την φύλαξη των ΑΕΙ και για την ασφάλεια των προσώπων της ακαδημαϊκής κοινότητας, στις χειροπέδες, που θα έχουν, στα γκλομπς που θα έχουν ή δεν θα έχουν και με τελική εποπτεύουσα, φυσικά, Αρχή το ίδιο το Υπουργείο Προστασίας του Πολίτη!

Κυρίες και κύριοι συνάδελφοι, η συζήτηση για την ασφάλεια και την αστυνόμευση στους χώρους των Ελληνικών Ανώτατων Εκπαιδευτικών Ιδρυμάτων, αν και για δεκαετίες τώρα, ταλαιπωρεί και απασχολεί το σύνολο της ελληνικής κοινωνίας, με την παραβατικότητα και με την τρομοκρατία, που έχει γίνει καθημερινότητα για τα κεντρικά, τουλάχιστον, ιδρύματα, εντούτοις, δεν έχει βρεθεί ακόμα ο κοινός τόπος αντιμετώπισής τους από την πολιτεία.

 Κυρίως, ας κάνουμε λίγο και την αυτοκριτική μας, γιατί οι πολιτικοί χώροι επιμένουν να το βλέπουμε, υπό το πρίσμα των ιδεολογικών τους καταβολών, του ιστορικού παρελθόντος, των «δανεισμένων» επαναστάσεων. Η δε ακαδημαϊκή ηγεσία, όσο η επαναστατική γυμναστική δεν έφτανε στη δική της πόρτα, παρέμενε εφησυχασμένη. Όταν, όμως, έγινε τρομοκρατία αυτή η ιστορία και το κοινωνικό κίνημα μιας, μέχρι τότε, ανταλλακτικής κοινότητας, που πουλούσε χειροτεχνήματα σε πάγκους έγινε αυθεντικό εμπόριο «μαϊμού» προϊόντων και σκληρών ναρκωτικών, τότε «σήκωσε τα χέρια ψηλά», τρομαγμένη από όλα αυτά, που είκοσι χρόνια τώρα, συμβαίνουν στους χώρους του πανεπιστημίου, επιμελώς, άφησε η ίδια να θεριέψουν και να καταλάβουν κάθε γωνιά των πανεπιστημίων, μέχρι που έφτασε και μέσα στα ίδια τους τα γραφεία, όπου κυριάρχησε η απειλή και ο φόβος, ως αξίωμα.

Εμείς τα Κόμματα και η ακαδημαϊκή ηγεσία των ΑΕΙ, εναρμονισμένα, επιτρέψαμε τη διαμόρφωση μιας γενικευμένης ανοχής, που έγινε συνήθεια και κατέληξε κουλτούρα, από την αδιαφορία για πράξεις παραβατικότητας, που τις βλέπουμε, δεν τις καταγγέλλει κανείς, απλά αλλάζει δρόμο, αποφεύγει τις κακοτοπιές, τις απογευματινές ώρες, τα στενά ανάμεσα στις Σχολές, μέχρι που αποφεύγει ολόκληρες περιοχές. Ποιος τρελός θα παρκάρει το αυτοκίνητό του στην Τοσίτσα; Για να το βρει καμένο; Κλεμμένο; Ή για να μην το βρει καθόλου; Ποιος «αλαφροΐσκιωτος» θα διασχίσει την πανεπιστημιούπολη του ΑΠΘ - του Πανεπιστημίου που τελείωσα - όταν σκοτεινιάσει; Αυτά καταφέραμε! Αυτά καταφέραμε να περάσουμε στη συλλογική συνείδηση των φοιτητών, αυτών, δηλαδή, που το πανεπιστήμιο καλείται να αναπτύξει τις γνώσεις τους, την προσωπικότητά τους, την επιστημοσύνη τους, όλα αυτά τα διανθίσαμε, ως πράξεις πολιτικού ακτιβισμού.

Και μέσα σε αυτό το τοπίο, η Κυβέρνηση έρχεται, με το παρόν νομοσχέδιο και διαμορφώνει στο πανεπιστήμιο ένα ανόητο, αναποτελεσματικό και αντιμεταρρυθμιστικό καθεστώς καταστολής και αστυνομοκρατίας, δίνοντας χώρο και λόγο σε μια πολυποίκιλη μάζα από μπαχαλάκηδες, εξωπανεπιστημιακούς, «βαποράκια», εμπόρους ναρκωτικών, ανάκατους μαζί με ακτιβιστές, επαναστάτες, με ή χωρίς αιτία, τάγματα ρωμαλέων φοιτητών του κυρίου Γαβρόγλου, αλλά κυρίως, νέα παιδιά, που μόλις πήγαν να γευτούν τη χαρά της επιτυχίας τους θα βρεθούν όλοι απέναντι. Συγχαρητήρια, λοιπόν! Τα καταφέρετε πάρα πολύ καλά.

Η κυρία Κεραμέως ήρθε και μας είπε ότι πολλά fake news κυκλοφορούν, αλλά ξέρετε είστε οι πρώτοι, που παραπλανάτε. Τι μας είπατε; Μας είπατε ότι δεν μπορεί ο πρύτανης να διοικήσει, δεν μπορεί να έχει την ευθύνη και γιατί πρέπει να κάνει τον Αρχηγό της Αστυνομίας;

Επιτρέψτε μου να σας πω, ότι αυτό που αλλάζει, ανάμεσα σε αυτό που φέρνετε σήμερα και νομοθετείτε και σε αυτό, που ήδη νομοθετήσατε, με το ν. 4623/2019, η μόνη διαφορά είναι ότι τώρα πια η Αστυνομία θα είναι διαρκώς στα πανεπιστήμια, διότι και προληπτικά και κατασταλτικά, μέχρι σήμερα, μπορούσε να είναι και θα βλέπει μαζί με το προσωπικό φύλαξης τις οθόνες, που θα παρακολουθούν από τις κάμερες τι γίνεται στο χώρο του πανεπιστημίου.

Αυτή είναι η μοναδική αλλαγή. Και πιστέψτε με, δεν χρειαζόταν ούτε ειδικό αστυνομικό σώμα, ούτε ειδικοί αστυνομικοί, με αποκλειστική αρμοδιότητα στο πανεπιστήμιο, είναι τόσο εξειδικευμένο, που και εσείς στο λόγο σας, προσπαθήσατε να πείτε πόσο ειδικά ειδική θα είναι αυτή η φύλαξη, που θα προσφέρεται. Αυτό, ξέρετε, δεν είναι καν λειτουργικό, επιχειρησιακά, δεν είναι ίδιες οι ανάγκες, σε κάθε πανεπιστήμιο και κάθε εποχή του χρόνου. Είναι αρκετό το ότι η Αστυνομία μπορεί, χωρίς διαδικαστικά προσκόμματα, να κάνει τη δουλειά της και στο πανεπιστήμιο, αλλά για να την κάνει, βέβαια, χρειάζεται συνεννόηση και χρειάζεται να λάβει υπόψη της και τις ιδιαιτερότητες του χώρου και ό,τι κάνει να το κάνει με μέτρο και όχι καθ’ υπερβολή.

Με αυτά, όμως, που κάνετε, ουσιαστικά, έρχεστε και σκιάζετε σοβαρές προσεγγίσεις για τη λειτουργία των ΑΕΙ, όπως είναι η καθιέρωση της βάσης εισαγωγής και το πειθαρχικό δίκαιο, ενώ ομολογείτε «μετά βαΐων και κλάδων», για ακόμη μια φορά, πως ό,τι κάνατε, με τόσο συμβολικό χαρακτήρα, ως πρώτη κίνηση, με το άσυλο, το 2019, είναι μια παταγώδης αποτυχία.

Θυμάστε, τότε, στην κουβέντα που είχε γίνει, ότι σας είχαμε επιστήσει την προσοχή να δείτε τη διατύπωση αυτής της διάταξης όσο πιο προσεκτικά γίνεται, αλλά εσείς, τότε και η Κυβέρνηση, μεθυσμένοι από τη νίκη των εκλογών, πήρατε το άσυλο αγκαζέ, το κάνατε λάβαρο της παράταξής σας και τι φτιάξατε; «Μια τρύπα στο νερό», με κατάληξη ένα χρόνο μετά, να έχουμε αυτήν την εικόνα, την οποία στηλιτεύετε και εσείς. Έγινε επί των ημερών σας και με τη δυνατότητα να μπαίνει η Αστυνομία και προληπτικά και κατασταλτικά, μέσα στο πανεπιστήμιο. Η εικόνα του πρύτανη του Οικονομικού Πανεπιστημίου της Αθήνας πρέπει, κυρίως, να προβληματίσει την Κυβέρνηση, αλλά όχι στη λογική της αυστηροποίησης και του να φτάσουμε στο άλλο άκρο και να συντηρούμε μια ένταση στα πανεπιστήμια.

 Δυστυχώς, μυαλό δεν βάζετε. Προτιμάτε τη μοναχική επίδειξη ισχύος, αντί να καθίσουμε να συζητήσουμε να βρούμε μια λύση, μέσω του διαλόγου και εν μέσω πανδημίας και καραντίνας, γνωστά πράγματα πια, το τελευταίο διάστημα. Δυστυχώς, αξιοποιείτε το ότι υπάρχει η εξ αποστάσεως εκπαίδευση στις σχολές και φέρνετε να ψηφιστεί ένας ακόμη αποσπασματικός νόμος, όπου ο διάλογος έχει καταντήσει να έχετε απέναντί σας κάθε ενδιαφερόμενο, είτε είναι φοιτητές, είτε είναι πανεπιστημιακή κοινότητα, είτε είναι γονείς, τους έχετε όλους απέναντι.

Την άποψη και τις προθέσεις της η Υπουργός Παιδείας, όποιο περιτύλιγμα και αν βάλει, δεν μπορεί να τις κρύψει. Γιατί; Γιατί, είναι μια καλή ευκαιρία τώρα να μας πει πώς αντιλαμβάνεται το γεγονός ότι μετά από τέσσερα χρόνια ΣΥΡΙΖΑ – ΑΝΕΛ, που δεν κατάφεραν να ελέγξουν τους κρίσιμους, αν θυμάστε, όπως λέγανε, αρμούς της εξουσίας, έρχεται τώρα η Νέα Δημοκρατία, με τον ίδιο καημό, που το εκφράζει, μέσα από το μότο «νόμος και τάξη».

Εγώ αναρωτιέμαι είναι αυτό σημείο συνάντησης και ταύτισης; Είναι άνοιγμα στην κοινωνία και αντίληψη ενός σύγχρονου δημοκρατικού κράτους; Αυτό «εκδημοκρατισμό», πάντως, δεν το λες. Το χειρότερο από όλα αυτά είναι το κώλυμα, που έχετε. Το κώλυμα με την ευταξία, τύπου δεκαετίας 1960 ! Πρώτο δείγμα η περίφημη διαγωγή στα απολυτήρια. Τελικά, με όλη αυτήν την ιδεοληψία, έρχεστε και συσκοτίζετε τα προβλήματα και υποτιμάτε τις σοβαρές και επείγουσες ανάγκες των πανεπιστημίων, με το τζογαδόρικο ρίσκο της πυροδότησης κοινωνικών εκρήξεων.

Έχετε σκεφτεί πόσο λάθος είναι η νομοθέτησή σας; Έχετε σκεφτεί τι ένταση θα δημιουργηθεί στα πανεπιστήμια; Έχετε σκεφτεί ότι δίνετε το φιλί της ζωής, σε έναν κοινωνικά τελειωμένο ΣΥΡΙΖΑ, όπου θα βρει, μέσα από αυτήν την ιστορία, κλέφτες και αστυνόμοι στα πανεπιστήμια, τη δυνατότητα να διατρανώσει και να μαζικοποιήσει την παρουσία του;

Έτσι, για άλλη μια φορά, με ό,τι κάνετε, θα παραμείνουμε κολλημένοι σε συζητήσεις με κομματικά στεγανά, που τόσο η αποδοχή της πραγματικότητας ότι υπάρχει εγκληματικότητα στους χώρους των ελληνικών πανεπιστήμιων, όσο και οι σοβαρές μεταρρυθμίσεις, που καθυστερούν θα συναρτώνται, κάθε φορά, με ιδεολογικές προσεγγίσεις και ακόμα χειρότερα με πολιτικές σκοπιμότητες.

Κυρία Υπουργέ, σας το έχουν πει πολλοί και φαντάζομαι σε όλους τους τόνους, ότι η ανάθεση της φύλαξης σε όργανα, που δεν ανήκουν στην πανεπιστημιακή κοινότητα και δεν ελέγχονται από αυτήν, αντιβαίνει στον συνταγματικά κατοχυρωμένο τρόπο διοίκησης του πανεπιστημίου. Εσείς δεν ακούτε, μπορεί να κάνετε και ότι δεν ακούτε, αλλά εμείς, στο Κίνημα Αλλαγής, είμαστε οι πρώτοι, που έχουμε αποδείξει την ανάγκη να αναβαθμιστούν τα δημόσια πανεπιστήμια, ως όχημα ανάπτυξης της χώρας.

Καλούμε, λοιπόν, τις διοικήσεις των πανεπιστημίων να αναλάβουν τις ευθύνες τους. Είναι δική τους ευθύνη η περιφρούρηση του χώρου δουλειάς τους. Αυτοδιοίκηση σημαίνει δικαιώματα, σημαίνει, όμως, υποχρεώσεις, κυρίως, υποχρεώσεις. Αυτό, για πολλά χρόνια, οι διοικήσεις των πανεπιστημίων το είχαν ξεχάσει. Για δεκαετίες, εκχώρησαν μέρος αυτών των ευθυνών στις φοιτητικές οργανώσεις και, συν τω χρόνω, σε συλλογικότητες κάθε είδους. Για να φτάσουμε, σήμερα, η λειτουργία ενός ΑΕΙ να εξαρτάται από τα κέφια ομάδων μπαχαλάκηδων !

Η λύση, όμως, δεν βρίσκεται στην εκ νέου εκχώρηση μιας θεμελιώδους έκφανσης της εξουσίας, που της έχει εμπιστευθεί η πολιτεία και είναι και η φύλαξη και η ασφάλεια και αυτό να εκχωρείται στο Υπουργείο Προστασίας του Πολίτη. «Διοίκηση», στα πρώτα χρόνια, τα φοιτητικά μας μαθαίνουμε ότι είναι ανάληψη ευθύνης. Όποιος δεν μπορεί, ας παραιτηθεί. Όποιος δεν μπορεί, ας γυρίσει σπίτι του, ας περιοριστεί στα ακαδημαϊκά του καθήκοντα και στη διδασκαλία. Δεν είναι οι θέσεις αυτές για όλους. Θεωρούμε ανήκουστο, με τις ευλογίες της επίσημης πολιτείας, να θεσπίζουμε το ακαταλόγιστο και το ανεύθυνο αυτών, που ο ελληνικός λαός τους εμπιστεύεται τη μόρφωση, την καλλιέργεια των παιδιών του και τη δημιουργία καταρτισμένων, σκεπτόμενων, ελεύθερων και υπεύθυνων επιστημόνων, που θα πάνε τη χώρα μπροστά.

Δεν χρειάζεται να ανακαλύψουμε τον τροχό. Χρειάζεται να παρακολουθούμε τι γίνεται στην Ευρώπη, της Οξφόρδης συμπεριλαμβανομένης και του Κέμπριτζ. Τα ελληνικά πανεπιστήμια μπορούν να αναλάβουν την ευθύνη, που τους αναλογεί. Μπορούν να περιφρουρήσουν το χώρο τους.

Πολύ σωστά, είπατε ότι κατατέθηκε από το Κίνημα Αλλαγής μία πρόταση νόμου, την οποία γνωρίζετε καλά, οπότε, θα γνωρίζετε και της μεγάλης αποδοχής, που έχει τύχει από το σύνολο της ακαδημαϊκής κοινότητας. Το κράτος και οι υπηρεσίες του είναι και θα είναι παρόν να τους συνδράμει στο έργο τους, όπου, όταν και όσο χρειάζεται, όπως γίνεται παντού, στον πολιτισμένο κόσμο, όπου ασφαλώς κανένας δεν μπορεί να μπαίνει στο πανεπιστήμιο, όποτε του καπνίσει και χωρίς έλεγχο, ούτε να πηγαίνει για ψώνια «μαϊμού» προϊόντων και ουσιών, όπως, είχαμε καταντήσει. Το να μπει τέλος στην ανομία και να είναι τα ΑΕΙ χώρος διακίνησης ιδεών γίνεται, μέσα από τη συναίνεση, τη σύγκλιση και την αυτοδέσμευση σε όσα αποφασίσουμε και όχι μέσα από επίδειξη αυταρχισμού και σύγκρουσης με αυτούς, που αφορά άμεσα και είναι αυτοί, που θα κληθούν να υλοποιήσουν και τις μεταρρυθμίσεις.

Θέλω να κλείσω με κάτι, το οποίο θεώρησα ότι είναι εξαιρετικά γόνιμο να το μοιραστούμε στη σημερινή μας συζήτηση. Ήταν μια πρόταση, μια κουβέντα του πρώην Πρύτανη του Καποδιστριακού Πανεπιστημίου, του κυρίου Χρήστου Κίττα, που είπε «μπαρουτοκαπνισμένος», εν μέσω επεισοδίων και πολύ δύσκολων καταστάσεων, όταν, το 2008, το Καποδιστριακό Πανεπιστήμιο περνούσε μέσα από μία πολύ μεγάλη περιπέτεια καταλήψεων.

Τι είπε, λοιπόν; «Το βασικό είναι η αποκατάσταση της σχέσης δασκάλου και μαθητή-φοιτητή». Πώς θα γίνει αυτό; Με αστυνομοκρατία; Με επίδειξη ισχύος; Ρητορικά, φυσικά, είναι τα ερωτήματα. Η εκπαίδευση από την προνηπιακή, μέχρι και την πανεπιστημιακή φάση, με παρακλάδια την επαγγελματική κατάρτιση, είναι συγκοινωνούντα δοχεία. Τα παιδιά μας το έχουν αποδείξει ότι μαθαίνουν εύκολα, αρκεί να μπορείς να τα εμπνεύσεις και να τα καθοδηγήσεις. Σκοπός είναι να οικοδομήσουμε στα Πανεπιστήμια μια διαφορετική κουλτούρα σεβασμού και έγνοιας για κάτι, όμως, που θα το θεωρούμε όλοι ότι είναι δικό μας. Να υπάρξει μια άλλη φιλοσοφία τόσο, ως προς την καθημερινή λειτουργία, όσο και ως προς το έργο, που χρειάζεται να επιτελούν. Χρειαζόμαστε καινούργιο φρέσκο αέρα στα Πανεπιστήμια, που θα παρέχουν τις βασικές γνώσεις και από εκεί και μετά, ο καθένας θα παίρνει την κατεύθυνση, που θέλει, όταν πια θα έχει ωριμάσει και θα είναι έτοιμος να κάνει και τις επιλογές του.

Αυτό, όμως, θέλει, τουλάχιστον, ένα δεκαετή σχεδιασμό. Φανταστείτε, πόσα πράγματα θα ήταν διαφορετικά, σήμερα, στα πανεπιστήμιά μας, εάν είχαμε τη σοφία να εφαρμόσουμε το ν. 4009 του 2011, με γενναιότητα. Ήταν ένας νόμος, που, σε αυτήν εδώ την Αίθουσα, συγκέντρωσε τη μεγαλύτερη πλειοψηφία νομοσχεδίου σε θέματα παιδείας. Εμείς, όμως, τι κάναμε; Την επόμενη μέρα βαλθήκαμε να τον καταργούμε, να τον απομειώνουμε, γιατί ήταν πολύ δύσκολο να εφαρμοστεί. Ήθελε γενναίες και θαρρετές κινήσεις. Θα μπορούσε με τροποποιήσεις, με ανατροφοδότηση, να είναι μια λύση σε όλα όσα ζούμε σήμερα.

Δυστυχώς, όμως, ένα από τα πράγματα, που πρέπει να μάθουμε, καθώς ωριμάζουμε, είναι ότι οτιδήποτε και αν θέλουμε να προχωρήσει στην κοινωνία, έχει μια βασική προϋπόθεση: Να υπάρξει σύμπνοια. Χωρίς αυτήν δεν πάμε πουθενά. Ολομόναχος κανείς, κυρία Υπουργέ, δεν πήγε μακριά. Υπό τις παρούσες συνθήκες δεν πάει ούτε μέχρι τις επόμενες εκλογές.

Θέλω να καταλήξω με το τι καταλαβαίνει κάποιος, διαβάζοντας αυτό το νομοσχέδιο. Καταλήγει σε δύο συμπεράσματα. Ότι νομοθετούμε τα νομοθετημένα, προσθέτοντας και τις ιδεοληπτικές μας στρεβλώσεις ή υπερνομοθετούμε, οδηγώντας σε εντάσεις και αδιέξοδα. Δεν υπάρχει έλλειμμα στα νομοθετήματα, το θάρρος αναζητούμε για την υλοποίησή τους και από εσάς, κυρία Υπουργέ, περιμέναμε πολύ περισσότερα. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κυρία Κεφαλίδου.

Το λόγο έχει ο Ειδικός Αγορητής του Κομμουνιστικού Κόμματος Ελλάδος, ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Σας το ξαναλέμε, κυρία Υπουργέ, μην κάνετε πως δεν ακούτε, αποσύρετε το νομοσχέδιο, γιατί προκαλείτε και προκαλείτε, όχι μόνο με το νομοσχέδιο, προκαλείτε ένα χρόνο τώρα, γιατί σε όλη τη διάρκεια της πανδημίας η Κυβέρνηση τα μόνα που έκλεισε και στην πραγματικότητα δεν άνοιξε ποτέ, είναι τα Πανεπιστήμια για τους φοιτητές τους. Δεν είναι άνοιγμα, κύριε Πρόεδρε της Επιτροπής, η τηλεκπαίδευση. Ένα αμφίβολο υποκατάστατο της παιδείας και της μόρφωσης είναι.

Για την Κυβέρνηση, βλέπετε, τα εμπορικά κέντρα μπορούν να είναι ανοιχτά, αλλά όχι τα Πανεπιστήμια. Για την Κυβέρνηση οι συναθροίσεις στο δρόμο επιτρέπονται, μέχρι 100 άτομα, αλλά στα βαγόνια του μετρό μπορεί να είναι εκατοντάδες, όπως και στα εργοστάσια ή και στα αεροπλάνα, ενώ σύμφωνα με την «χατζιαβάτικη» λογική της Κυβέρνησης και των «παπαγάλων» της, «ο ιός κολλάει μόνο στα συλλαλητήρια, όχι, όμως, στις σχολικές αίθουσες - κλουβιά των 25, των 27 στοιβαγμένων μαθητών». «Εκεί δεν κολλάει», σύμφωνα με τη λογική σας.

Τώρα, στα Πανεπιστήμια, βέβαια, για να λέμε και την αλήθεια ολόκληρη, λειτουργούν και προωθούνται κανονικά τα επιχειρηματικά τους πλάνα. Αυτή η λειτουργία των Πανεπιστημίων ποτέ δεν σταμάτησε, ούτε μέσα στην πανδημία. Ωστόσο, διά ζώσης μαθήματα δεν γίνονται, εδώ κι ένα χρόνο, για τους φοιτητές, ούτε εργαστήρια, ούτε πρακτικές, ούτε κλινικές ασκήσεις. Οι πρωτοετείς δε φοιτητές δεν έχουν μπει ακόμα σε αμφιθέατρο, ενώ το λογικό και το αναγκαίο θα ήταν για μια Κυβέρνηση και για ένα Υπουργείο Παιδείας να ακούσει τις αγωνίες των χιλιάδων φοιτητών και να «πέσει με τα μούτρα», για να εξασφαλίσει όλες εκείνες τις απαραίτητες προϋποθέσεις για τη ζωντανή και υγειονομικά ασφαλή εκπαιδευτική και μορφωτική λειτουργία των Πανεπιστημίων - όπως, άλλωστε, και όλης της εκπαίδευσης - φροντίζοντας για επιπλέον εκπαιδευτικό προσωπικό, φροντίζοντας για περισσότερους χώρους.

Για την Κυβέρνηση της Νέας Δημοκρατίας αποδεικνύεται ότι υπάρχουν, εντελώς, άλλες προτεραιότητες και έγνοιες στην εκπαίδευση, όπως π.χ. το πώς θα στρατοπεδεύσει - γιατί αυτό θα γίνει με το νομοσχέδιο - η Αστυνομία μόνιμα μέσα στα Πανεπιστήμια. Ας μην ξεχνάμε, βέβαια, την πρωτοφανή, πρωτότυπη, αν μη τι άλλο, για εκπαιδευτικό νομοσχέδιο, κοινή παρουσίαση από τους Υπουργούς Παιδείας και Δημοσίας Τάξεως ! Το πρόσχημα, βεβαίως, είναι γνωστό. Προβάλλεται και αξιοποιείται, εδώ και χρόνια, η ολοφάνερη πια προβοκατόρικη δράση μηχανισμών των «γνωστών αγνώστων», που καμία σχέση δεν έχουν με τους φοιτητές και το κίνημά τους και η συστηματική συκοφάντηση των Πανεπιστημίων, ως άντρων εγκληματικότητας.

Αλήθεια, όμως, όταν καταργούσατε το πανεπιστημιακό άσυλο - εσείς ήσασταν και τότε - τον Αύγουστο του 2019, δεν ήσασταν εσείς, που λέγατε ότι βάζετε έτσι τέρμα στην ανομία και την εγκληματικότητα; Τι έγινε; Σταμάτησαν, αλήθεια, τα φαινόμενα της διακίνησης ναρκωτικών ή μήπως συνεχίζονται; Στην πραγματικότητα, όλη αυτή η ένταση της καταστολής, που επιθετικά προωθείται από την Κυβέρνηση της Νέας Δημοκρατίας, δεν έχει την παραμικρή σχέση με την αντιμετώπιση των υπαρκτών προβλημάτων της λειτουργίας των πανεπιστημίων.

Όπως οι προβοκατόρικες ενέργειες και τα υπαρκτά φαινόμενα εγκληματικότητας αξιοποιούνται, εδώ και χρόνια, για να προωθούνται κατασταλτικά μέτρα σε βάρος των φοιτητικών συλλόγων και των φοιτητών, που διεκδικούν για τις σπουδές τους και τις ζωές τους, έτσι, ακριβώς και η Πανεπιστημιακή Αστυνομία προορίζεται, πριν από όλα, για την περιφρούρηση της επιχειρηματικής λειτουργίας των Πανεπιστημίων, αλλά, ταυτόχρονα, και για την κατασταλτική αντιμετώπιση της οργανωμένης συλλογικής αμφισβήτησης του Πανεπιστημίου Ανώνυμη Εταιρεία και κάθε, βέβαια, αγωνιστικής διεκδίκησης των φοιτητών για ολοκληρωμένες σπουδές και πτυχία με αντίκρισμα. Αυτός είναι και ο κύριος λόγος και ο σκοπός ο βασικός της εγκαθίδρυσης της Αστυνομίας, μέσα στα Πανεπιστήμια. Αυτό, ξέρετε, δεν αλλάζει. Είτε αυτή η Πανεπιστημιακή Αστυνομία υπάγεται στο Αρχηγείο της Αστυνομίας είτε υπάγεται στις Πρυτανείες των Ιδρυμάτων, όπως θέλει ο ΣΥΡΙΖΑ και τα υπόλοιπα αντιπολιτευτικά Κόμματα, πλην του Κ.Κ.Ε..

Κάπου εδώ, έρχεται τώρα ο Υφυπουργός της Παιδείας, της ανώτατης, παρακαλώ, Παιδείας και αναρωτιέται δημόσια, τάχα «αθώα», μα, τόσο κυνικά και λέει: «Πού είναι το πρόβλημα; Και το 1969, στη Χούντα, δεν υπήρχαν αστυνομικά τμήματα μέσα στις πανεπιστημιακές σχολές;»

Πρώην Υπουργός, τώρα του ΣΥΡΙΖΑ, πανεπιστημιακός και αυτός, ο κύριος Μάρδας, προτείνει δημόσια την αξιοποίηση των αστυνομικών, λέει, εν ενεργεία, που φοιτούν για ένα δεύτερο πτυχίο ή μεταπτυχιακό στα πανεπιστήμια, αφού, όπως γράφει χαρακτηριστικά ο πρώην Υπουργός του ΣΥΡΙΖΑ, είναι εξοικειωμένοι με το πανεπιστημιακό περιβάλλον και ουδείς γνωρίζει ποιοι. Το αλησμόνητο σπουδαστικό της ασφάλειας σε μεταμοντέρνα εκδοχή; Τι άλλο θα ακούσουμε από τα στελέχη του ΣΥΡΙΖΑ; Το μόνο που θα μένει πια είναι να κάνετε μια κοινή διακομματική επιτροπή εργασίας όλων αυτών των ρηξικέλευθων πανεπιστημιακών καθηγητών !

Την ίδια ακριβώς αποστολή με την πανεπιστημιακή αστυνομία έχουν και τα υπόλοιπα μέσα και οι υπόλοιποι μηχανισμοί καταστολής, που νομοθετούνται για τους πανεπιστημιακούς χώρους, με το νομοσχέδιο. Τι ηλεκτρονικά και λοιπά συστήματα ασφαλείας για εξωτερικούς και εσωτερικούς χώρους! Τι ηλεκτρονικές μπάρες εισόδου! Τι κάμερες επιτήρησης! Τι εσωτερικά μηχανήματα ανίχνευσης στις εσωτερικές και εξωτερικές εξόδους! Σταθείτε, όμως, για μια στιγμή. Όλα αυτά, μάλλον, δεν θα θυμίζουν και τόσο πανεπιστήμιο, αν πραγματοποιηθούν και μάλλον θα παραπέμπουν περισσότερο σε ένα σιδερόφρακτο hub ενός επιχειρηματικού ομίλου !

Στην ίδια ακριβώς κατασταλτική λογική, βρίσκεται και το λεγόμενο πειθαρχικό δίκαιο των φοιτητών. Οι ποινές, που προβλέπονται για παραβάσεις, φωτογραφίζουν και στοχοποιούν, όχι κάποιους εγκληματίες, όπως θα νόμιζε κανένας, αλλά πολύ συγκεκριμένα τη δράση των φοιτητικών συλλόγων και των αγωνιστών φοιτητών, μέσα στα πανεπιστήμια. Γιατί οι ποινές, που φτάνουν μέχρι και στη διαγραφή από τη σχολή, για παρακώλυση μαθήματος, παρακαλώ, και θεσμικού όργανού δεν σημαίνει τίποτε άλλο παρά απλά καταστολή ενάντια στις γενικές συνελεύσεις των φοιτητικών συλλόγων, στις κινητοποιήσεις τους, που στο παρελθόν αυτές οι κινητοποιήσεις μπόρεσαν και μπλόκαραν και ακύρωσαν μέχρι και την επιβολή διδάκτρων σε μεταπτυχιακά.

Εδώ, ο δρόμος άνοιξε και το άλλοθι σας δόθηκε πάλι από το ΣΥΡΙΖΑ. Πριν 2 χρόνια, το Σεπτέμβρη του 2018, με το πόρισμα της Επιτροπής Παρασκευόπουλου, δινόταν το σύνθημα για την παραπέρα ποινικοποίηση των αγώνων των φοιτητών, θεωρώντας αυτό το πόρισμα του ΣΥΡΙΖΑ, για την κατάληψη, ποινικό αδίκημα και προβλέποντας τη σύσταση επιτροπής, λέει, αντιμετώπισης καταλήψεων ! Ούτε, βέβαια, είναι τυχαίο ότι μέσα σε αυτό το νομοσχέδιο, που εγκαθιστά την Αστυνομία μέσα στα ιδρύματα, περιλαμβάνονται και τα όρια φοίτησης, που συρρικνώνονται, αδιαφορώντας τελείως για τις αντικειμενικές, τις περισσότερες φορές, δυσκολίες ολοκλήρωσης των σπουδών για τα παιδιά των λαϊκών οικογενειών. Να τη, λοιπόν, μπροστά μας ολοφάνερη η διαχρονική εξήγηση όλων αυτών των κατασταλτικών μέτρων.

Όσο το πανεπιστήμιο θα εντείνει και θα βαθαίνει την επιχειρηματική του λειτουργία, όσο περισσότερο θα μετατρέπεται το ίδιο σε επιχείρηση, με πελάτες από τους φοιτητές του, μέχρι τις υπόλοιπες καπιταλιστικές επιχειρήσεις, τόσο περισσότερο θα έχει ανάγκη την καταστολή, την τρομοκράτηση και την αστυνόμευση, για να μη συναντά αυτή του η δράση από όσους επιμένουν να αγωνίζονται και να διεκδικούν τα αιτήματά τους, τα δικαιώματά τους, ενάντια στην υποβάθμιση των σπουδών τους, για τη μόρφωσή τους την πραγματική για τα εργασιακά τους δικαιώματα.

Όσο για τα φληναφήματα, γιατί τέτοια είναι, του νομοσχεδίου περί ακαδημαϊκής, λέει, ελευθερίας, η μόνη ελευθερία, που αναγνωρίζεται και επιχειρείται να διασφαλιστεί και με αυτό το νομοσχέδιο, είναι η ελεύθερη άσκηση της επιχειρηματικής δραστηριότητας, μέσα στο και από το πανεπιστήμιο. Όσο η επίθεση στο πανεπιστημιακό άσυλο αντιμετώπισε την ανομία, όπως λέγατε κάποτε, με σιγουριά, άλλο τόσο η καταστολή μέσα στα πανεπιστήμια θα υπερασπίσει την ακαδημαϊκή ελευθερία. Μια καταστολή, βέβαια, που και αυτή προετοιμάστηκε και δουλεύτηκε και από το ΣΥΡΙΖΑ μια χαρά, όταν ήταν Κυβέρνηση, με τις επιθέσεις των ΜΑΤ σε φοιτητές, σε μαθητές, σε εργαζόμενους, σε συνταξιούχους, αλλά και με την περιστολή, τον περιορισμό του δικαιώματος στην απεργία και τόσα άλλα. Έρχεται τώρα η Κυβέρνηση της Νέας Δημοκρατίας να το πιάνει το νήμα από εκεί, που το άφησε ο ΣΥΡΙΖΑ και να το τερματίζει.

Οι φοιτητές, όμως, δεν έχουν ανάγκη ούτε από κάμερες, ούτε από την αστυνομία. Έχουν ανάγκη από ανοιχτές σχολές και σπουδές υψηλού επιπέδου. Οι φοιτητές δεν έχουν ανάγκη ούτε από αποκλεισμούς ούτε από νέα εμπόδια στα μορφωτικά τους δικαιώματα. Έχουν ανάγκη από δωρεάν σίτιση και στέγαση. Έχουν ανάγκη από το να λειτουργήσουν επιτέλους οι σχολές τους. Καταλαβαίνετε; Εσείς, αντί να δώσετε λεφτά, για όλα αυτά, δίνετε εκατομμύρια με τη σέσουλα, για την αστυνόμευση και την υπερσύγχρονη καταστολή.

Μάλιστα, σε αυτό το νομοσχέδιο είναι, που βάζετε και το κερασάκι στην τούρτα της καταστολής. Στις λεγόμενες «λοιπές διατάξεις» του, εκεί προς το τέλος, τροποποιείτε σε ακόμη πιο αντιδραστική κατεύθυνση το άρθρο 168 του Ποινικού Κώδικα και έτσι, από εδώ και πέρα, πολιτικοποιείται – προσέξτε – ακόμη και η απλή παραμονή ενός ανθρώπου σε δημόσιους χώρους, εφόσον το απαγορεύει ρητά η υπηρεσία, που τους χρησιμοποιεί και μάλιστα, χωρίς να χρειαστεί να προκαλείται διακοπή ή διατάραξη.

Στο ίδιο το σημερινό νομοσχέδιο, για να περάσουμε σε μια άλλη εξίσου αρνητική πλευρά του, αλλάζει ξανά ο τρόπος εισαγωγής στα πανεπιστήμια. Στην πραγματικότητα, δυσκολεύει ακόμα περισσότερο για τα παιδιά των λαϊκών οικογενειών. Για πρώτη φορά, δίνεται στα πανεπιστημιακά τμήματα η δυνατότητα να έχουν λόγο για τη βάση εισαγωγής. Δεν είναι μόνο το δέλεαρ, μάλλον, για να δεχτούν οι πανεπιστημιακοί την καταστολή στα πανεπιστήμια. Στην ουσία, αυτή η διάταξη ρίχνει και άλλο νερό στο μύλο της κατηγοριοποίησης των σχολών, των πτυχίων και των αποφοίτων. Παράλληλα, επαναφέρει και την ελάχιστη βάση εισαγωγής, που κανείς να μην έχει αμφιβολία – το έχει δείξει άλλωστε η πείρα – ότι θα σημάνει χιλιάδες λιγότερους εισακτέους, όπως είχε γίνει ποτέ, επί εποχής Μαριέττας Γιαννάκου, με τη βάση του 10.

Η Κυβέρνηση και η ηγεσία του Υπουργείου, βέβαια, ισχυρίζονται ότι έτσι ανεβαίνει το επίπεδο, λέει, των υποψήφιων φοιτητών και η ποιότητα των μαθητών, που εισάγονται στα πανεπιστήμια. Η ποιότητα, όμως, τελικά των μαθητών και των υποψήφιων φοιτητών δεν αντανακλά τίποτε άλλο, παρά την ίδια την ποιότητα του σχολείου, που φοιτούν. Η αποτυχία και οι χαμηλές βαθμολογίες των μαθητών στις πανελλαδικές εξετάσεις, εκτός από τις αυξανόμενες δυσκολίες των θεμάτων, δεν είναι, παράλληλα, αποτυχία του ίδιου του εκπαιδευτικού συστήματος, που υπάρχει και του σχολείου αυτού του συστήματος, παρά τις φιλότιμες και ειρωνικές πολλές φορές προσπάθειες των εκπαιδευτικών. Για ποια ποιότητα, αλήθεια, μιλά το Υπουργείο, όταν αυτό το σχολείο προσανατολίζεται, όλο και περισσότερο, στις δεξιότητες και τις αποσπασματικές πληροφορίες, αντί για τη σφαιρική και ολοκληρωμένη γνώση;

 Λίγους μήνες πριν, εσείς δεν ήσασταν, που ενισχύσατε αυτήν τη λογική των δεξιοτήτων στο σχολείο, σε βάρος της ουσιαστικής γνώσης; Για να μη θυμηθούμε το αίσχος της βίαιης αποκοπής από τη σχολική γνώση για 15χρονα παιδιά, που στέλνονται στις «γαλέρες» της ανήλικης εργασίας, με το πρόσχημα της επαγγελματικής εκπαίδευσης. Όσο για την ποιότητα των μαθητών, τι λέτε; Είναι άραγε άσχετοι με την τσέπη και την κοινωνική θέση των γονιών τους η ποιότητα των μαθητών; Σε κάθε περίπτωση, οι αλλαγές της Νέας Δημοκρατίας για την πρόσβαση στα πανεπιστήμια δεν γίνονται, εν κενώ. Συνεχίζουν και αυτές στο δρόμο των αλλαγών του ΣΥΡΙΖΑ, που μετέτρεψαν τη β΄ και γ΄ λυκείου σε κανονικά, κανονικότατα, ανταγωνιστικά φροντιστήρια.

Μάλιστα, η Νέα Δημοκρατία έρχεται και «κλέβει» από το ΣΥΡΙΖΑ και την ιδέα των δύο μηχανογραφικών, το πρώτο με λίγες επιλογές 10%, βάζοντας το μαχαίρι στο λαιμό των υποψηφίων να τζογάρουν, κυριολεκτικά, συμπληρώνοντας το μηχανογραφικό τους δελτίο, γιατί έχουν λίγες επιλογές και παίζοντας το μέλλον τους στην τύχη. Μπορεί, βέβαια, καθένας να καταλάβει ότι από αυτή τη λοταρία κάθε άλλο σημαίνει ότι θα περνάνε οι υποψήφιοι στις σχολές που θέλουν.

Οι ρυθμίσεις αυτές το μόνο που θα κάνουν είναι να αποκλείσουν χιλιάδες μαθητές, ιδιαίτερα από τις φτωχές λαϊκές οικογένειες από τα πανεπιστήμια, ενώ ταυτόχρονα και παράλληλα, θα εμφανιστούν και πάλι πολλές κενές θέσεις σε τμήματα πανεπιστημιακά και θα ανοίξει έτσι ξανά η συζήτηση για μια νέα αναμόρφωση του χάρτη της ανώτατης εκπαίδευσης, ξέρετε τι εννοώ. Αυτά έρχονται και δένουν και με την επιδίωξη της Κυβέρνησης να διαμορφώσει ένα τοπίο μεταδευτεροβάθμιας εκπαίδευσης με κολέγια, με αναβαθμισμένα ιδιωτικά ΙΕΚ, πιο οργανικά συνδεδεμένο με τις ανάγκες του κεφαλαίου κάθε στιγμή - γιατί αυτό είναι το κρίσιμο - στο πλαίσιο, βέβαια, της στρατηγικής της Ευρωπαϊκής Ένωσης για πτυχία και προσόντα, που θα τα δίνει οποιοσδήποτε και, τελικά, θα τα κρίνει η αγορά.

Αυτή είναι η γραμμή της Ευρωπαϊκής Ένωσης, κύριε Φίλη, και σε αυτή τη γραμμή και η Νέα Δημοκρατία και ο ΣΥΡΙΖΑ τα πάτε μια χαρά, υπακούετε και την υπηρετείτε. Το ελάχιστο, που θα μπορούσε σήμερα να ανακουφίσει τους υποψηφίους, στην αγχώδη, όντως, αλλά και κοστοβόρα για τις οικογένειες τους διαδικασία των πανελλαδικών, θα ήταν να έχουν την απεριόριστη δυνατότητα πολλαπλών επιλογών προτίμησης, να έχουν το δικαίωμα της επανάληψης της διαδικασίας όσες φορές το επιθυμούν οι υποψήφιοι, να έχουν το δικαίωμα, που είχαν παλιά, της κατοχύρωσης βαθμολογίας μαθημάτων για τις επόμενες χρονιές και διευρυμένες βέβαια επιλογές σχολών, ανάλογα με τα μαθήματα.

Είναι φανερό ότι η Κυβέρνηση φουλάρει τις μηχανές της αντιλαϊκής της πολιτικής, ψηφίζοντας όλο και πιο γρήγορα εχθρικούς νόμους για το λαό. Ο λαός έχει τη δύναμη και εμείς λέμε ότι έχει και το δικαίωμα αυτούς τους νόμους να τους αφήσει στα χαρτιά και να είστε σίγουροι ότι θα το κάνει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ-ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Κυρία Υπουργέ, κύριε Υπουργέ, κυρίες και κύριοι συνάδελφοι, η τριτοβάθμια εκπαίδευση, στην Ελλάδα, βρίσκεται διαχρονικά αντιμέτωπη με σειρά προβλημάτων, προβλήματα, τα οποία, επί δεκαετίες, αναζητούν λύσεις και ταυτόχρονα υπονομεύουν το επίπεδο των παρεχόμενων σπουδών γι’ αυτό η εισαγωγή σε αυτήν είναι απαραίτητο να γίνεται, με συγκεκριμένους όρους, αντάξιους των παρεχόμενων γνώσεων. Δεν πρέπει να καλλιεργείται στους μαθητές μία αντίληψη ήσσονος προσπάθειας, γιατί, όταν βλέπουν ότι με την ελάχιστη προσπάθεια θα μπορέσουν να εισαχθούν, σε κάθε περίπτωση, σε κάποιο πανεπιστημιακό τμήμα, ακριβώς αυτό συμβαίνει και το αποτέλεσμα είναι να μην έχουν τα απαιτούμενα εφόδια και τις απαραίτητες γνώσεις, για να ανταποκριθούν στις απαιτήσεις μιας πανεπιστημιακής σχολής.

Η θεσμοθέτηση της ελάχιστης βάσης εισαγωγής, με την οποία ξεκινά το παρόν σχέδιο νόμου, κινείται προς αυτή την αναγκαιότητα. Η είσοδος στα πανεπιστήμια, γράφοντας 06 και 08, αλλοιώνει την ίδια τη διαδικασία και υποβαθμίζει την τριτοβάθμια εκπαίδευση. Η εισαγωγή υποψηφίων, με χαμηλές επιδόσεις, σε πανεπιστημιακές σχολές, τροφοδοτεί παράλληλα τόσο συζητήσεις για το επίπεδο των αποφοίτων της δευτεροβάθμιας εκπαίδευσης όσο και για την ποιότητα των σπουδών στα πανεπιστήμια. Αυτό αποτελεί μία πραγματικότητα, η οποία δημιουργεί ανισότητες, ειδικά όταν μιλάμε για τμήματα, στα οποία από τη μία υπάρχει μεγάλη διαφορά στα μόρια εισαγωγής και από την άλλη, με την αποφοίτηση, παρέχονται τα ίδια επαγγελματικά δικαιώματα στην αγορά εργασίας. Είναι μία πρακτική, που είναι αναγκαίο να αλλάξει.

Βέβαια, είναι απαραίτητο να υπογραμμίσουμε ότι η εισαγωγή στην τριτοβάθμια εκπαίδευση δεν μπορεί να αποτελεί αυτοσκοπό των μαθητών, των καθηγητών και των γονιών τους, ούτε το λύκειο πρέπει να θεωρείται, απλά και μόνο, προθάλαμος των ΑΕΙ, με μοναδικό και απώτερο στόχο, την εισαγωγή όσο το δυνατόν περισσότερων μαθητών στην ανώτερη βαθμίδα εκπαίδευσης, επισφραγίζοντας με τον τρόπο αυτόν, το σύνολο της μαθητικής ζωής των νέων, αλλά, ταυτόχρονα, να χάνει επί της ουσίας τον αυτόνομο εκπαιδευτικό του χαρακτήρα.

Η επικρατούσα αντίληψη ότι μόνο η πνευματική εργασία έχει αξία και υπερτερεί της χειρωνακτικής, των τεχνικών επαγγελμάτων, του αθλητισμού και λοιπά, έχει δημιουργήσει, με την πάροδο των ετών, μια εξαιρετικά επιζήμια για την οικονομία της χώρας μας συσσώρευση άνεργων πτυχιούχων. Διότι, αναντίρρητα, οποιαδήποτε προσδοκία για ανάπτυξη και για πρόοδο απαιτεί, μεταξύ άλλων, την ενίσχυση και την καλλιέργεια του χειρωνακτικού προσωπικού, κάτι που έχουμε αναφέρει και σε προηγούμενες παρεμβάσεις μας, αλλά επειδή το θεωρούμε σημαντικό, θα το ξαναπούμε είναι αυτό, που συμβαίνει στις παιδαγωγικές σχολές. Εισάγονται υποψήφιοι, που έχουν διδαχθεί ελάχιστα μαθηματικά και χωρίς να έχουν διδαχθεί φυσικές επιστήμες, εφόσον επιδιώξουν την εισαγωγή τους, μέσω του πρώτου επιστημονικού πεδίου, δηλαδή, εκείνου των ανθρωπιστικών σπουδών, ενώ στην πράξη, τα προγράμματα σπουδών των παιδαγωγικών αυτών σχολών βρίθουν μαθηματικών, φυσικής, πληροφορικής και λοιπών φυσικών επιστημών. Μια ματιά στον οδηγό σπουδών θα σας πείσει.

Ένα ακόμη ζήτημα, για το οποίο έχουμε προχωρήσει και σε ερώτηση, στο πλαίσιο του κοινοβουλευτικού ελέγχου, είναι εκείνο, που σχετίζεται, με τα ειδικά μαθήματα. Είμαστε πέντε περίπου μήνες, πριν από τις πανελλαδικές εξετάσεις και οι μαθητές θα κληθούν να εξεταστούν σε μαθήματα, που, ως το τέλος Ιανουαρίου, δεν διδάσκονταν στο σχολείο. Στο νόμο 4713/2020 και πιο συγκεκριμένα στο άρθρο 14, προβλέπετε την ενισχυτική διδασκαλία ειδικών μαθημάτων, με σκοπό την υποστήριξη και προετοιμασία των μαθητών της τρίτης τάξης των γενικών και των επαγγελματικών λυκείων, των λυκείων ειδικής εκπαίδευσης, καθώς και της τέταρτης τάξης της ειδικής επαγγελματικής εκπαίδευσης στα πανελλαδικώς εξεταζόμενα ειδικά μαθήματα, που έχουν επιλέξει και που δεν περιλαμβάνονται στα αντίστοιχα ωρολόγια προγράμματα. Το ΦΕΚ, με αριθμό 3752 ΓΔ΄4, με την απόφαση για την οργάνωση και λειτουργία σχολικών κέντρων αντισταθμιστικής εκπαίδευσης, ως προς την ενισχυτική διδασκαλία ειδικών μαθημάτων, δημοσιεύτηκε μόλις στις 14/1/2021, που σημαίνει ότι ως τότε δεν είχε γίνει τίποτα.

Δεν νομίζετε ότι θα πρέπει να κάνετε κάποια ρύθμιση, σε συνεννόηση με τους εκπαιδευτικούς και τους ενδιαφερόμενους μαθητές για τις χαμένες διδακτικές ώρες; Σε ό,τι έχει να κάνει επίσης, με τη διάρκεια της φοίτησης, η μη έγκαιρη ολοκλήρωση των σπουδών δείχνει ότι οι φοιτητές αδυνατούν να ανταποκριθούν στις απαιτήσεις τους και δεν διαθέτουν την κατάλληλη υποδομή, κατά την πρόσβαση, η οποία αποτελεί προϋπόθεση για την έγκαιρη ολοκλήρωση των σπουδών, όπως επισημαίνεται, σε σχετική μελέτη του ΕΚΠΑ, η οποία αναφέρεται σε αντίστοιχη βρετανική. Στην περίπτωσή μας, η παραπάνω συσχέτιση φαίνεται να επιβεβαιώνεται από την Έκθεση της ΑΔΙΠ του 2019. Σε αυτήν αναφέρεται ότι η Ελλάδα έχει σχεδόν διπλάσιο αριθμό φοιτητών από το μέσο όρο των χωρών της Ευρωπαϊκής Ένωσης, σε σχέση με τον πληθυσμό της, δεδομένου επίσης ότι σύμφωνα με τα στοιχεία της Ελληνικής Στατιστικής Αρχής, 235.000 περίπου φοιτητές έχουν ξεπεράσει τα προβλεπόμενα έτη σπουδών της σχολής τους και είναι περισσότεροι από τους φοιτητές εντός του ελάχιστου χρόνου, που είναι περίπου 191.000. Είναι προφανές ότι υπάρχει πρόβλημα και πρέπει να διορθωθεί. Γενικότερα, από τις σχετικές μελέτες προκύπτει ότι οι σημαντικότεροι λόγοι της καθυστέρησης των σπουδών, σε σχέση με την πρόσβαση, είναι μεταξύ άλλων το θεσμικό πλαίσιο πρόσβασης, το οποίο επιτρέπει στους υποψηφίους να δηλώνουν στο μηχανογραφικό δελτίο πολλά τμήματα, με συνέπεια να σπουδάσουν αντικείμενα, που επέλεξαν εντελώς τυχαία και δεν ενδιαφέρονται καθόλου γι’ αυτά, με συνέπεια να εμφανίζουν τάσεις αδιαφορίας, καθυστέρησης ή και εγκατάλειψης των σπουδών.

Έτσι, λοιπόν, κρίνονται θετικά οι αλλαγές, που αφορούν στη συμπλήρωση του μηχανογραφικού δελτίου, με απώτερο σκοπό να μειωθούν και τα φαινόμενα των αιωνίων φοιτητών.

Η πλήρης θωράκιση των εισόδων των πανεπιστημίων αποτελεί μία από τις βασικές προτάσεις - απαιτήσεις της Ελληνικής Λύσης. Τονίζαμε και τονίζουμε ότι η είσοδος σε αυτά θα πρέπει να πραγματοποιείται, μόνο με ειδική κάρτα και να αφορά, αποκλειστικά, όσους έχουν το δικαίωμα να ευρίσκονται εντός του πανεπιστημιακού χώρου, όπως συμβαίνει και στα αεροδρόμια. Έτσι, θα αποφεύγεται η είσοδος οποιουδήποτε παραβατικού. Βέβαια, δημιουργεί επιφυλάξεις η παροχή εναλλακτικής, σε περίπτωση, δηλαδή, που δεν είναι δυνατή η εφαρμογή του συστήματος ελεγχόμενης πρόσβασης στους εξωτερικούς χώρους του ΑΕΙ - με αιτιολογημένη απόφαση της Συγκλήτου του ΑΕΙ - το σύστημα ελεγχόμενης πρόσβασης να εφαρμόζεται, υποχρεωτικά, μόνο στους εσωτερικούς χώρους του.

Ξεκάθαρη πρόταση της Ελληνικής Λύσης είναι η δημιουργία ειδικού σώματος προστασίας των πανεπιστημίων, με προσωπικό άρτια εκπαιδευμένο, με ολοκληρωμένη στρατιωτική θητεία στις Ειδικές Δυνάμεις, το οποίο θα εγγυάται για την ασφάλεια, τόσο των σπουδαστών, όσο και των ακαδημαϊκών και του λοιπού προσωπικού. Και θα μπορεί να παρεμβαίνει άνευ ειδικής αδείας, όταν διαπιστώνει την τέλεση εγκληματικών πράξεων ή έκνομων ενεργειών. Δεν χωρούν ημίμετρα, σε ό,τι έχει να κάνει με την Παιδεία και την πανεπιστημιακή εκπαίδευση. Είμαστε υπέρ του ασύλου ιδεών και αυτό είναι αδιαπραγμάτευτο. Επαναλαμβάνω, είμαστε υπέρ του ασύλου ιδεών. Είμαστε, όμως, κατά του ασύλου της παρανομίας, της εγκληματικότητας και των κουκουλοφόρων. Δεν έχουν καμία απολύτως θέση στα εκπαιδευτικά ιδρύματα.

Στο παρόν, όμως, βλέπουμε ότι γίνεται αναφορά στη σύσταση μονάδας ασφάλειας και προστασίας, η οποία θα αποτελείται και θα στελεχώνεται από τακτικό προσωπικό του ΑΕΙ ή αν εκείνο δεν επαρκεί, από προσωπικό, που απασχολείται, με σύμβαση εργασίας ιδιωτικού δικαίου, ορισμένου χρόνου. Σκοπός δεν είναι να προωθούνται μη διαφανείς διατάξεις. Απόλυτος, θα λέγαμε, στόχος, είναι τα προσόντα του προσωπικού να είναι ανάλογα των απαιτήσεων και των σοβαρών ζητημάτων ασφαλείας των ΑΕΙ.

Είναι αδιανόητο οι φοιτητές στην Ελλάδα του σήμερα να φοβούνται να πάνε στο πανεπιστήμιο, λόγω της ανομίας, που επικρατεί στους χώρους, μέσα και γύρω από αυτό. Όπως είναι, επίσης αδιανόητο, τα ελληνικά πανεπιστήμια να είναι έρμαια στην εγκληματική βία, στην αυθαιρεσία και στην παραβατικότητα. Η απλή λεκτική καταδίκη των περιστατικών βίας και όσων άλλων καταγράφονται πέριξ των Ιδρυμάτων, τα οποία αποτελούν φορείς προόδου - και αυτό πρέπει να το επισημάνουμε - είναι πλήρως αναποτελεσματική.

Γι’ αυτό κρίνεται αναγκαία η δημιουργία του προαναφερθέντος ειδικού σώματος προστασίας των πανεπιστημίων, στελεχωμένο, όπως αναφέρθηκε ανωτέρω και το οποίο θα ζητά, αυτοβούλως, τη συνδρομή της Ελληνικής Αστυνομίας, σε περίπτωση αδυναμίας επιβολής του νόμου. Ενώ η προωθούμενη σύσταση ομάδων προστασίας πανεπιστημιακών ιδρυμάτων, στελεχωμένη από αστυνομικό προσωπικό και ειδικούς φρουρούς, δεν ανταποκρίνεται σε αυτή την επιταγή.

Σε ό,τι έχει να κάνει με το πειθαρχικό δίκαιο των φοιτητών και ιδιαίτερα, ως προς τις πειθαρχικές ποινές, εμείς στην Ελληνική Λύση, προτείνουμε να γίνεται αναγκαστική πληρωμή και ανάληψη ευθύνης των ζημιών όσων εμπλέκονται, άμεσα ή έμμεσα, σε καταστροφή δημόσιας περιουσίας, καθώς και αποπομπή των εμπλεκομένων φοιτητών από το πανεπιστήμιο. Δεν μπορούμε να βλέπουμε να καταστρέφονται ολόκληρα εργαστήρια, γραφεία και αμφιθέατρα και να επιβάλλεται, απλώς, επίπληξη και ποινές του τύπου «αναστολή της φοιτητικής ιδιότητας». Αναφέρεστε, επίσης, στην εγγραφή «επίπληξη», προφανώς, σαν ένα πρώτο μέτρο, αλλά δεν μπορούμε να καταλάβουμε ποιο ακριβώς είναι ή θα είναι το νόημά της. Διότι, αν δεν καθοριστεί σαφώς, προφανώς, περιττεύει.

Ομοίως, είναι απαραίτητη η αποσύνδεση των πρυτανικών εκλογών από τους φοιτητές - και αυτό το τονίζουμε συνεχώς - για να πάψουν οι πιθανές σχέσεις εξάρτησης.

Διαφωνούμε - το έχουμε πει και θα το ξαναπούμε - με την ψήφιση νόμων και διατάξεων νόμου, οι οποίες εισέρχονται, κατά παρέκκλιση των κειμένων διατάξεων και κάθε άλλης σχετικής διάταξης, πρακτική, την οποία τείνετε να κάνετε πια κανόνα. Πού είναι η αρχή της καλής νομοθέτησης, με αυτές τις πρακτικές; Πάει περίπατο. Παρέχεται, λοιπόν, εξουσιοδότηση στον Υπουργό Παιδείας και Θρησκευμάτων, για τη ρύθμιση επιμέρους θεμάτων εκπαίδευσης, λόγω του κοροναϊού, Covid19. Προφανώς, υπέρμετρη εξουσιοδότηση, αφού θα μπορεί να τροποποιεί και να ρυθμίζει μέχρι και τις αργίες των διακοπών και των εορταστικών εκδηλώσεων.

Ομοίως, ως προς την απαλλαγή των μαθητών από τη συμμετοχή σε μαθήματα και ιδίως την απαλλαγή από το μάθημα των Θρησκευτικών, πάλι εκείνη θα καθορίζεται με απόφαση του Υπουργού Παιδείας και Θρησκευμάτων. Η Ορθόδοξη πίστη αποτελεί αναπόσπαστο κομμάτι του Ελληνισμού. Η διαμόρφωση αξιών, στάσεων, η επίλυση των αντιπαλοτήτων, η ανάλυση και συζήτηση μεγάλων σύγχρονων προβλημάτων συνδέονται με τις αξίες και την υπαρξιακή στάση, που προκύπτει από το ήθος της ελληνορθόδοξης παράδοσης. Και αυτό δεν μπορεί κανείς να το παραβλέψει ούτε να το αγνοήσει.

Μια ακόμη μεγάλη πληγή, την οποία, με κάθε ευκαιρία, οφείλουμε να επισημάνουμε, είναι ότι σε όσους νέους μας - περίπου 600.000 - έφυγαν στο εξωτερικό στα χρόνια της κρίσης και των μνημονίων, για να βρουν δουλειά σε χώρες εκτός Ελλάδας, πρέπει να τους δώσουμε ευκαιρίες και τη δυνατότητα να επιστρέψουν στην πατρίδα μας.

Εμείς στην Ελληνική Λύση, έχοντας συγκεκριμένες προτάσεις, θεωρούμε, ότι η ανάγκη της αποτελεσματικής επίλυσης των συσσωρευμένων προβλημάτων της Ανώτατης Παιδείας, πρέπει να αποτελεί διαρκή προτεραιότητα και είναι, επιτέλους, αναγκαίο, να αγκαλιαστεί από έμπρακτο ενδιαφέρον από όλους. Από τη διαρκή παρουσία μεγάλου αριθμού χρηστών ναρκωτικών σε χώρους των Ιδρυμάτων, έως την παράνομη διακίνηση ναρκωτικών ουσιών στους χώρους του Πανεπιστημίου και τη δράση παραβατικών, όλα δημιουργούν την αίσθηση μόνιμης ανασφάλειας και φόβου, για το σύνολο της ακαδημαϊκής κοινότητας, καθ’ όλη τη διάρκεια της ημέρας. Πρέπει να μπει μια τελεία στην αδράνεια δεκαετιών, σε ότι έχει να κάνει με την πρόληψη και την αντιμετώπιση των φαινομένων παραβατικότητας στα Πανεπιστήμια. Οι φοιτητές και οι ακαδημαϊκοί, επί σειρά ετών, απευθύνουν κραυγή αγωνίας για την παραβατικότητα που έχει χτυπήσει «κόκκινο», στους χώρους των Ιδρυμάτων.

Ταυτόχρονα, αντιμετωπίζουν πολλές ελλείψεις, τις οποίες δεν γίνεται να παραβλέψουμε. Από τη θέρμανση, η οποία σε πολλές περιπτώσεις, αποτελεί άγνωστη λέξη, μέχρι τα έδρανα, τα οποία δεν επαρκούν συχνά για όλους τους φοιτητές - υπό κανονικές συνθήκες, προ της πανδημίας - με αποτέλεσμα, πολλοί φοιτητές, να αναγκάζονται να παρακολουθούν τις διαλέξεις από τα σκαλοπάτια.

Το Ελληνικό Πανεπιστήμιο δέχεται συνεχείς επιθέσεις, που οδηγούν στην υποβάθμιση και απαξίωσή του, ενώ όλο και πιο έντονα εκφράζεται η ανησυχία και η αγωνία της ελληνικής κοινωνίας για το μέλλον του. Είναι χρέος μας να προστατέψουμε την αξιοπρέπεια και τις ακαδημαϊκές αξίες του δημόσιου πανεπιστημίου. Ο αναπτυξιακός τους ρόλος είναι αναντικατάστατος στην ελληνική κοινωνία. Κανείς δε μπορεί να παίζει με τη ζωή και τη δημόσια περιουσία, πολλώ δε μάλλον, όταν μιλάμε για τα δημόσια πανεπιστήμια, τα οποία αποτελούν χώρους μάθησης, χώρους ιερούς. Οφείλουμε να τους δώσουμε, διεθνώς, τη θέση που τους αρμόζει. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Ασημακοπούλου.

Θα κλείσουμε τον κύκλο των Εισηγητών, με την Ειδική Αγορήτρια του ΜέΡΑ25, την κυρία Σοφία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν είναι δυνατόν να πρωτοτυπήσει κανείς, μιλώντας γι’ αυτό το νομοσχέδιο. Οι συνθήκες του κορονοϊού είναι δεδομένες. Οι οικογένειες ζουν σε πρωτοφανείς συνθήκες. Έχουν να αντιμετωπίσουν βασανιστικές δυσκολίες στην εργασία, στη διαβίωση, στην ίδια τους την επιβίωση. Από το μηδέν, με την υποδομή και τον εξοπλισμό, που, τυχαία, υπήρχε σε κάθε σπίτι, χωρίς καμία ουσιαστική στήριξη από το κράτος, σωρεύονται στα διαμερίσματα, τηλεργασίες και τηλεκπαιδεύσεις.

Τα παιδιά, οι μαθητές όλων των βαθμίδων, ζουν μια ανεπανάληπτη κατάσταση, εδώ και καιρό. Δεν πηγαίνουν στα σχολεία τους ή πηγαίνουν για διακεκομμένα διαστήματα, ανάλογα με τη διάθεση διακινδύνευσης αυτών, που αποφασίζουν. Στριμώχνονται στις τάξεις, με την ψυχή στο στόμα και τα παράθυρα ανοιχτά. Δεν έχουν παρακολουθήσει μάθημα στο φυσικό χώρο του σχολείου, πάνω από δύο μήνες, φέτος και άλλους τρεις μήνες πέρσι, δηλαδή μιλάμε για μισό σχολικό έτος.

Θα μπορούσαμε να περιγράφουμε, επί πολλή ώρα, τον τρόπο ζωής, στην εποχή του κοροναϊού. Δεν έχει όμως νόημα, γιατί η κατάσταση είναι γνωστή σε όλους μας. Αυτό που έχει σημασία είναι ότι αυτή η Κυβέρνηση, σε αυτές τις συνθήκες, με αυτά τα δεδομένα, φέρνει αυτό το νομοσχέδιο. Πρόκειται για μια εντυπωσιακή επίδειξη - θα έλεγα - κοινωνικής αναλγησίας, που όχι μόνο δεν έχει προηγούμενο, αλλά θα είναι και πολύ δύσκολο να φτάσει να τη μιμηθεί κανείς στο μέλλον.

Σοβαρά, κυρίες και κύριοι του Υπουργείου, σε αυτούς τους μαθητές, τώρα, μια ανάσα, πριν από τις εξετάσεις, θα αλλάξετε τον τρόπο εισαγωγής στα πανεπιστήμια και μάλιστα, με αυτόν τον τρόπο; Υπάρχει μια λέξη, που χρησιμοποιείται, πολύ συχνά τελευταία, στον κοινωνικό λόγο. Είναι η λέξη «ενσυναίσθηση». Φαίνεται πως είναι λέξη άγνωστη για την Κυβέρνηση. Kαι δυστυχώς, για την ελληνική κοινωνία, δεν αρκεί, κυρίες και κύριοι της Κυβέρνησης, να ανοίξετε ένα λεξικό για να τη μάθετε.

Λίγο πριν τις εξετάσεις, ανατρέπετε την πραγματικότητα και τον προγραμματισμό χιλιάδων οικογενειών και επιτίθεστε στις προσδοκίες χιλιάδων μαθητών. Και γίνονται πάλι όλοι αυτοί πειραματόζωα στα χέρια σας, έρμαια στις δήθεν εμπνεύσεις των μανδαρίνων της γραφειοκρατίας και στην αλόγιστη πολιτική των δήθεν μεταρρυθμίσεων. Πρώτη μεγάλη έμπνευση, αυτήν την ώρα, είναι η θέσπιση ελάχιστης βάσης εισαγωγής, ως ποσοστό επί του μέσου όρου επιδόσεων συνυποψηφίων, ανά επιστημονικό πεδίο. Είναι βέβαιο, ότι θα οδηγήσει στον αποκλεισμό πλήθους υποψηφίων από την εισαγωγή στην τριτοβάθμια εκπαίδευση. Και προφανώς, αυτό επιδιώκετε.

Θυμόμαστε όλοι ότι παρόμοιο μέτρο είχε εφαρμοστεί και επί Υπουργίας κυρίας Γιαννάκου, και έμειναν, τότε, κενές, περίπου 50.000 θέσεις, σε ανώτατα εκπαιδευτικά ιδρύματα και ΤΕΙ. Το ζήτημα είναι, γιατί το επιδιώκετε. Και εδώ οι απαντήσεις μπορεί να είναι μόνο δύο.

Πρώτον, η εξώθηση σε σπουδές στα ιδιωτικά κέντρα ελευθέρων σπουδών, αλλά και τα κολέγια, για όσους, βέβαια, από αυτούς έχουν την οικονομική δυνατότητα. Και δεύτερον, η συρρίκνωση της ακαδημαϊκής υποδομής της χώρας, η μεθοδευμένη κατάργηση τμημάτων, σχολών και ανώτατων εκπαιδευτικών ιδρυμάτων. Είναι βέβαιο, ότι τα πρώτα θύματα θα είναι τα τμήματα των περιφερειακών ΑΕΙ και αυτό ασφαλώς το προβλέπετε.

Εν πάση περιπτώσει, αυτά τα δύο είναι τα άμεσα προβλεπτά και βέβαια αποτελέσματα. Αυτός, λοιπόν, είναι σκοπός σας και εδώ τίθεται το ερώτημα. Εάν θέλετε να κλείσετε τα πανεπιστήμια, γιατί δεν το κάνετε; Να βάλετε κάτω τα στοιχεία, να βάλετε κάτω και τη δική σας λογική και να πάρετε πολιτική απόφαση, αναλαμβάνοντας και την αντίστοιχη ευθύνη.

Πείτε ότι θεωρείτε κάποια τμήματα ή κάποια ΑΕΙ άχρηστα, περιττά, αντιπαραγωγικά ή ότι άλλο θέλετε και κλείστε τα. Τουλάχιστον, θα γλιτώσουν οι μαθητές και οι οικογένειές τους από τη δοκιμασία, στην οποία τους υποβάλλετε.

Εδώ, όμως, πρέπει να πούμε κάτι προς την Κυβέρνηση, αλλά και προς τη Συμπολίτευση. Οι σπουδές στα ανώτατα εκπαιδευτικά ιδρύματα, όπως και τα πτυχία, δεν απαξιώνονται από τη βάση εισαγωγής. Απαξιώνονται από τις ελλιπείς υποδομές και την πλημμελή στελέχωση των ανώτατων εκπαιδευτικών ιδρυμάτων. Και κυρίως, απαξιώνονται και από την προοπτική της ανεργίας. Σε αυτά υπάρχει περίπτωση, να κάνετε κάτι, να κάνει κάτι η Κυβέρνηση; Ή θα συνεχίσετε να κάνετε ασκήσεις, με ανέξοδες και αδιέξοδες δήθεν παρεμβάσεις, όπως αυτές, που έχουμε μπροστά μας;

Μετά έρχεται η δεύτερη μεγάλη έμπνευση: το μηχανογραφικό σε δύο φάσεις, που θα ισχύσει από το 2022. Η πρώτη φάση προβλέπει περιορισμένο αριθμό επιλογών 10% των σχολών για τους μαθητές των γενικών λυκείων και 20% για τα επαγγελματικά. Η δεύτερη φάση αφορά σε όσους υποψηφίους δεν πέτυχαν, στην πρώτη φάση και μόνο για τις θέσεις, που έχουν μείνει κενές στα τμήματα, που δεν συμπλήρωσαν τον αριθμό των εισακτέων. Το διφασικό μηχανογραφικό - όπως το θέλετε - αποτελεί συμπλήρωμα της πολιτικής αποκλεισμού εισακτέων μετά τη βάση εισαγωγής.

Εδώ έχουμε και έναν ακόμα ηθελημένο παραλογισμό. Θα εισάγονται στις σχολές υποψήφιοι με λιγότερα μόρια και θα αποκλείονται άλλοι, που πήγαν καλύτερα, στις εξετάσεις, αλλά δεν είχαν ποντάρει στο «σωστό άλογο», με το πρώτο μηχανογραφικό. Τώρα, δηλαδή, θα έχουμε «Γκανιάν και Πλασέ» εκτός από τον Ιππόδρομο και στην εκπαίδευση!

Αλλού προβάλλετε το βαθμό των εξετάσεων σαν θέσφατο αξιολόγησης και τον χρησιμοποιείται για αποκλεισμούς, όπως με τις βάσεις. Εδώ, όμως, ανατρέπετε τη λογική σας και την καταπατάτε. Και πάλι, όμως, για να αποκλείσετε υποψηφίους και μάλιστα άδικα. Υποχρεώνετε, μάλιστα, τους υποψηφίους να δηλώσουν στην πρώτη φάση ένα πολύ μικρό και μόνο ποσοστό των τμημάτων, που λογικά θα τους ενδιέφερε, αλλά και θα είχαν και πιθανότητες εισαγωγής.

Θα μπορούσαμε να αναφέρουμε πολλά παραδείγματα, για να καταδείξουμε τον παραλογισμό αυτής της ρύθμισης, που οδηγεί και πάλι σε άδικο αποκλεισμό υποψηφίων. Θα αναφέρω, ενδεικτικά και μόνο, τα πολυτεχνεία, που έχουν διψήφιο αριθμό παρεμφερών τμημάτων. Και αυτή η συσσώρευση παραλογισμών θέλετε να πιστεύετε και θέλετε να μας πείσετε, ότι είναι ένα σύστημα εξορθολογισμού των επιλογών.

 Είναι απλώς, κυρίες και κύριοι της Κυβέρνησης , ένα σύστημα, που δεν πρόκειται να επιβιώσει και αποκλείεται να ισχύσει, για δεύτερη χρονιά. Θα μπορούσατε, ίσως, να μας πείσετε, ότι όλα αυτά είναι πράγματι μια διορθωτική μεταρρύθμιση. Πως; Αν μας φέρνατε μια μελέτη, με τα αντίστοιχα στοιχεία. Πόσοι φοιτητές, που εισήχθησαν, με χαμηλές βάσεις, δεν αποφοίτησαν; Ή πόσοι από αυτούς αποφοίτησαν και προχώρησαν σε μεταπτυχιακά; Πόσοι φοιτητές δεν κατάφεραν να αποφοιτήσουν από σχολές, με υψηλές βάσεις ή πόσος είναι μέσος χρόνος αποφοίτησης από αυτές τις σχολές; Ποιος είναι ακόμα ο μέσος χρόνος αποφοίτησης στις σχολές των οποίων το πτυχίο δεν έχει άμεση επαγγελματική ανταπόκριση;

Επίσης, στις συνθήκες της μεγάλης κρίσης, την τελευταία δεκαετία, πόσοι φοιτητές δεν κατάφεραν να αποφοιτήσουν, για οικονομικούς λόγους, πόσες οικογένειες δεν είχαν τη δυνατότητα να αντιμετωπίσουν τα έξοδα φοίτησης ή πόσοι φοιτητές εξαναγκάστηκαν να εργαστούν, για να αντιμετωπίσουν τις βασικές τους ανάγκες, βάζοντας τις σπουδές τους, σε δεύτερη μοίρα; Αλήθεια, αυτούς γιατί θέλετε, κύριοι και κυρίες και κύριοι της Συμπολίτευσης, να τους τιμωρήσετε;

Εν πάση περιπτώσει, αν φέρνατε, αν είχατε τέτοια στοιχεία, θα μπορούσαμε να μιλήσουμε σε ορθολογική βάση, αλλά οι νομοθετικές σας εμπνεύσεις δεν έχουν λογική βάση, είναι απλώς ιδεοληπτικές επιλογές της Κυβέρνησης.

Να συνεχίσουμε στα υπόλοιπα, για την ίδρυση της πανεπιστημιακής αστυνομίας, δεν χρειάζεται να πούμε και πάρα πολλά. Είναι τόσο προφανή και εξοργιστικά αυτά, που προωθείτε, που δεν υπάρχει, προφανώς, κανένα πεδίο διαλόγου ανταλλαγής ή σύνθεσης απόψεων. Έχετε, ήδη, καταργήσει το άσυλο στα πανεπιστήμια. Επομένως και αυτά αστυνομεύονται, όπως όλοι οι δημόσιοι χώροι. Αλλά το πολιτικό σας DNA θέλει ασκήσεις αυταρχισμού. Το χειρότερο είναι ότι για να δικαιολογήσετε αυτή σας την ορμητική πρόθεση, έχετε εξαπολύσει και μία επικοινωνιακή εκστρατεία κατασυκοφάντησης των πανεπιστημίων. Τα κανάλια μας λένε, κάθε μέρα, ότι οργιάζει η εγκληματικότητα στους πανεπιστημιακούς χώρους, ότι εκεί διακινούνται ναρκωτικά κ.τ.λ..

Αλήθεια, έχετε κανένα πραγματικό στοιχείο για την εγκληματικότητα, στους χώρους των πανεπιστημίων; Πείτε μας έστω τις καταγραφές, που έχουν γίνει, σε όλο το διάστημα, που δεν ισχύει το άσυλο και η αστυνομία έχει πλήρη δυνατότητα επιτήρησης και επέμβασης. Τίποτα τέτοιο δεν φέρνετε. Πάλι ιδεολογήματα και εμμονές.

Η ίδια η Πανελλήνια Ομοσπονδία Αστυνομικών Υπαλλήλων σας λέει, ότι οι ομάδες προστασίας πανεπιστημιακών ιδρυμάτων δεν πρέπει να υπάγονται στην ΕΛ.ΑΣ., ούτε να στελεχώνονται από αστυνομικούς. Μήπως πρέπει να αναμένουμε, ότι θα θεσπίσετε ειδική αστυνομία και για τα νοσοκομεία, τις εφορίες, τα γήπεδα, τα αεροδρόμια κ.λπ., κ.λπ.; Μας λέτε ότι οι δαπάνες θα βαρύνουν το Υπουργείο Προστασίας του Πολίτη. Γιατί μας το λέτε αυτό; Τελικά, ο ελληνικός λαός δεν θα τα πληρώσει; Απλώς, εσείς επιλέγετε τα χρήματα του ελληνικού λαού να τα επενδύσετε εκεί και όχι στις πραγματικές ανάγκες της Παιδείας.

Η αντίληψη της αστυνομοκρατίας συμπληρώνεται, με την υλοποίηση των προβλέψεων του Όργουελ στο 1984.

 Τοποθετούνται σε όλα τα πανεπιστημιακά ιδρύματα, ηλεκτρονικά και λοιπά συστήματα ασφάλειας εικόνας και ήχου, με κάλυψη τόσο των εσωτερικών, όσο και των εξωτερικών χώρων.

Θεσπίζεται, επίσης και νέο πειθαρχικό δίκαιο, με ποινές από την απλή επίπληξη, έως τη μόνιμη διαγραφή και με πρόβλεψη πενταετούς παραγραφής. Πραγματικά, εντυπωσιακό. Διώκεται λέτε, η εκούσια παρεμπόδιση της εύρυθμης λειτουργίας του ιδρύματος. Ποια είναι τα όρια, κύριε Υπουργέ, αυτής της περιγραφής πειθαρχικού αδικήματος; Μια ασάφεια, που μπορεί να χωρέσει τα πάντα. Μια διατύπωση, που θέλει ανοιχτό το δρόμο σε αυθαιρεσίες και καταχρήσεις για τη μεθόδευση διώξεων.

Λέτε, επίσης, αδίκημα τη χρήση χώρων, χωρίς άδεια και την ηχορύπανση. Αυτό περιλαμβάνει, προφανώς και κάθε εκδήλωση διαμαρτυρίας. Η διαμαρτυρία επιτρέπεται και εδώ, μόνο κατόπιν άδειας. Μία ακόμη εκδήλωση της αυταρχικής αντίληψης αυτής της Κυβέρνησης, που δεν γνωρίζει ούτε όρια, ούτε και φρένα έχει.

Τέλος, προσθέτετε και τη διάταξη για τα χρονικά όρια φοίτησης. Επιβάλλετε ανώτατο όριο φοίτησης τα συν 2 έτη, όπου η ελάχιστη φοίτηση διαρκεί 4 χρόνια και συν 3 χρόνια, όπου η ελάχιστη φοίτηση είναι πάνω από 4. Και αυτό χωρίς καμία διάκριση, πέρα από τους λόγους υγείας. Θα ισχύσει, δηλαδή και για μια εργαζόμενη μητέρα μονογονεϊκής οικογένειας και για έναν πατέρα εργαζόμενο πολύτεκνης οικογένειας, που σπουδάζουν σε σχολή, μακριά από τον τόπο κατοικίας τους. Και αυτούς θέλετε, κύριοι Υπουργοί, να τους τιμωρήσετε για το δρόμο, που πήραν στη ζωή τους. Και όλα αυτά, ενώ είναι γνωστό, ότι η παράταση των σπουδών δεν επιβαρύνει οικονομικά κανέναν, αφού από τον νόμο δεν παρατείνονται και οι προβλεπόμενες παροχές προς τους φοιτητές. Επιβαρύνουν την κοινωνία, μόνο με το κόστος, που έχουν οι κόλλες των εξετάσεων. Εδώ, φαίνεται καθαρά αυτό που λέμε: Η ιδεοληψία σας κατισχύει των πάντων. Η πολιτική για εσάς ή θα είναι αντικοινωνική ή δεν θα έχει νόημα. Εκεί βρίσκεστε. Ή θα είστε εναντίον της κοινωνίας ή θεωρείτε πως δεν έχετε λόγο ύπαρξης. Σε αυτό το επίπεδο εξαντλείται και η πολιτική σας δυνατότητα.

Δυστυχώς, κύριοι, μόνο αρνητικά μπορείτε να προσφέρετε. Αλλά το πιο δυστυχές είναι ότι όλα αυτά θα τα πληρώσει βαριά η ελληνική κοινωνία, ο κάθε πολίτης, το κάθε σπίτι και η κάθε οικογένεια. Πραγματικά, κύριε Υπουργέ, λυπάμαι για αυτή την κατάσταση. Λυπάμαι, αλλά και εξοργίζομαι. Να είστε βέβαιοι, κύριοι Υπουργοί, ότι δεν είμαι και η μόνη. Ευχαριστώ πολύ, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Παφίλης Αθανάσιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κυρία Σακοράφα και για την τήρηση του χρόνου. Τον λόγο έχει ζητήσει ο Υπουργός Προστασίας του Πολίτη, ο κύριος Χρυσοχοΐδης. Ορίστε, κύριε Υπουργέ.

**ΜΙΧΑΗΛ ΧΡΥΣΟΧΟΙΔΗΣ (Υπουργός Προστασίας του Πολίτη):** Ευχαριστώ, κύριε Πρόεδρε. Κυρίες και κύριοι Βουλευτές, ο δημόσιος διάλογος για το νομοσχέδιο ήταν έντονος. Όχι, ως προς τους τόνους, αλλά ως προς τα περιεχόμενα και το ίδιο και η συζήτηση στη Βουλή. Και δεν θα μπορούσε να είναι αλλιώς. Η παιδεία μαζί με τα εθνικά θέματα είναι το πιο ταυτοτικό ιδεολογικό στοιχείο για κάθε πολιτική παράταξη. Επιπλέον, η παιδεία είναι και ο ιστορικά σταθερός και επιτυχημένος κοινωνικός ανελκυστήρας, ο τρόπος να γλιτώσει ο κάθε φτωχός τη μοίρα του. Σήμερα, όμως, παράλληλα με την παιδεία, είναι ο ζωτικός τρόπος, που έχουμε, για να δώσουμε εξέλιξη στο μέλλον μας, να συμμετέχουμε στις εκρηκτικές τεχνολογικές αλλαγές και τα αποτελέσματά τους, στις συνέπειές τους.

Είναι λοιπόν, για όλα αυτά πεδίο πολιτικών συγκρούσεων η Παιδεία, εκ των πραγμάτων. Το ζήτημα, κάθε φορά, είναι αν μπορούμε αυτές τις συγκρούσεις να τις κάνουμε γόνιμες. Όχι, για να συμφωνήσουμε, αλλά για να συνεννοηθούμε. Νομίζω ότι για τα θέματα ασφάλειας και προστασίας στα πανεπιστήμια, σήμερα συμφωνούμε στα περισσότερα. Με ενδιαφέρει να το τονίσω αυτό και να το τεκμηριώσω, ώστε να χτίσουμε πάνω σ’ αυτό. Συμφωνούμε στη διαπίστωση πως η κατάσταση δεν είναι καλή. Από άποψη ασφάλειας υποδομών έχουμε θέμα. Να το επαναλάβω αναλυτικά: Πυρασφάλεια, σχέδια εκκένωσης, ασκήσεις ετοιμότητας, φοιτητικές εστίες, χωρίς καταγραφή, όλα αυτά πάσχουν. Δεν έχουμε σχέδια, δεν έχουμε ετοιμότητα, πρέπει να βιαστούμε, πριν γίνει κάποιο κακό. Δεν νομίζω να υπάρχει αντίρρηση σε αυτό και με την επιμέλεια της διοίκησης του κάθε ιδρύματος πρέπει να ξεκινήσουν, από χθες !

Από άποψη ασφάλειας προσώπων, νομίζω επίσης, ότι συμφωνούμε πως, εδώ και δεκαετίες, υπάρχει, σχεδόν σε σταθερή βάση, υπέρμετρη βία, που ασκείται κατά καθηγητών, αλλά και φοιτητών, από ακραία στοιχεία, που συμπεριλαμβάνουν, πολλές φορές και φοιτητές των σχολών. Το ζήτημα δεν είναι να μετράμε επεισόδια, στιγμές εξόφθαλμα καταδικαστέες. Το κυριότερο είναι να σκεφτούμε, ότι στα πανεπιστήμια υπάρχει, ας το πούμε, με τον πιο ήπιο τρόπο, αν θέλετε, μια αμηχανία να πατήσεις κάποιες κόκκινες γραμμές – σκέψεις. Υπάρχει εδώ μέσα κάποιος, που το θέλει αυτό; Νομίζω και συνοψίζω, ότι σε όλα τα παραπάνω, δηλαδή, ασφάλεια υποδομών, προστασία προσώπων, ελεύθερη απρόσκοπτη κυκλοφορία ιδεών, έχουμε σταθερά μικρότερο ή μεγαλύτερο πρόβλημα και συμφωνούμε όλοι σε αυτό και συγκλίνουμε. Εκεί που δεν συγκλίνουμε, κ.κ. Βουλευτές, είναι στους τρόπους, με τους οποίους πρέπει όλα αυτά τα πράγματα να αλλάξουν. Η διαφωνία, η κόκκινη γραμμή, αν θέλετε, είναι η παρουσία της Αστυνομίας στα πανεπιστήμια. Αν και αυτό το αναλύσουμε, μην σας φανεί περίεργο, αλλά, επί της αρχής, ούτε εδώ διαφωνούμε.

Να το πω απλά. Κανένας δεν θέλει θεωρητικά την Αστυνομία στα πανεπιστήμια. Η Αστυνομία η ίδια το θέλει λιγότερο από όλους. Δεν είναι δουλειά μας τα πανεπιστήμια. Δουλειά μας είναι το οργανωμένο έγκλημα, η παραβατικότητα. Το έχω πει, πάρα πολλές φορές. Ξέρετε, όμως, ότι δουλειά μας δεν είναι ούτε να ελέγχουμε τους πολίτες για την εφαρμογή των κανόνων του covid, αλλά, δυστυχώς, το κάνουμε σήμερα. Θέλω να πω, ότι η Αστυνομία είναι το μέτρο ύστατης καταφυγής, όταν αποδεδειγμένα το σύστημα δεν δουλεύει, όπως είπαμε, προηγουμένως. Είναι αναγκαστική πράξη, δεν είναι ιδεολογική επιλογή. Δεν θα το βρείτε στο πρόγραμμα κανενός Κόμματος. Δεν θα το ακούσετε, ως πρώτη επιλογή, από το στόμα κανενός πολιτικού εκπροσώπου αυτό. Ως επιλογή, επαναλαμβάνω, δεν είναι κανενός Κόμματος. Κατά συνέπεια, δεν χρειάζονται ούτε πολλά λόγια, ούτε χρειάζονται υπογραφές, ούτε φασαρίες, για να συμφωνήσουμε και σε αυτό. Το διατυπώνω. Σε κανέναν δεν αρέσει, ως θέμα αρχής, να είναι η Αστυνομία στα πανεπιστήμια.

Αν μέχρι εδώ συμφωνούμε, ας πάμε παρακάτω τώρα, ας πάμε στο «διά ταύτα». Πώς θα αλλάξουμε την κατάσταση. Είναι τέσσερις θεωρητικά οι επιλογές. Πρώτη επιλογή: Με την ευθύνη του Πρύτανη, αλλά με σεκιούριτι ιδιωτικό και όχι Αστυνομία. Δεύτερη επιλογή: Με την ευθύνη του Πρύτανη, στον οποίον, όμως, θα υπάγεται η Αστυνομία. Τρίτη επιλογή: Με τη συνεργασία Αστυνομίας και Πρυτανικών Αρχών, αλλά με την υπαγωγή στην Αστυνομία. Και τέταρτον: με την ευθύνη της Αστυνομίας, χωρίς καμία συνεργασία με τον Πρύτανη, τις Πρυτανικές Αρχές. Αυτό που θα κάνει το νομοσχέδιο επιτυχημένο, κατά τη γνώμη μου, θα είναι, αν ξεκινώντας από την πρόταση 3, δηλαδή, υπαγωγή στην Αστυνομία και συνεργασία με τις Πρυτανικές Αρχές, καταλήξουμε σταδιακά, το συντομότερο δυνατόν, στην πρόταση 1. Δηλαδή, ευθύνη του Πρύτανη, χωρίς Αστυνομία. Στην κατάσταση, δηλαδή, που επικρατεί, σε πάρα πολλές χώρες. Αυτό που κάνουμε, σήμερα, εδώ, είναι μια πρόταση, την οποία εφαρμόζει και υλοποιεί μια πολύ μεγάλη δημοκρατική χώρα, πρότυπο δημοκρατικής χώρας, όπως ο είναι ο Καναδάς. Αυτός είναι ο στόχος, λοιπόν. Να πάμε στην πρόταση 1. Αλλά δυστυχώς, δεν μπορεί να είναι το πρώτο βήμα. Η ευθύνη του πρύτανη, δηλαδή, η δυνατότητα και η ικανότητα των Πρυτανικών Αρχών να εφαρμόσουν από μόνες τους, με διάρκεια, ένα σχέδιο προστασίας και ασφάλειας, δυστυχώς, δεν υποστηρίζεται από τα γεγονότα. Ο πρότερος βίος δεν είναι υπέρ. Γιατί θα πετύχουν σήμερα εκεί, που αποτυγχάνουν δεκαετίες;

 Αυτός είναι και ο λόγος, που η δεύτερη πρόταση, δηλαδή, η υπαγωγή, μέχρι σήμερα, των αστυνομικών δυνάμεων στην πρυτανεία, δεν είναι δυστυχώς ρεαλιστική και εγείρει και πολλά συνταγματικά-οικονομικά προβλήματα.

Να το πούμε αλλιώς. Η συνήθεια τους να διευθύνουν, ανεχόμενοι και συνυπάρχοντας με τις ακραίες βίαιες μειοψηφίες, δεν αποτελεί προσόν. Δυστυχώς, είναι μέρος του προβλήματος. Είναι, κατά κάποιο τρόπο, εθισμένοι στην απειλή κακοποίησης, θεωρώντας αυτό, ως ένα αναγκαίο κακό. Ίσως, η πιο θλιβερή και κραυγαλέα απόδειξη των παραπάνω είναι ότι στην πρόσφατη βαρβαρότητα της ΑΣΟΕΕ, αυτό το μάθαμε, όχι από καταγγελία των πρυτανικών αρχών ή κάποιου άλλου, αλλά από την ανάρτηση, που έκαναν οι εγκληματίες. Όχι από καταγγελία ή κινητοποίηση των αρχών. Η εικόνα της ΑΣΟΕΕ συγκλόνισε και αφύπνισε. Το «ως εδώ» συνοψίζει, πιστεύω, την κοινή ομόθυμη κατακραυγή.

Νομίζω ότι συμφωνούμε πως αυτό, που έγινε, συνιστά ντροπή, όχι για τους πρυτάνεις, αλλά για την πολιτεία, διαχρονικά. Οι πρυτάνεις είναι ακαδημαϊκοί. Η δουλειά τους δεν είναι η αντιμετώπιση της βίας. Εδώ που φτάσαμε, αυτό πια είναι δουλειά της Αστυνομίας, με την έννοια, που περιέγραψα, παραπάνω. Της ύστατης καταφυγής, ως πολιτικής επιλογής. Μακάρι, σε μερικά χρόνια, η Αστυνομία να μη χρειάζεται ούτε μέσα, ούτε έξω από τα πανεπιστήμια. Στην Ολομέλεια, θα έχω την ευκαιρία να απαντήσω σε μια σειρά από σχόλια, που άκουσα, κατά τις ομιλίες των κυρίων Βουλευτών και θα μας δοθεί η δυνατότητα να κάνουμε μια περαιτέρω εξήγηση κάποιων πραγμάτων, που ακούστηκαν. Μακάρι, λοιπόν, σε ορισμένα χρόνια, η Αστυνομία να μην χρειάζεται. Σήμερα, το να λέμε πως μπορεί να γίνει αλλιώς, νομίζω ότι υποτιμά τη νοημοσύνη. Τα πανεπιστήμια είναι αυτοδιοίκητα, αλλά, όχι όμως και χωρίς τον κοινό έλεγχο, ούτε χωρίς τη δυνατότητα κριτικής των πεπραγμένων τους. Έχουν αποτύχει στην αντιμετώπιση της βίας, με πρώτα θύματα, δυστυχώς, τους ίδιους. Είναι, δυστυχώς, μια «τρύπα» στο κράτος δικαίου και η πολιτεία είναι δύο φορές υπεύθυνη, αν καθίσει, με σταυρωμένα τα χέρια.

Αυτή, κυρίες και κύριοι Βουλευτές, είναι η πραγματικότητα για το επίμαχο θέμα. Μια απλή κατανόηση, καθόλου ευχάριστη, της πραγματικότητας και μια απόφαση, όπως έγινε, με πολλά άλλα θέματα. Να μπει τέλος, επιτέλους στον παραλογισμό. Μόνο έτσι μπορεί να καταλάβει κανείς και το παράδοξο, με την κοινή γνώμη. Η πλειοψηφία των πανεπιστημιακών, τα Κόμματα αντιδρούν στο νόμο και η πλειοψηφία των πολιτών με τους μισούς και παραπάνω από τους ψηφοφόρους της Αντιπολίτευσης να συμφωνούν. Ο κόσμος ξέρει, ζει και αντιλαμβάνεται.

Θα σας πω, ολοκληρώνοντας και δύο συναφή. Όπου οι πολλές φωνές, οι φόβοι και οι αναφορές για τη δημοκρατία εποχές, δεν οδήγησαν πουθενά. Η κατάργηση του ακαταδίωκτου, του ατιμώρητου, που πολλοί το λένε άδικα «κατάργηση ασύλου», βοήθησε στο να μειωθούν σημαντικά, όχι τόσο οι παραβατικές, αλλά οι καθαρά εγκληματικές συμπεριφορές και στην ΑΣΟΕΕ και στο Μετσόβιο και στις φοιτητικές εστίες και στου Ζωγράφου και στη Θεσσαλονίκη. Γιάφκες, ναρκωτικά, παραεμπόριο, ορμητήρια κάθε είδους καταργήθηκαν. Ουσιαστικά, καταργήθηκε το άσυλο στους εγκληματίες. Ποιο άσυλο ιδεών, τελικώς, πειράχτηκε, κυρίες και κύριοι Βουλευτές; Τι έγινε, δηλαδή, τώρα, ένα χρόνο μετά την κατάργηση του λεγόμενου «ασύλου»; Εμποδίστηκαν οι ιδέες ή οι ναρκέμποροι και όσοι είχαν τελικώς σπορ να καίνε κάδους, λεωφορεία και αστυνομικούς, κάθε Σαββατοκύριακο; Δηλαδή, αποκαταστάθηκε μια στοιχειώδης λειτουργία στα ιδρύματα και στους γύρω χώρους.

Το ίδιο με το νόμο, για τις συναθροίσεις. Θεωρήθηκε casus belli οι δηλώσεις για αντισυνταγματικότητες, οι χαρακτηρισμοί, το 1961, οι χούντες. Όλα αυτά ακούστηκαν, πολλές φορές και στη συζήτηση στη Βουλή, πριν πολλούς μήνες και διαρκώς, καθημερινά, στην πολιτική αντιπαράθεση. Και τι έγινε, τελικώς; Εμποδίστηκε κανείς να διαδηλώσει; Εμποδίστηκαν μόνο οι 50, οι 100 να κλείνουν τους δρόμους και επίσης, υποχρεώθηκε η Αστυνομία, για να εφαρμόσει το νόμο, να αλλάξει επιχειρησιακό δόγμα. Να αναγνωρίσει, για πρώτη φορά, ότι η διαχείριση των συναθροίσεων είναι θέμα συνεννόησης Αστυνομίας και συναθροιζομένων και όχι καταστολής. Έβλαψαν τη δημοκρατία μας όλα αυτά;

Γι’ αυτό, λοιπόν, το λέω στην Επιτροπή, θα το πω και στην Ολομέλεια πιο αναλυτικά. Το δίλημμα δεν είναι δημοκρατία ή αστυνομικό κράτος. Αστυνομία ή όχι στα πανεπιστήμια. Το δίλημμα είναι, αν θα συνεχίσουμε να κάνουμε τα στραβά μάτια και σε κάθε, που αντρώνει, για τρεις μέρες, να αγανακτούμε, όπως κάναμε πρόσφατα ή έχουμε το θάρρος να λύσουμε επιτέλους το θέμα; Γιατί το θέμα αυτό δεν αντέχεται άλλο και η δημοκρατική μας συνείδηση δεν αντέχει τον ευτελισμό. Η απάντηση γι΄ αυτήν την Κυβέρνηση είναι αυτονόητη. Κάτω από το χαλί δεν έκρυψε ούτε κρύβει ούτε πρόκειται να κρύψει το συγκεκριμένο πρόβλημα. Σας ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ**: Εγώ προσωπικά αισθάνομαι ιδιαίτερα υπερήφανη, που μετέχω σε αυτόν τον αγώνα, που φέρνει το νομοσχέδιο: Έναν αγώνα, που εδράζεται, στις εξαγγελίες του Πρωθυπουργού, προσωπικά, του Κυριάκου Μητσοτάκη, πριν ακόμα εκλεγεί Πρωθυπουργός, έναν αγώνα, ο οποίος δίνει τη δυνατότητα να δείξουμε το ιδεολογικό μας στίγμα, που είναι αποτέλεσμα της φιλελεύθερης, δημοκρατικής συντεταγμένης με την ευρωπαϊκή νοοτροπία.

Εδώ, λοιπόν, μετέχουμε σε μια ειρηνική διαμάχη της λογικής, εναντίον του ιδεολογικού σκοταδισμού, όπου σε όλες τις μάχες, ακόμα και αν είναι ειρηνικές, υπάρχουν οι χαμένοι, υπάρχουν και οι κερδισμένοι. «Η κερδισμένη», πρώτα από όλα, αποδεικνύεται ότι είναι η πολιτική, που επέλεξε ο Κυριάκος Μητσοτάκης, προσωπικά και η Υπουργός και το επιτελείο της, η κυρία Κεραμέως. Είναι όλοι αυτοί «κερδισμένοι», γιατί αποδέχτηκε η κοινωνία αυτά, τα οποία πρεσβεύει το νομοσχέδιο. «Κερδισμένη» είναι φυσικά και η νέα γενιά, αλλά σε ένα μερίδιο και η εθνική μας οικονομία και θα εξηγήσω στην κατ’ άρθρον συζήτηση τι εννοώ. «Χαμένοι» είναι, όπως πάντα, οι φορείς της ιδεολογίας της σκοταδιστικής. Χαμένοι, όμως, και «οι κερδισμένοι», επί σαράντα και πλέον χρόνια, όλοι αυτοί, που στήσανε πολιτικές και κυρίως ακαδημαϊκές καριέρες, σ’ αυτό το σαθρό σύστημα, που οι ίδιοι οι φοιτητές, πολλές φορές, είχαν καταδείξει και πολεμήσει. Πολιτικές και ακαδημαϊκές καριέρες στήθηκαν, αλλά χάνουν τώρα, όπως χάνει και η λαϊκίστικη ψηφοθηρική λογική, που αντικατέστησε το αλήστου μνήμης «κάθε χωριό και γυμναστήριο», σε «κάθε χωριό και πανεπιστήμιο», στη βάση του επικίνδυνου και οικονομικά βλαπτικού παραλογισμού της ανάπτυξης των τοπικών κοινωνιών, από τα νοίκια των φοιτητών και από την κίνηση στα τυροπιτάδικα και στα σουβλατζίδικα.

Πολεμοφόδια της λογικής και του ζητούμενου, για την ανάπτυξη των ελληνικών δημόσιων πανεπιστημίων, versus στη μάχη των μολότοφ, των καταστροφών, της κατατρομοκράτησης εργαζομένων και κυρίως ακαδημαϊκών, αλλά και φοιτητών, versus στη λαθρεμπορία, την εμπορία ναρκωτικών και των μεθόδων προπηλακισμού πρυτάνεων τύπου Isis. Οι διατάξεις, λοιπόν, αυτές του νομοσχεδίου είναι και τα πολεμοφόδια μας. Η ανασυγκρότηση, σε καθαρά εκπαιδευτικές βάσεις, της τριτοβάθμιας εκπαίδευσης, η αναβάθμιση του ρόλου των ελληνικών πανεπιστημίων, η θωράκιση του κύρους των πανεπιστημίων, η δυνατότητα στους άξιους εκπαιδευτικούς, που έχουμε, αλλά και τους άξιους για την ιδιότητα του φοιτητή - που δεν είναι αυτονόητη - να δημιουργήσουν το πλαίσιο σύγκρισης, με ξένα πανεπιστήμια και έτσι, να ανακοπεί επιτέλους, η μεγάλη έξοδος φοιτητών στο εξωτερικό, που ως ένα βαθμό οφείλεται – ακόμα και σε οικογένειες οικονομικά ασθενέστερες – σ’ αυτό το κλίμα, που δεν αντέχουν, που συμβαίνει σε μεγάλα πανεπιστημιακά ιδρύματα, στην Ελλάδα.

Η προστασία της πραγματικής ακαδημαϊκής ελευθερίας και το μέγιστο συνταγματικά κατοχυρωμένο αίσθημα ασφάλειας είναι ακόμα ένα ισχυρό πολεμοφόδιο. Η οργανωμένη πια προστασία των ακαδημαϊκών, των εργαζομένων και των φοιτητών, από την ανεξέλεγκτη είσοδο, δράση και εγκληματική παραβατικότητα, η απαλλαγή από τους αιώνιους φοιτητές. Θα αναλύσουμε όλα αυτά τα δεδομένα στην κατ’ άρθρον συζήτηση, αλλά να σταθώ, επιγραμματικά, στην ελάχιστη βάση εισαγωγής, που είναι ένα παγκόσμιο πρωτοφανές φαινόμενο, όπου με 0, 6, όταν το πανεπιστήμιο ζητάει μίνιμουμ 10 στην βαθμολογία, μπαίνουν αυτά τα παιδιά, που είναι εγκλωβισμένα και σε νοοτροπίες παλαιές και καταδικασμένες, ότι «το παιδί μου οπωσδήποτε σε όποιο πανεπιστήμιο, σε όποια σχολή και να’ ναι, πρέπει να μπει». Αυτό αποδεικνύεται από επίσημα στατιστικά στοιχεία, ότι δεν ωφελεί καθόλου, γιατί και τα ίδια τα παιδιά βασανίζονται και τα ίδια τα παιδιά, σε μεγάλο ποσοστό, δεν συνεχίζουν. Παρόλα αυτά, εξακολουθούν να έχουν αποκλείσει έναν αξιότερο υποψήφιο φοιτητή, από αυτή την πολύτιμη θέση σε ένα πανεπιστήμιο.

Επίσης, είναι πολύ σημαντικό ότι ο συγκεκριμένος αριθμός επιλογών στο μηχανογραφικό απαλλάσσει τα παιδιά τα ίδια και τους γονείς από αυτό το καθόλου εποικοδομητικό του να καταγραφούν και να σημειώνουν ένα σταυρό, λες και σημειώνουν λίστα του ΠΡΟΠΟ, σε οποιαδήποτε σχολή, αρκεί να αποκτήσουν αυτή την τρομερή πια, αλλά που έχει αποδειχθεί άχρηστη, ιδιότητα του φοιτητή, για 6 μήνες, 8 μήνες, ένα χρόνο.

Υπάρχει μια πολύ σοβαρή οικονομική παράμετρος, σε όλα αυτά, που επιλύει το νομοσχέδιο με τις διατάξεις. Πρώτον, είναι η αφαίμαξη των χρημάτων από οικογένειες, για να πάει ένα ή δύο χρόνια το παιδί σε ένα πανεπιστήμιο, σε μια σχολή και μετά να το εγκαταλείψει, όπου εδώ, να επισημάνω και την ευθύνη των πρυτάνεων, όχι όλων, των περισσοτέρων, που για διάφορους λόγους, είτε επειδή φοβούνται είτε επειδή αδιαφορούν είτε επειδή οι ίδιοι ενστερνίζονται τρομοκρατικές και τραμπουκικές επεμβάσεις στα πανεπιστήμια, άφησαν τα πανεπιστήμια να καταστρέφονται, να καίγονται, την περιουσία του ελληνικού λαού να δίνεται στον όχλο, ως προϊόν καψίματος και τραμπουκισμών και εν συνεχεία, να έρχεται ο ελληνικός λαός να επιβαρύνεται, διαχρονικά, με δεκάδες εκατοντάδες εκατομμύρια ευρώ, μόνο και μόνο για να αποκαταστήσει τις ζημιές. Νομίζω, ότι σας έδωσα το πολιτικό και ιδεολογικό στίγμα του νομοσχεδίου, κατά την άποψή μου.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Στο σημείο αυτό, θα συνοψίσουμε τους προτεινόμενους φορείς για ακρόαση αύριο. Είναι η Ομοσπονδία Λειτουργών Μέσης Εκπαίδευσης (ΟΛΜΕ), το προεδρείο της Συνόδου Πρυτάνεων, η Εθνική Αρχή Ανώτατης Εκπαίδευσης, η Πανελλήνια Ομοσπονδία Συλλόγων Διδακτικού και Ερευνητικού Προσωπικού ΑΕΙ (ΠΟΣΔΕΠ), η Πανελλήνια Ομοσπονδία Αστυνομικών Υπαλλήλων (ΠΟΑΣΥ), η Πανελλήνια Ομοσπονδία Αξιωματικών Αστυνομίας (ΠΟΑΞΙΑ), το Σωματείο Ειδικών Φρουρών της Ελληνικής Αστυνομίας Αττικής, η Ένωση Περιφερειών Ελλάδος, η Πανελλήνια Ομοσπονδία Συλλόγων Ειδικού και Εργαστηριακού Διδακτικού Προσωπικού ΑΕΙ και η Ομοσπονδία Διοικητικού Προσωπικού Τριτοβάθμιας Εκπαίδευσης. Είναι δέκα φορείς. Νομίζω, ότι πολλοί από αυτούς έχουν προταθεί από περισσότερα από ένα Κόμματα και νομίζω ότι μπορούν να καλύψουν τη συζήτησή μας για αύριο.

Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Έχετε προτείνει 3 εκπροσώπους φορέων αστυνομικών. Για ποιο λόγο; Απ’ ό,τι βλέπω, δεν έχετε στον κατάλογο κανένα μαθητή ή φοιτητή, συλλόγους φοιτητικούς και μαθητικούς. Υπάρχει το Συντονιστικό των φοιτητικών συλλόγων Αθήνας και υπάρχει και το Συντονιστικό των μαθητών Αθήνας. Δεν έχετε, επίσης, αναφέρει, την ΑΣΓΜΕ, την Ανωτάτη Συνομοσπονδία Γονέων Μαθητών Ελλάδος. Προς τι αυτή η μονομέρεια; Βάλατε 3 αστυνομικές εκπροσωπήσεις και κανένας γονέας, κανένας μαθητής.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Παπακώστα.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Εισηγήτρια της Πλειοψηφίας)**: Όσον αφορά τους εκπροσώπους της Αστυνομίας, πρόκειται για διακριτές διαφορετικές δυνάμεις, απ’ ό,τι ξέρετε, κύριε Φίλη. Κάποιοι, ενδεχομένως, έχουν διαφορετικές απόψεις και επειδή άμεσα συνδέεται το τρίτο μέρος του νομοσχεδίου, με τη φύλαξη και την αστυνόμευση των πανεπιστημίων, θεωρούμε ότι είναι πάρα πολύ σημαντικό να ακουστούν όλες οι απόψεις.

Από εκεί και πέρα, είναι ένα νομοσχέδιο, το οποίο έχει να κάνει, με πολύ συγκεκριμένα ακαδημαϊκά κριτήρια και επιλογές τριτοβάθμιας εκπαίδευσης. Θεωρούμε ότι είναι πλήρης ο κατάλογος και μπορούμε να προχωρήσουμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Χωρίς τους γονείς, που πληρώνουν αγόγγυστα και θα πληρώνουν περισσότερα φροντιστήρια, τώρα; Χωρίς τα παιδιά, που θα δώσουν εξετάσεις; Αυτό είναι δημοκρατία; Δίνουμε εικόνα θετική του Κοινοβουλίου στα νέα παιδιά;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Φίλη, όσον αφορά τους φοιτητές και εγώ θα ήθελα να έχουμε εκπροσώπους των φοιτητών εδώ, αλλά γνωρίζετε τα θέματα που υπάρχουν με την ΕΦΕΕ, δεν υπάρχει θεσμικός ρόλος. Δεν είναι θεσμικοί οι φορείς, τους οποίους έχετε προτείνει, γι’ αυτόν τον λόγο δεν συμπεριελήφθησαν στον κατάλογο των προτεινόμενων φορέων. Αν δεν έχει κάποιος άλλος Εισηγητής από κάποιο άλλο Κόμμα να προσθέσει κάτι, νομίζω ότι μπορούμε να αποφασίσουμε, ότι οι φορείς είναι αυτοί, τους οποίους διάβασα, προηγουμένως. Σας υπενθυμίζω, ότι η ακρόαση είναι αύριο στις 10.00΄ το πρωί, με τηλεδιάσκεψη, στην αίθουσα Γερουσίας.

Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ**: Κυρίες και κύριοι συνάδελφοι, με το νομοσχέδιο του Υπουργείου Παιδείας για την εισαγωγή στην τριτοβάθμια εκπαίδευση και την προστασία της ακαδημαϊκής ελευθερίας, η Κυβέρνησή μας υλοποιεί έναν από τους κύριους προεκλογικούς, αλλά και προγραμματικούς της στόχους, σε σχέση με την αναβάθμιση των ελληνικών πανεπιστημίων και την ανάδειξη της χώρας σε περιφερειακό ακαδημαϊκό κέντρο. Καταρχάς, βάζουμε τέλος στην απαξιωτική διακύμανση των βάσεων. Όταν κάποιος δεν μπορεί να προαχθεί από τάξη σε τάξη, δεν μπορεί να εισάγεται στο μαθηματικό του πανεπιστημίου, με 3,1 και στη γεωγραφία με 3,9 στα 20. Δεν είναι αυτός ο σκοπός των πανελλαδικών εξετάσεων. Δεν μπορούμε να είμαστε υπερήφανοι, που αναδεικνύονται, ως επιτυχόντες, υποψήφιοι οι οποίοι δίνουν λευκή κόλλα !

Οι Πανελλαδικές Εξετάσεις έχουν καταντήσει να είναι οι μοναδικές, που έχουν μόνον επιτυχόντες. Επίσης, δεν είναι ηθικά σωστό και πρακτικά λειτουργικό οι υποψήφιοι να δηλώνουν όλες τις Σχολές, ανεξαρτήτως των επιδόσεων τους και ασχέτως των επιθυμιών τους να σπουδάσουν συγκεκριμένο αντικείμενο, καταλαμβάνοντας τις θέσεις εκείνων, που πραγματικά το επιθυμούν. Πρόκειται για ένα αδιάβλητο μεν, στρεβλό δε, σύστημα, το οποίο υποβαθμίζει την ανταγωνιστικότητα της ανώτατης ελληνικής εκπαίδευσης.

Τι κάνουμε, για να το διορθώσουμε;

Εισάγουμε, κατ’ αρχήν, την ελάχιστη βάση εισαγωγής, η οποία θα ορίζεται από κάθε πανεπιστημιακό ίδρυμα, σε εύρος, που θα δίδεται από το Υπουργείο Παιδείας.

Και σε δεύτερο χρόνο, εφόσον δεν επιτυγχάνουν, θα έχουν τη δυνατότητα να επιλέγουν όποιο άλλο Τμήμα θέλουν και διαθέτει κενές θέσεις. Έτσι, τα Τμήματα και οι Σχολές θα λειτουργούν, με ικανοποιητικό αριθμό φοιτητών και θα αποφεύγονται οι μεταγραφές, με ό,τι αυτό συνεπάγεται.

Ταυτόχρονα, με το νέο σύστημα, οι θέσεις, που καταλαμβάνονταν, μέχρι πρότινος, από «φοιτητές - φαντάσματα», θα διατίθενται πλέον σε εκείνους, που πραγματικά ενδιαφέρονται και θέλουν να μάθουν και να σπουδάσουν.

Και έρχομαι σε ένα καυτό θέμα, στο χρόνο φοίτησης των φοιτητών και στους «αιώνιους φοιτητές». Τα 4+2 και τα 5+3 έτη, που προβλέπονται, ως μέγιστος χρόνος σπουδών, θεωρώ ότι θα αποτελέσουν ισχυρό κίνητρο για φοιτητές, ώστε και στην ώρα τους να τελειώσουν και να προγραμματίζουν συγκροτημένα τη μετέπειτα πορεία τους. Θα ήταν, όμως, παράλογο και θα είμαστε απέναντι, αν, στο μέγιστο χρόνο σπουδών, δεν περιλαμβάνονται, ασφαλώς, κοινωνικά κριτήρια, όπως διπλασιασμός των 6μήνων φοίτησης για εργαζόμενους φοιτητές ή για διάφορα προβλήματα υγείας των ιδίων ή των συγγενών τους πρώτου βαθμού.

Ως Αντιπολίτευση, είχαμε δώσει πολύ μεγάλη βάση στη βαρύτητα της επαγγελματικής εκπαίδευσης και να δοθούν επιλογές στους μαθητές, που έχουν δεξιότητες και επιθυμούν να ακολουθήσουν το δρόμο της κατάρτισης.

Η δυνατότητα αυτή δίνεται και με το παρόν σχέδιο νόμου, μέσω της εναλλακτικής επιλογής και της ανάπτυξης δεξιοτήτων, που έχει ο κάθε υποψήφιος. Διότι θα μπορεί, παράλληλα, να συμπληρώνει ένα δεύτερο μηχανογραφικό, για την κάλυψη θέσεων κατάρτισης σε δημόσιο ΙΕΚ, εφόσον δεν επιτυγχάνει την εισαγωγή του σε Τμήμα της επιλογής του, στο πρώτο μηχανογραφικό.

Περαιτέρω, κυρίες και κύριοι συνάδελφοι, ως Αντιπολίτευση, είχαμε υποσχεθεί στις Ελληνίδες και τους Έλληνες ότι θα κάνουμε ό,τι είναι δυνατόν, προκειμένου οι ακαδημαϊκοί χώροι να πάψουν να είναι εστίες παραβατικότητας και εγκληματικότητας. Με το παρόν σχέδιο νόμου, η ακαδημαϊκή κοινότητα γυρίζει σελίδα και θα μπορεί να λειτουργεί και να αναπτύσσεται ελεύθερα και σε συνθήκες ασφαλείας.

Δεν νομίζω, αγαπητοί συνάδελφοι, όπου και αν ανήκει ο καθένας μας ιδεολογικά, ότι επιδοκιμάζει κάποιες εικόνες, σαν αυτές, που είδαμε, με τον Πρύτανη της ΑΣΟΕΕ και την κατάληψη των χώρων του Οικονομικού Πανεπιστημίου από κακοποιούς ή εμπόρους ναρκωτικών.

Ούτε και πιστεύω ότι μπορούμε να είμαστε ανεκτικοί, απέναντι σε επιθέσεις, σαν αυτή που δέχτηκε, πριν από λίγα χρόνια, ο σημερινός μας Υφυπουργός, κ. Συρίγος, μέσα στο Πάντειο Πανεπιστήμιο. Θα μου πείτε «αυτοί δεν είναι φοιτητές, είναι μια πολύ μικρή μειοψηφία». Έστω και αυτοί φτάνουν.

Το νομοσχέδιο, το οποίο συζητούμε και επεξεργαζόμαστε, σήμερα, προβλέπει τη δημιουργία Ομάδων Προστασίας Πανεπιστημιακών Ιδρυμάτων, των ΟΠΠΙ, που θα αποτελούνται από αστυνομικούς και ειδικούς φρουρούς, που θα υπάγονται στον Αρχηγό της ΕΛ.ΑΣ. και θα συνεργάζονται με τους πρυτάνεις των πανεπιστημίων. Οι ομάδες αυτές, σε συνδυασμό με τις προβλέψεις για την τοποθέτηση περιφράξεων, την εγκατάσταση ηλεκτρονικών μέσων ασφαλείας των πανεπιστημιακών χώρων και την ελεγχόμενη είσοδο φοιτητών, καθηγητών και προσωπικού, θα δημιουργήσουν ένα ισχυρό πλέγμα προστασίας, που θα εξαλείψει την ανομία στα πανεπιστήμιά μας.

Βέβαια, θα πρέπει να υπογραμμίσουμε ότι, μαζί με τις διατάξεις για τις ΟΠΠΙ και τα εποπτικά μέσα, ορίζεται ένα ολοκληρωμένο πλαίσιο πειθαρχικού δικαίου για τους φοιτητές, το οποίο υποστηρίζεται από την ενίσχυση των συνδεόμενων διατάξεων του Ποινικού Δικαίου.

Εν κατακλείδι, κυρίες και κύριοι συνάδελφοι, το παρόν σχέδιο νόμου συνιστά μια ολοκληρωμένη μεταρρύθμιση, που οδηγεί τη δημόσια ανώτατη εκπαίδευση, σε μια νέα εποχή, κατά την οποία οι φοιτητές και οι καθηγητές θα αναδείξουν, χωρίς να διακινδυνεύουν τη σωματική τους ακεραιότητα και τη ζωή τους, το γνωστό πλούτο των ελληνικών πανεπιστημίων, οδηγώντας την Ελλάδα ψηλά, στην παγκόσμια κατάταξη των ακαδημαϊκών επιδόσεων, στη θέση που της αξίζει.

Ήρθε η εποχή να δώσουμε, στη νέα γενιά, τα εχέγγυα, που χρειάζονται, προκειμένου να κάνει ένα μεγάλο άλμα προς τα μπρος. Και αυτή είναι η εποχή της Κυβέρνησης του Κυριάκου Μητσοτάκη και της Νέας Δημοκρατίας. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κύριο Κέλλα. Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε. Αφού ευχηθώ καλή επιτυχία στα νέα σας καθήκοντα, περιμένοντας πως θα διασφαλίσετε και θα βελτιώσετε τη λειτουργία της Επιτροπής Μορφωτικών Υποθέσεων, θα ξεκινήσω, λέγοντας πως το νομοσχέδιο, που καταθέτει η Κυβέρνηση, υποτιμά και ταπεινώνει τα ελληνικά δημόσια πανεπιστήμια, τη δημοκρατία και τη νέα γενιά. Και μάλιστα με ένα «νεο-θατσερικό» πάθος και με τη χρήση των ίδιων όρων και συμβόλων, περί έλλειψης δεξιοτήτων, μη απορρόφησης στην αγορά εργασίας, που οδήγησαν σε δίδακτρα στα Ανώτατα Εκπαιδευτικά Ιδρύματα, στην εσπερία και σε δάνεια εφ΄ όρου ζωής για τους ανθρώπους, που ήθελαν να διεκδικήσουν μία βελτίωση της κοινωνικής τους θέσης και να μορφωθούν.

Το νομοσχέδιο, λοιπόν, υψώνει - μεταφορικά και κυριολεκτικά - φραγμούς στην εισαγωγή των μαθητών στα δημόσια Ανώτατα Εκπαιδευτικά Ιδρύματα και μεθοδεύει τον αποκλεισμό, πάνω από 24.000 μαθητών από την τριτοβάθμια εκπαίδευση, σε συνθήκες πανδημίας και με κατεστραμμένη, επί της ουσίας, τη φετινή εκπαιδευτική χρονιά.

Βάζει μόνιμα την Αστυνομία στα πανεπιστήμια, χωρίς αυτό να δικαιολογείται από τη συχνότητα και την ποινική αξία των όποιων μεμονωμένων περιστατικών, κόντρα στις αποφάσεις της Συνόδου των Πρυτάνεων, των Συγκλήτων και της μεγάλης πλειοψηφίας της πανεπιστημιακής κοινότητας. Κόντρα και στις ευρωπαϊκές πρακτικές.

Στήνει επιχειρησιακά κέντρα επιτήρησης και παρακολούθησης, με συστήματα καταγραφής, συναγερμούς, παρακολούθηση των επικοινωνιών -μέχρι και της ηλεκτρονικής αλληλογραφίας - των καθηγητών και των φοιτητών.

Προβλέπει διώξεις, φυλάκιση και πρόστιμα σε όποιον αντιδρά. Και μάλιστα, εδώ, η Έκθεση του Γενικού Λογιστηρίου του Κράτους σας καρφώνει, λέγοντας πως με αυτόν τον τρόπο, μπορούν τα πανεπιστήμια να εξοικονομήσουν χρήματα.

Έτσι, σκέφτεστε, κυρία Υπουργέ, να καλύψετε τη διαφορά από τα λιγότερα χρήματα που δώσατε, φέτος, στα πανεπιστήμια, παρά τις πρωτόγνωρες συνθήκες, που αντιμετωπίζουν, λόγω της πανδημίας; Ή, αυτά που θα τους στερήσετε, αν δεν υλοποιήσουν το κυβερνητικό σχέδιο; Διότι το λέτε ρητά στο νομοσχέδιο: «Όσα πανεπιστήμια δεν εφαρμόσουν την αστυνόμευση, που τους επιβάλλεται ή δεν προχωρήσουν στις διαγραφές των φοιτητών, που πάλι επιβάλλεται, θα έχουν συνέπειες στη χρηματοδότησή τους, την επόμενη χρονιά». Πρόκειται για ακραίο κυνισμό.

Δεν θυμάμαι ποτέ άλλοτε ο νομοθέτης να απειλεί, τουλάχιστον τόσο φανερά, τα πανεπιστήμια με οικονομική ασφυξία, αν δεν υποχωρήσουν στη βούληση του Μεγάρου Μαξίμου και του τρίτου ορόφου του Υπουργείου Παιδείας. Έτσι αντιλαμβάνεστε το αυτοδιοίκητο των Ιδρυμάτων;

Την προηγούμενη περίοδο, όταν καταργήσατε την ΑΔΙΠ *(Αρχή Διασφάλισης και Πιστοποίησης της Ποιότητας στην Ανώτατη Εκπαίδευση)* για να φτιάξετε την ΕΘΑΑΕ *(Εθνική Αρχή Ανώτατης Εκπαίδευσης)* και να τοποθετήσετε τους εκλεκτούς σας, μας βομβαρδίσατε με τοποθετήσεις για την αυτονομία των πανεπιστημίων και άλλα συναφή. Ποια είναι, εδώ, τα ακαδημαϊκά και αντικειμενικά κριτήρια, για τη χρηματοδότηση των πανεπιστημίων; Πού έχουν πάει και βάζετε αυτές τις ρήτρες μη υλοποίησης της δικής σας νομοθέτησης; Οι φράχτες, οι κάμερες και η παρακολούθηση των τηλεφώνων και των υπολογιστών είναι το ζητούμενο, αυτήν τη στιγμή, μέσα στα πανεπιστήμια; Η επιβολή της πανεπιστημιακής αστυνομίας των 1.000 Ειδικών Φρουρών, που θα βρίσκονται μέσα στα πανεπιστήμια – λέτε «στα 4-5» - σε βάρος της τσέπης του Έλληνα φορολογούμενου και υπέρ της εκλογικής σας πελατείας;

Λέτε ότι θα δώσετε 20 εκατομμύρια ευρώ. Αν δεν κάνω λάθος, οι προϋπολογισμοί, για το σύνολο των πανεπιστημίων, είναι στα 91 εκατομμύρια ευρώ. Αυτό χρειάζονται, αυτή τη στιγμή, τα Ανώτατα Εκπαιδευτικά Ιδρύματα;

Αυτά που σας λέμε, δεν τα λέμε μόνο εμείς. Σας τα έχουν θέσει, κομψά, και ο Ευρωβουλευτής σας, ο κ. Κύρτσος, ο οποίος, μάλιστα, μίλησε και για ρουσφετολογική λογική. Θέλετε, στα πανεπιστήμια και άλλους αστυνομικούς, ειδικά αυτή τη συγκεκριμένη ώρα, που η Ευρώπη και ο κόσμος ολόκληρος δίνει τη μάχη με την πανδημία και τον κορωνοϊό; Αντίθετος και ο Γεώργιος Σουφλιάς και ο Άρης Σπηλιωτόπουλος, κορυφαία στελέχη της παράταξής σας, που πέρασαν από το Υπουργείο Παιδείας. Στο ίδιο μήκος κύματος και ο κ. Θεόδωρος Φορτσάκης, πρώην βουλευτής της Νέας Δημοκρατίας και πρώην Πρύτανης του ΕΚΠΑ. Αντίθετοι, φυσικά, και όσοι ζουν, εργάζονται και δίνουν μάχη να κρατήσουν όρθιο το ελληνικό πανεπιστήμιο.

Κυρίες και κύριοι της Κυβέρνησης, έρχεστε να μας πείτε, πάλι, σήμερα, ότι το πρόβλημα των πανεπιστημίων είναι η ελλιπής αστυνόμευση και επιτήρηση, πως οι πρυτανικές αρχές και τα πανεπιστήμια έχουν αποτύχει. Όταν τα πανεπιστήμια μας ανήκουν στο 2%-3% των καλύτερων πανεπιστημίων του κόσμου, έχοντας τη χειρότερη σχέση ανάμεσα στους φοιτητές και στα μέλη ΔΕΠ *(Διδακτικό Ερευνητικό Προσωπικό).*

Παραταύτα, η «θεραπεία», την οποία εσείς προτείνετε, είναι η μείωση του αριθμού των παιδιών, τα οποία παλεύουν, για να μπουν στο Πανεπιστήμιο. Δεν σκέφτεστε ότι η αιτία μπορεί να είναι η έλλειψη της χρηματοδότησης, οι ελλείψεις σε εκπαιδευτικό, εργαστηριακό και διοικητικό προσωπικό και βεβαίως, η «αναιμική» φοιτητική μέριμνα. Δεν έχετε καμία ευθύνη; Ούτε σήμερα, ούτε διαχρονικά; Έχετε εκπληρώσει τις υποχρεώσεις σας, απέναντι στα Ιδρύματα, που, αυτή τη στιγμή, δίνουν μάχη, για να συνεχιστεί, με ποιο τρόπο μπορεί να συνεχιστεί, η διδασκαλία με την τηλεκπαίδευση; Ωστόσο, εκείνο που έχουν ανάγκη τα Ιδρύματα, δεν υπάρχει καμία αμφιβολία, ότι είναι το ζήτημα της ενεργού χρηματοδότησής τους και της ενδυνάμωσης του προσωπικού, που υπάρχει σε αυτά, έτσι ώστε να μπορούν να σταθούν στον παγκόσμιο ευρωπαϊκό χάρτη, μια προσπάθεια, που συστηματικά, έγινε στο προηγούμενο χρονικό διάστημα.

Και από την άλλη μεριά, σας λένε ακόμη και οι ίδιοι αστυνομικοί ότι αυτή η ρύθμιση δεν πρόκειται να προσφέρει τίποτα και δεν πρόκειται να βελτιώσει αλλά αντίθετα, θα δυναμιτίσει την ακαδημαϊκή ειρήνη. Ούτε κι αυτούς τους ακούτε. Βεβαίως, δεν είναι η πρώτη νομοθετική σας ρύθμιση, αφού είχε προηγηθεί η κατάργηση του Πανεπιστημιακού Ασύλου. Μετά από 18 μήνες και με τα πανεπιστήμια κλειστά, επανέρχεστε πάλι στο ίδιο θέμα, τη σύσταση Αστυνομικών Τμημάτων, μέσα στα Ανώτατα Εκπαιδευτικά Ιδρύματα. Τι άλλαξε; Η νομοθετική κατάργηση του Ασύλου δεν έφερε αποτελέσματα ή μήπως κρύβεται κάτι πίσω από αυτό; Το είπατε πολύ δυνατά: Ο ρόλος είναι αποτρεπτικός, ενάντια στην ανάπτυξη - θα πω εγώ- του ρωμαλέου φοιτητικού κινήματος. Φοβάστε, κυρίες και κύριοι της Κυβέρνησης! Φοβάστε τη νέα γενιά, αφού προβλέπετε, ότι παρά την υποτιθέμενη δημοσκοπική σας υπεροχή, πως θα υπάρξουν αντιδράσεις από την πολιτική, που εφαρμόζετε και από τον τρόπο που έχετε διαχειριστεί την πανδημία – και υγειονομικά και οικονομικά και κοινωνικά. Και βέβαια, επειδή απεχθάνεστε το δημόσιο γενικά και το δημόσιο πανεπιστήμιο πιο ειδικά. Γι' αυτό και «συστήσατε» αυτή την ιστορία, ότι τα πανεπιστήμια είναι κέντρο ανομίας και μάλιστα προχτές, δημοσιεύσατε και βίντεο, που κατασυκοφαντεί τα δημόσια πανεπιστήμια, σε εθνικό και διεθνές επίπεδο.

Θέλω, όμως, να σταθώ και στο σύστημα εισαγωγής για τα πανεπιστήμια. Ας μην κρυβόμαστε: τα παιδιά μας έχουν χάσει δύο συνεχή σχολικά έτη. Η τηλεκπαίδευση, όπως τουλάχιστον πραγματοποιείται, είναι μια λύση ανάγκης, που απαιτεί πόρους, μέσα και προετοιμασία. Δεν φροντίσατε να τα εξασφαλίσετε και αναγνωρίζετε κι εσείς τώρα ότι δεν μπόρεσε να λύσει τα θέματα και τα προβλήματα. Μέσα, λοιπόν, σ’ αυτό το πλαίσιο, σε αυτή τη δεινή κατάσταση, αποφασίζετε, αιφνιδιαστικά, να αλλάξετε το σύστημα εισαγωγής στην τριτοβάθμια. Είναι αναλγησία, εμμονή και αποσύνδεση από την πραγματικότητα. Με την παράλληλη εφαρμογή της Τράπεζας των Θεμάτων, αποκλείετε πάνω από 20.000 μαθητές να μπούνε στα πανεπιστήμια. Τους στέλνετε συστημένους στα κολέγια και στα ιδιωτικά ΙΕΚ αν, βέβαια, έχουν να πληρώσουν τα όβολα, τα τάλαρα, είναι οι «ακαδημαϊκές προϋποθέσεις»! Συνεπώς, μέσα από αυτή την τεχνική μείωση των εισακτέων, θα επιστρέψετε στον τόπο του εγκλήματος και θα βάλετε λουκέτο στα Πανεπιστημιακά Τμήματα, που δεν θα έχουν φοιτητές, γιατί εσείς επιλέξατε να μην πάρουν φοιτητές! Γι' αυτό, τα ερωτήματα, που απευθύνετε, σε δραματικό τόνο, για τους εισακτέους με χαμηλές βαθμολογίες, είναι κάλπικα. Δεν σας ενδιαφέρει η ποιότητα των σπουδών στο ΑΕΙ. Δεν σας ενδιαφέρει το περιεχόμενο και η ποιότητα στο Λύκειο και στις υπόλοιπες βαθμίδες της εκπαίδευσης, που δόθηκαν μάχες, ακυρώσατε και την ενίσχυση της Γ΄ Λυκείου και την ενδυνάμωση για αξιόπιστο απολυτήριο και την απαίτηση για Πράσινες Σχολές ελεύθερης πρόσβασης και για Κόκκινες Σχολές με πανελλαδικές εξετάσεις και τα διετή Τμήματα, που μπορούσαν να περνάνε τα παιδιά από τα Επαγγελματικά Λύκεια, με το απολυτήριο τους.

Επιλέγετε την ένταση και το σοκ. Η νεολαία, οι φοιτητές, οι μαθητές και όλη η εκπαιδευτική κοινότητα αντιδρά, βγαίνει στους δρόμους, διαμαρτύρεται και διεκδικεί. Και ευελπιστούμε, μαζί με αυτήν, ότι θα είσαστε σύντομα, μια «σύντομη δεξιά παρένθεση», στην ιστορία της χώρας. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Προτού δώσω το λόγο στην κυρία Αδάμου, να πω ότι ο κ. Ζήσης Τζηκαλάγιας έχει ζητήσει να εγγραφεί στον κατάλογο των ομιλητών. Δυστυχώς, η επικοινωνία δεν ήταν καλή. Θα μπει θα μπει στη λίστα, μετά τον κ. Αμανατίδη, που είναι τελευταίος των ομιλητών.

Το λόγο έχει η κυρία Αδάμου.

**ΚΩΝΣΤΑΝΤΙΝΑ ΑΔΑΜΟΥ:** Ευχαριστώ, κύριε Πρόεδρε. Κυρίες και κύριοι συνάδελφοι, καλούμαστε σήμερα να επεξεργαστούμε ένα ακόμα νομοσχέδιο του Υπουργείου Παιδείας και Θρησκευμάτων, το οποίο κατατέθηκε, χωρίς να έχει προηγηθεί επαρκής διαβούλευση με την ακαδημαϊκή κοινότητα και χωρίς να λαμβάνει υπόψη του τις πραγματικές ανάγκες των φοιτητών, των φοιτητριών, σε σχέση με την ασφάλεια τους και τον τρόπο φοίτησης τους στην τριτοβάθμια εκπαίδευση.

Το σχέδιο νόμου, που κατατέθηκε, τα μεσάνυχτα της Παρασκευής, προφανώς, για να περιορισθεί η έκταση των αντιδράσεων, προβλέπει την άμεση μείωση του αριθμού των εισακτέων στις Πανεπιστημιακές Σχολές, την ίδρυση της Πανεπιστημιακής Αστυνομίας και τη θέσπιση των εξοντωτικών πειθαρχικών ποινών για τους φοιτητές και τις φοιτήτριες. Όπως ήταν αναμενόμενο, οι εκτιμήσεις, που επιχειρεί να επιβάλει στην τριτοβάθμια εκπαίδευση το Υπουργείο, έχουν προκαλέσει σωρεία διαμαρτυριών, προερχόμενων μεταξύ άλλων και από την εκπαιδευτική και ακαδημαϊκή κοινότητα, εγχώρια και διεθνή, τους συλλόγους φοιτητών και φοιτητριών, αλλά και από τις ίδιες τις Ενώσεις των Αστυνομικών Υπαλλήλων.

Παρότι ετερογενείς οι αντιδράσεις αυτές έχουν, ως βασική αιτία, την ίδρυση Ομάδων Προστασίας των Πανεπιστημιακών Ιδρυμάτων, οι οποίες θα υπάγονται στην Ελληνική Αστυνομία και των οποίων θα προΐσταται, ιεραρχικά, ο Υπουργός Προστασίας του Πολίτη! Η αδιανόητη παρέμβαση του Υπουργείου Προστασίας του Πολίτη στα Ανώτατα Εκπαιδευτικά Ιδρύματα της χώρας θέτει σε αμφισβήτηση το συνταγματικά κατοχυρωμένο Αυτοδιοίκητο των Πανεπιστημίων, αλλά και τις βασικές ελευθερίες του ακαδημαϊκού χώρου, όπως την ελευθερία του λόγου και της έκφρασης, τη δημιουργική αμφισβήτηση, τη διακίνηση ιδεών και απόψεων.

Μιλώντας εκ πείρας από το Αριστοτέλειο Πανεπιστήμιο Θεσσαλονίκης και από το Πανεπιστήμιο Μακεδονίας, θεωρώ ότι, πράγματι, τα πανεπιστήμια βρίσκονται εκτεθειμένα σε πράξεις βίας και παραβατικότητας, ιδιαίτερα τα τελευταία χρόνια και υφίσταται ένα αίσθημα ανασφάλειας τόσο στους φοιτητές και στις φοιτήτριες, αλλά και στους καθηγητές και καθηγήτριες των Πανεπιστημίων. Ωστόσο, για τη διαμόρφωση αυτής της κατάστασης φέρει την ευθύνη και η ίδια η πολιτεία. Γι' αυτόν το λόγο είναι απολύτως απαραίτητη η χρηματοδότηση των Πανεπιστημίων για ποιοτική, ποσοτική και υλικοτεχνική ενίσχυση της φύλαξής τους, με άρτια εκπαιδευμένο και τεχνικά εξοπλισμένο προσωπικό, της οποίας, όμως, θα προΐστανται οι Πανεπιστημιακές Αρχές και μόνο. Ούτως ή άλλως, η προστασία των Πανεπιστημίων από την Ελληνική Αστυνομία για ποινικά αδικήματα, όπως και κάθε άλλου χώρου της ελληνικής επικράτειας, προβλέπεται ήδη από τον νόμο και προφανώς, δεν πρέπει να συγχέεται με τη φύλαξη των χώρων η οποία, ως επί το πλείστον, οφείλει να έχει προληπτικό χαρακτήρα.

Συνεχίζοντας, θα ήθελα να επισημάνω ότι με το παρόν σχέδιο νόμου, θεσπίζεται η ελάχιστη βάση εισαγωγής στα Ανώτατα Εκπαιδευτικά Ιδρύματα, μέσω των Πανελληνίων Εξετάσεων. Έτσι, φέτος εκτιμάται ότι θα δούμε τον αριθμό των εισακτέων να μειώνεται περίπου από 20.000 έως 25.000. Δηλαδή, πέρυσι εισήχθησαν περίπου 84.000 νέοι στα ελληνικά Πανεπιστήμια, ενώ φέτος θα εισαχθούν περίπου 54.000 νέοι, λόγω αύξησης των βάσεων εισαγωγής.

Είναι προφανές, λοιπόν, ότι με την παρούσα ρύθμιση, επιχειρείται η αύξηση του πελατολογίου για τα Ιδιωτικά Ανώτερα και Ανώτατα Εκπαιδευτικά Ιδρύματα και τα Κολέγια. Όλο αυτό επιβαρύνει ακόμα περισσότερο την ελληνική οικογένεια, η οποία όλοι γνωρίζουμε με πόση αγωνία, πόσο κόπο και πόσο μόχθο, επενδύει στην εκπαίδευση των παιδιών της για την εισαγωγή τους στα δημόσια ελληνικά Πανεπιστημιακά Ιδρύματα. Δεν φτάνει, όμως, μόνο αυτό, το παρόν νομοσχέδιο του Υπουργείου Παιδείας κατευθύνει τώρα την ελληνική οικογένεια, που τόσο έχει μοχθήσει, όλα αυτά τα χρόνια, για την εισαγωγή στη δημόσια εκπαίδευση, την κατευθύνει στην επί πληρωμής Ιδιωτική Ανώτατη Εκπαίδευση, η οποία εξισώθηκε, πρόσφατα, με την αντίστοιχη δημόσια Ανώτατη Εκπαίδευση.

Είναι πάγια η πεποίθησή μου ότι η αναβάθμιση των δημόσιων Ανώτατων Εκπαιδευτικών Ιδρυμάτων της χώρας μας μπορεί να επιτευχθεί, μέσω της ενίσχυσης του διδακτικού προσωπικού, των προγραμμάτων σπουδών, των συγγραμμάτων, των υποδομών και του υλικοτεχνικού εξοπλισμού των Τμημάτων και των Σχολών.

Ως προς τις εξειδικεύσεις του νομοσχεδίου, σχετικά με το εύρος και τα κριτήρια της επιβολής πειθαρχικών ποινών, θεωρώ ότι, σε αυτήν την περίπτωση, το Υπουργείο Παιδείας και Θρησκευμάτων παρεμβαίνει, με αδιανόητο και προκλητικό τρόπο, στο Αυτοδιοίκητο των Πανεπιστημίων μας.

Η αρμοδιότητα θέσπισης του κανονιστικού πλαισίου, βάσει του οποίου θα προβλέπονται οι πειθαρχικές ποινές, για ολόκληρο το φάσμα της πανεπιστημιακής κοινότητας, ανήκει εξολοκλήρου στα ίδια τα Πανεπιστήμια, χωρίς τις πολιτικές και ιδεολογικές συμπεριφορικές αγκυλώσεις, που επιχειρούνται να επιβληθούν στους νέους και στις νέες μας, με το παρόν νομοσχέδιο.

 Τέλος, θεωρώ ότι οι ρυθμίσεις του παρόντος νομοσχεδίου, σχετικά με τη θέσπιση του ανώτατου χρονικού ορίου φοίτησης και τη συνακόλουθη διαγραφή των φοιτητών και φοιτητριών, που υπερβαίνουν τα μέγιστα επιτρεπτά έτη φοίτησης, δηλαδή 4 + 2 έτη για τετραετείς κύκλους σπουδών και 5 ή 6 + 3 για πενταετή και εξαετή προγράμματα σπουδών, δεν αντιμετωπίζει, ουσιαστικά και με ρεαλισμό, το ζήτημα της παρατεταμένης φοίτησης.

Είναι γνωστό ότι οι επί πτυχίω φοιτητές και φοιτήτριες δεν δικαιούνται φοιτητικής μέριμνας, ούτε και των υπολοίπων παροχών της δημόσιας και δωρεάν παιδείας και, επομένως, δεν επιβαρύνουν, σε καμία περίπτωση, το Κράτος. Η οριζόντια διαγραφή των φοιτητών και φοιτητριών επί πτυχίω είναι άδικη, καθώς δεν εξετάζονται πρακτικά οι αιτίες, που μπορεί να οδήγησαν στη διακοπή των σπουδών τους, όπως π.χ. να είναι λόγοι κοινωνικοί ή οικονομικοί, αλλά και οικογενειακοί, προσωπικοί ή και λόγοι υγείας.

Κυρίες και κύριοι συνάδελφοι, η Κυβέρνηση επιχειρεί, με το παρόν νομοσχέδιο, να παρέμβει στο αυτοδιοίκητο των Πανεπιστημίων, να ελέγξει την ελεύθερη διακίνηση των ιδεών δια της καλλιέργειας φοβικών εκπαιδευτικών συμπεριφορικών προτύπων στους νέους και στις νέες μας. Η προληπτική καταστολή, οι πειθαρχικές ποινές παρεμποδίζουν τις φοιτητικές ελευθερίες, συμβάλλοντας έτσι στη συντηρητικοποίηση των φοιτητών και των φοιτητριών μας στο Πανεπιστήμιο. Η κυρίαρχη εικόνα δεν θα είναι, πλέον, αυτή της ανήσυχης νεολαίας, που διψάει για γνώση, αλλά της υποταγμένης νεολαίας, που πορεύεται, με την απειλή της τιμωρίας και με το φόβο της επιβολής του νόμου και τάξης.

Το παρόν νομοσχέδιο δεν αποσκοπεί στην αναβάθμιση της τριτοβάθμιας εκπαίδευσης ούτε στη βελτίωση του ακαδημαϊκού περιβάλλοντος. Πρόκειται για ένα απαράδεκτο νομοσχέδιο, που προσβάλλει βάναυσα τις ακαδημαϊκές ελευθερίες και οφείλει να αποσυρθεί άμεσα. Σας ευχαριστώ πολύ για την προσοχή σας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε πολύ, κυρία Αδάμου.

Το λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ:** Σας ευχαριστώ, κύριε Πρόεδρε. Κυρίες και κύριοι συνάδελφοι, καταρχάς, θέλω να ευχαριστήσω την Υπουργό Παιδείας για τις καίριες διαδοχικές μεταρρυθμίσεις, που επιχειρεί στον τομέα της εκπαίδευσης, εν γένει, εκσυγχρονίζοντας όλες τις βαθμίδες εκπαίδευσης, κατά τα ευρωπαϊκά και διεθνή πρότυπα.

Το παρόν νομοσχέδιο από τη μία απευθύνεται στα παιδιά μας, αυτά που διεκδικούν μία θέση στο Πανεπιστήμιο, αλλά κι εκείνα, που έχουν πετύχει εισαγωγή τους σε αυτό και οραματίζονται το εργασιακό τους μέλλον να είναι αντίστοιχο των προσδοκιών τους. Από την άλλη, όμως, απευθύνεται σε όλους εμάς τους γονείς, που επιθυμούμε ένα ασφαλές πανεπιστημιακό περιβάλλον για τα παιδιά μας, στο οποίο θα επιμορφώνονται, θα ερευνούν και θα δρουν απρόσκοπτα. Το νομοσχέδιο αυτό, λοιπόν, αποτελεί αναγκαία και λογική συνέχεια των ήδη ψηφισθέντων νομοθετημάτων του Υπουργείου Παιδείας, για τη συνολική αναβάθμιση του Δημοσίου και Ιδιωτικού Σχολείου και της επαγγελματικής εκπαίδευσης, κατάρτισης και δια βίου μάθησης.

Η αναβάθμιση των σπουδών και η αποκατάσταση του κύρους των Ελληνικών Πανεπιστημίων επιτάσσουν μια ολική αναθεώρηση του τρόπου εισαγωγής στην Τριτοβάθμια Εκπαίδευση. Η Κυβέρνηση του Κυριάκου Μητσοτάκη, με το παρόν νομοσχέδιο, καθιερώνει την ελάχιστη βάση εισαγωγής, όχι με οριζόντιο και απόλυτο τρόπο, αλλά σαν ένα σχετικό μέγεθος, που αυξομειώνεται, ανάλογα με τις συνολικές επιδόσεις όλων των υποψηφίων. Μάλιστα, την ελάχιστη βάση εισαγωγής θα καθορίζουν τα ίδια τα Πανεπιστήμια, συμβάλλοντας έτσι, αποφασιστικά, στη διαμόρφωση του ακαδημαϊκού προφίλ, που επιθυμούν να εδραιώσουν.

Πού αποσκοπεί αυτή η ρύθμιση; Αφενός, στη διασφάλιση της επιτυχούς φοίτησης και της έγκαιρης ολοκλήρωσης των σπουδών, αφετέρου στην αυτονομία των πανεπιστημίων και στη θωράκιση από την απαξίωση των σπουδών, που αυτά παρέχουν. Προς αυτή την κατεύθυνση, ενθαρρύνουμε τις συνειδητές επιλογές στη συμπλήρωση του μηχανογραφικού δελτίου, μέσω ενός συγκεκριμένου αριθμού επιλογών σε αυτό. Τι σημαίνει αυτό, στην πράξη; Σημαίνει ότι οι υποψήφιοι φοιτητές προβαίνουν, πλέον, σε ώριμες επιλογές, συμβατές με τις κλίσεις και τις δεξιότητές τους, οι οποίες ανταποκρίνονται, πραγματικά, στις επιθυμίες τους, με το τι θέλουν να κάνουν, πραγματικά, στο μέλλον τους. Αλήθεια, πόσες φορές η εισαγωγή κάποιου σε ένα εκπαιδευτικό ίδρυμα υπήρξε τυχαία ή συγκυριακή; Αρκετές. Αυτό δεν επιδρά μόνο σε βάρος του ίδιου του φοιτητή, ο οποίος εγκλωβίζεται σε μια σχολή, που δεν επιδίωξε, αλλά έτυχε να περάσει, αλλά και σε βάρος έτερου φοιτητή, ο οποίος, αντιθέτως, επεδίωξε την προαναφερόμενη θέση εισαγωγής, γιατί ήταν στην πόλη του ή κοντά στην πόλη του, αλλά, δυστυχώς, μένει εκτός, αφού δεν έχει τη δυνατότητα να σπουδάσει κάπου αλλού.

Αυτό που επιχειρούμε, μέσω αυτής της ρύθμισης, σε συνδυασμό με το όριο φοίτησης, είναι, κυρίως, η βελτίωση του ρυθμού αποφοίτησης και η κατ' επέκταση ταχύτερη ενσωμάτωση του ανθρώπινου δυναμικού στην αγορά εργασίας. Η Κυβέρνηση του Κυριάκου Μητσοτάκη αποσκοπεί στην εξάλειψη του φαινομένου των «αιωνίων φοιτητών», που αποτελεί προνόμιο της Ελλάδας. Σύμφωνα με αριθμητικά δεδομένα της Eurostat, επί του συνολικού αριθμού των εγγεγραμμένων φοιτητών, στην Ευρώπη, το 2018, το ποσοστό των αποφοίτων στη χώρα μας ανέρχονταν μόλις στο 9%. Με άλλα λόγια, σχεδόν το 30% των εισαχθέντων στα Πανεπιστήμια της χώρας μας δεν αποφοιτά ποτέ.

Σε δεύτερο στάδιο, με το παρόν νομοσχέδιο, ανάγουμε το Πανεπιστήμιο στη σφαίρα της νομιμότητας, όπου, δηλαδή, οφείλει να είναι η θέση του, γιατί τα τελευταία χρόνια, με την κατάχρηση του ασύλου και της έννοιας της ακαδημαϊκής ελευθερίας, παρατηρούσαμε ολοένα και περισσότερα φαινόμενα ανομίας και βίας στους χώρους των Πανεπιστημίων. Αναπόσπαστο κομμάτι της παράνομης δράσης στα Πανεπιστήμια είναι και οι καταλήψεις, που οργανώνονται, κατά κανόνα, από εξωγενείς του Πανεπιστημίου, παράνομους, και παρακωλύουν την εύρυθμη και διαρκή λειτουργία του. Αναρίθμητοι φοιτητές χάνουν την ακαδημαϊκή τους χρονιά, κάθε έτος, εξαιτίας των καταλήψεων, που διαρκούν μήνες, ενώ πολλές ελληνικές οικογένειες βγαίνουν εκτός προϋπολογισμού, αφού εξάμηνα παρατείνονται και οι φοιτητές υπερβαίνουν τον καθορισμένο χρόνο σπουδών.

Αυτό συμβαίνει, επειδή ορισμένοι, κυρίως, προερχόμενοι έξωθεν του χώρου του Πανεπιστημίου, αποφασίζουν με το «έτσι θέλω» να εμποδίσουν την ομαλή και κανονική διεξαγωγή των μαθημάτων, διότι κάποιοι αυθαιρετούν, δίχως κανέναν απολύτως έλεγχο, αλλά και χωρίς καμία συνέπεια εις βάρος των παιδιών μας, που επιθυμούν να μορφωθούν. Μετατρέπουν τα Πανεπιστήμια σε χώρους διακίνησης παράνομων ουσιών, προπηλακίζουν τόσο τους φοιτητές όσο και τους καθηγητές, δρώντας σε βάρος του συνόλου της πανεπιστημιακής κοινότητας και όλων αυτών, που βρίσκονται, ακούσια, προ τετελεσμένων γεγονότων.

Κυρίες και κύριοι συνάδελφοι, ποια ελευθερία θέλουμε στο χώρο των εκπαιδευτικών ιδρυμάτων; Την ελευθερία τα παιδιά μας να μπορούν να παρακολουθούν τα μαθήματά τους, χωρίς κάποιοι εξωπανεπιστημιακοί να τους εμποδίζουν. Την ελεύθερη διακίνηση ιδεών και από τους φοιτητές και από τους καθηγητές, χωρίς το φόβο του προπηλακισμού. Αυτό είναι ακαδημαϊκή ελευθερία και αυτή προασπίζεται το συγκεκριμένο νομοσχέδιο. Προτάσσει την ανάγκη προστασίας της ακαδημαϊκής ελευθερίας και, μέσω αυτής, στοχεύει στην αναβάθμιση του ακαδημαϊκού περιβάλλοντος. Θέτει, ως προτεραιότητα, τη διασφάλιση της τήρησης της νομιμότητας στα Ανώτατα Εκπαιδευτικά Ιδρύματα, με το σύστημα ελεγχόμενης εισόδου σε αυτά και επιπλέον προβλέπει τη σύσταση ομάδων προστασίας πανεπιστημιακού ιδρύματος, οι οποίες θα συγκροτούνται από εξαιρετικά εκπαιδευμένο, για το σκοπό αυτόν ανθρώπινο δυναμικό. Επιδιώκει να θέσει τέρμα σε φαινόμενα παράνομης βίας, που προσβάλλουν βάναυσα τόσο ατομικά όσο και κοινωνικά δικαιώματα.

Να θυμηθούμε το πρόσφατο παράδειγμα της διαπόμπευσης του Πρύτανη του Οικονομικού Πανεπιστημίου Αθηνών ή να θυμηθούμε το αναρτημένο πανό, σε κοινή θέα, το οποίο προσέβαλλε, με τον χείριστο τρόπο, τη μνήμη του αποβιώσαντος πατέρα του Δημάρχου Αθηναίων; Αυτά είναι κάποια από τα ακραία φαινόμενα, που θέλουμε, όχι να τα καταστείλουμε, αλλά να τα προλάβουμε, διότι με την ελεγχόμενη πρόσβαση στα κάμπους των πανεπιστημίων, είμαστε σε ετοιμότητα και μπορούμε να μιλάμε, για πρόληψη αξιόποινων πράξεων. Μπορούμε να προφυλάξουμε τους παράγοντες της πανεπιστημιακής κοινότητας και να δημιουργήσουμε κλίμα ασφάλειας και εμπιστοσύνης.

Προσωπικά, χαιρετίζω τις μεταρρυθμίσεις, που προωθούνται και σαν πολιτικός, δηλώνοντας βαθιά αισιόδοξος για το μέλλον του ασφαλούς χώρου του πανεπιστημίου. Οφείλουμε σύσσωμοι και από κοινού, με την ακαδημαϊκή κοινότητα, να μεταβάλουμε το χώρο των πανεπιστημίων σε χώρο πραγματικής ελευθερίας και ευταξίας, στο βαθμό, που θα προωθηθεί η ελεύθερη ανάπτυξη της προσωπικότητας όλων μας, δίχως φόβο και τρομοκρατία. Παρά τις δυσκολίες, λόγω της πανδημίας, η Κυβέρνηση της Νέας Δημοκρατίας, του Κυριάκου Μητσοτάκη, τολμά και κάνει αναγκαίες μεταρρυθμίσεις προς όφελος της εκπαίδευσης και της διά βίου μάθησης και, κατά συνέπεια, προς όφελος της αγοράς εργασίας και στο συγκεκριμένο, προς όφελος των παιδιών μας, των νέων, που επενδύουν το εργασιακό τους μέλλον. Θα τα καταφέρουμε. Στοχεύουμε υψηλότερα. Μπορούμε καλύτερα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ**: Ευχαριστώ πολύ, κύριε Πρόεδρε. Κυρίες και κύριοι συνάδελφοι της Ν.Δ., φέρνετε σήμερα στην Επιτροπή ένα νομοσχέδιο, που θα μείνει στην ιστορία της εκπαίδευσης, ως το πιο εχθρικό προς το δημόσιο πανεπιστήμιο, μετά το 1974. Εν μέσω πανδημίας, επιχειρείτε να νομιμοποιήσετε και τη μείωση του αριθμού των εισακτέων, στέλνοντας «πελατεία» στα ιδιωτικά κολέγια. Βάζετε την αστυνομία, μέσα στα πανεπιστήμια, επιδιώκοντας να πατάξετε την ανομία, κυρίες και κύριοι συνάδελφοι, όπως ψευδώς ισχυρίζεστε, αλλά έχοντας βάλει στο στόχαστρο την ελεύθερη διακίνηση ιδεών, ελπίζοντας έτσι ότι θα ισοπεδώσετε την αυξανόμενη κοινωνική αγανάκτηση, ιδιαίτερα των νέων ανθρώπων, απέναντι στις νεοφιλελεύθερες πολιτικές σας.

Σε μια τόσο δύσκολη περίοδο για τη χώρα, αλλάζετε το σύστημα εισαγωγής στις πανεπιστημιακές σχολές, μεσούσης της σχολικής χρονιάς. Δεν σέβεστε την προσπάθεια των παιδιών της Γ΄ λυκείου, που έχουν ήδη πάρει από τις αρχές του καλοκαιριού τις αποφάσεις τους, για το πώς θα πορευτούν και ετοιμάζονται για τις πανελλήνιες εξετάσεις, αλλάζετε αιφνιδιαστικά τους όρους διεξαγωγής των εξετάσεων και αυτό μέσω μιας πανδημίας, να το ξαναπούμε, που βάζει τεράστια εμπόδια στην προσπάθεια των μαθητών. Ήταν τόση η προθυμία σας να εξυπηρετήσετε και τους κολλεγιάρχες - χορηγούς σας και τόσος ο φόβος σας πως ένα τέτοιο μέτρο θα προκαλούσε μαθητικό ξεσηκωμό στα σχολεία, που βιάζεστε να το νομοθετήσετε άμεσα, πριν ανοίξουν τα λύκεια και βρεθείτε αντιμέτωποι με την κοινωνική αντίδραση.

Ειδικά με τους μαθητές της επαγγελματικής εκπαίδευσης, εκεί τι να πούμε; Τα μέτρα αποτελούν «σφαγή». Όσο για τη ρύθμισή σας, για παράλληλο μηχανογραφικό για θέσεις καταρτιζόμενων στα δημόσια ΙΕΚ, χωρίς αριθμό υποψηφίων, είναι, στην ουσία, «κλείσιμο ματιού» στους ιδιοκτήτες των ιδιωτικών ΙΕΚ, στις αγκαλιές των οποίων θέλετε να στείλετε όσο γίνεται πιο γρήγορα, τι άλλο, «πελάτες». Δεν το κρύβετε, άλλωστε. Σε δηλώσεις της η κυρία Υπουργός τόνισε ότι είναι πολλά τα πανεπιστημιακά τμήματα στη χώρα και πρέπει να μειωθούν. Η ίδια η Υπουργός, που κατήργησε τη Νομική σχολή στην Πάτρα, αλλά έδωσε σε αποφοίτους σχολών αμφιβόλου και αστείας αξίας επαγγελματικά δικαιώματα, με τους αποφοίτους των ελληνικών δημόσιων πανεπιστημιακών σχολών!

Ισχυρίζεστε ότι είσαστε θιασώτες της αριστείας και σιωπάτε ένοχα, μπροστά στην προφανή και ταξική αντίφαση της πολιτικής σας, με την καθιέρωση βάσης εισαγωγής. Μάλιστα, μετακινώντας την ευθύνη ορισμού της βάσης από το Υπουργείο στις σχολές, υπονοείτε ότι κάποιοι και κάποιες δεν είναι ικανοί και ικανές να σπουδάσουν. Και όμως, δέχεστε ότι αυτοί οι «ανίκανοι», κατά την ιδεοληψία σας, όταν πάνε σε ένα κολέγιο, χωρίς καμιά βάση εισαγωγής, αλλά με το απαραίτητο πορτοφόλι, ξαφνικά γίνονται ικανοί. Ολοκληρώνουν τις σπουδές τους όλοι με 8, 9 ή 10. Δεν χρειάζεται καν να συζητάμε για το «ν+2». Ποιος θα τους κόψει, όταν τα δίδακτρα δίνονται κανονικά και έτσι, δικαιούνται τα ίδια επαγγελματικά δικαιώματα; Πώς γίνεται αυτή η μεταμόρφωση, από ανίκανους σε άριστους; Αυτό το μοναδικό κριτήριο οι επιστήμονες και οι παιδαγωγοί όλου του κόσμου πρέπει να το μελετήσουν!

Αλήθεια, το γνωρίζουν αυτό το κατόρθωμα των ελληνικών κολεγίων στην Οξφόρδη; Γιατί το άλλο, με την αστυνομία στα πανεπιστήμια, δεν το ήξεραν ότι το έχουν, αλλά λένε ότι έτσι είναι τα εγχώρια «παπαγαλάκια». Το ξέρουν καλύτερα από τους εργαζόμενους εκεί, αλλά στα κολέγια, χωρίς πανεπιστημιακή αστυνομία, ποιος θα ελέγξει αντιγραφές, για τις οποίες τόσο πολύ ενδιαφέρεστε και ορίζετε και διοικητικές ποινές ή μήπως εκεί δεν χρειάζεται τέτοιος έλεγχος, γιατί είναι ελεύθερη η αγορά και αυτορυθμίζεται και εκεί; Αναρωτιόμαστε, εκεί δεν απαιτείται κέντρο ελέγχου και λήψης σημάτων και εικόνων, που θέλετε να εγκαταστήσετε στα Α.Ε.Ι., ενθουσιάζοντας, πράγματι, τους ακροδεξιούς ψηφοφόρους σας;

Χρησιμοποιείτε, πολύ συχνά, στις κατά καιρούς ομιλίες σας τη φράση «ας είμαστε ειλικρινείς», κυρία Υπουργέ. Ας είμαστε, λοιπόν, ειλικρινείς. Οι κρυφοί και φανεροί νοσταλγοί της Δικτατορίας και οι κολλεγιάρχες, αυτό είναι το ακροατήριο, που χειροκροτεί. Να τους χαιρόσαστε. Όλοι οι υπόλοιποι διαφωνούν. Πρύτανης, πανεπιστημιακοί καθηγητές, φοιτητές, εκπαιδευτικοί της τριτοβάθμιας εκπαίδευσης, οι μαθητές θα σας το πουν, όσο το επιτρέψετε, στην ακρόαση φορέων αύριο.

Υπάρχουν, βέβαια και φοιτητές, που σας υποστηρίζουν, όπως οι δύο τυχαίοι φοιτητές, που βγήκαν υπέρ του νομοσχεδίου, στη δημόσια τηλεόραση. Βέβαια, αποδείχθηκε ότι ήταν επιφανή στελέχη της φοιτητικής σας νεολαίας! Τόσο τυχαία και αντικειμενικά επιλέχθηκαν από την κρατική, δυστυχώς και όχι δημόσια, τηλεόραση. Με τέτοια κόλπα, θα ξεγελάσετε τον κόσμο; Όταν αντιμετωπίζετε την εκπαιδευτική κοινότητα, ως εχθρό και εκείνοι έτσι θα σας αντιμετωπίσει. Δεν θα καταφέρετε να τους φιμώσετε, ούτε να τους φοβίσετε, με ημετέρους ειδικούς φρουρούς, που θέλετε να προσλάβετε, την ώρα που η χώρα χρειάζεται γιατρούς και εμβόλια, την ώρα που το Εθνικό Σύστημα Υγείας φτάνει στα όρια του και τα σχολεία ανοίγουν και κλείνουν, με μόνο μέτρο προστασίας να είναι οι μάσκες για γίγαντες και τα παγουρίνο !

Αντί να ασχοληθείτε με τα επείγοντα της εκπαίδευσης, αντί να καταργείτε τους αιρετούς στα υπηρεσιακά συμβούλια της πρωτοβάθμιας και δευτεροβάθμιας, σε αντίθεση με όλη την υπόλοιπη δημόσια διοίκηση, αντί να καλύψετε τα κενά εκπαιδευτικών στα σχολεία της χώρας, ενώ έχουμε φτάσει στο μήνα Φεβρουάριο, εσείς επιλέγετε να επιτεθείτε, για άλλη μια φορά, στο δημόσιο χαρακτήρα της εκπαίδευσης. Ο καθένας και η καθεμία με τις προτεραιότητές του. Εσείς αντιμετωπίζετε τη μόρφωση ως ένα σύστημα που πρέπει να ευνοεί τους οικονομικά προνομιούχους και να αναπαράγει τα προνόμιά τους. Εμείς στο ΣΥΡΙΖΑ αντιμετωπίζουμε τη μόρφωση ως δημόσια και υψηλής ποιότητάς αγαθό, στο οποίο πρέπει να έχουν πρόσβαση όσον το δυνατόν περισσότεροι, ώστε η κοινωνία να προχωρά μπροστά και οι ανισότητες να αμβλύνονται. Αυτή είναι η διαχωριστική κάθετη γραμμή μας. Μην περιμένετε, λοιπόν, καμία συναίνεση ούτε από εμάς, αλλά, όπως θα διαπιστώσετε και πολύ σύντομα, ούτε και από την κοινωνία. Τα υπόλοιπα θα τα πούμε στις υπόλοιπες συνεδριάσεις. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Ευχαριστώ, κύριε Πρόεδρε. Καταρχάς, από αυτό το βήμα της Βουλής, να χαιρετίσω την επιτυχία των ελληνικών δημόσιων πανεπιστημίων. Στις 28 Ιανουαρίου δημοσιεύτηκαν οι έρευνες και η διεθνής κατάταξη των πανεπιστημίων. Ανάμεσα στα 12.000 πανεπιστήμια που πήραν κατάταξη, το Εθνικό και Καποδιστριακό Πανεπιστήμιο είναι στην 180η θέση. Ανέβηκε 53 θέσεις από πέρσι. Το Αριστοτέλειο Πανεπιστήμιο είναι στην 205 και ακολουθούν το Εθνικό Μετσόβιο Πολυτεχνείο, το Πανεπιστήμιο Πατρών και το Πανεπιστήμιο Ιωαννίνων.

Αυτά είναι τα άντρα ανομίας και παρανομίας ! Μέσα σε αυτά, μέσα σε αυτό το χρόνο, όπου για τον κύριο Χρυσοχοΐδη, αλλά και για την κυρία Κεραμέως, υπάρχουν φυτείες, όπλα, και δεν ξέρω και εγώ τι άλλη ανομία και παρανομία, αυτά τα πανεπιστήμιά μας, που κρίθηκαν με πολλαπλά κριτήρια, ανάμεσα στα οποία είναι η ερευνητική δραστηριότητα τους, οι φοιτητές και οι πανεπιστημιακοί, από αυτά τα πανεπιστήμια κατέλαβαν αυτές τις θέσεις! Ξέρετε πού βρέθηκαν κάποια από τα ιδιωτικά ελληνικά κολλέγια; Κάτω από τη 13η χιλιοστή θέση και πολύ κάτω από την 20η χιλιοστή – για να ξέρουμε για τί μιλάμε !

Όταν σε μια Βουλή εμφανίζεται η Υπουργός Παιδείας, μαζί με το Υπουργό Προστασίας του Πολίτη, όταν μία μεταρρύθμιση για την εκπαίδευση έρχεται, χέρι-χέρι με την καταστολή, δεν έχουμε μεταρρύθμιση, έχουμε σκληρή αντιμεταρρύθμιση και γι’ αυτό πρέπει να συζητήσουμε τώρα. Όλοι οι πανεπιστημιακοί δάσκαλοι, όλα τα όργανα των πανεπιστημίων, όλος ο φοιτητικός κόσμος – πλην ΔΑΠ – όλοι οι ξένοι καθηγητές της Ευρώπης από τα μεγάλα ξένα πανεπιστήμια, αλλά και Έλληνες καθηγητές, που διαπρέπουν, όλοι είναι κατά της Αστυνομίας στα πανεπιστήμια, είναι «ψοφοδεείς» (!), όπως γράφουν διάφορα παπαγαλάκια, που είναι ντροπή γι’ αυτή τη χώρα, και θα το πω, δημοσιογράφοι να μιλάνε για τους πανεπιστημιακούς δασκάλους, αποκαλώντας τους φοβισμένα ανθρωπάκια – όπως είπε και ο κύριος Συρίγος.

Ούτε ψοφοδεείς είναι ούτε φοβούνται ούτε τίποτα. Έχουν βαθιά συνείδηση, σε όποια κομματική πολιτική παράταξη και αν ανήκουν, έχουν βαθιά συνείδηση του ρόλου τους και αυτός ο ρόλος είναι ότι σε ελεύθερους ανθρώπους, όπως είναι οι πανεπιστημιακοί, εμπιστεύεσαι ελεύθερους ανθρώπους. Αυτή την αποστολή τους πρέπει να την εκπληρώσουν και δεν φτιάχνεται εύκολα ένας ελεύθερος άνθρωπος. Δεν διαμορφώνεται εύκολα ένας ελεύθερος άνθρωπος. Για να διαμορφωθεί ένας ελεύθερος άνθρωπος, χρειάζεται η ελευθερία διακίνησης ιδεών, προσώπων και λοιπά.

Η κυρία Κεραμέως μας περιέγραψε ένα πανεπιστήμιο «μαύρο και άραχλο», για παρανομίες και παθογένειες, οι οποίες υπάρχουν χρόνια και οι οποίες πρέπει να διορθωθούν κλπ.. Θα σας μιλήσω για τις παθογένειες του ελληνικού πανεπιστημίου, ως πανεπιστημιακός αυτών των πανεπιστημίων, που είναι η μεγάλη μου τιμή και γι’ αυτό αυτή τη μεγάλη τιμή θέλω να τη φέρω σε όλη μου τη ζωή. Παθογένειες, κυρία Κεραμέως, είναι ότι έχουμε φοιτητικές εστίες, οι οποίες δεν έχουν πυρασφάλεια, δεν υπάρχουν ακόμα σχέδια για τις φοιτητικές εστίες και θα περίμενα να έρθετε εδώ και να μιλήσετε γι’ αυτό, καταρχάς. Έχουμε πανεπιστήμια με παθογένειες, επί μία δεκαετία, αν εξαιρέσει κανείς τον τεράστιο κόπο, που έκανε η Κυβέρνηση ΣΥΡΙΖΑ, χωρίς διδακτικό και ερευνητικό προσωπικό. Πόσες προσλήψεις κάνατε; Δεν έχετε κάνει καμία, παρά μόνο αυτές, που είχε προγραμματίσει ο ΣΥΡΙΖΑ, που είχε βάλει στον κρατικό προϋπολογισμό.

Θέλετε να μιλήσουμε για τις υποδομές των πανεπιστημίων, που και εκεί στα 4,5 χρόνια, που είχαμε, προσπαθήσαμε να κάνουμε ό,τι μπορούσαμε; Δεν κάνατε τίποτα από όλα αυτά. Θα εξομολογηθώ κάτι, κυρία Κεραμέως: Όταν ήμουνα σε αυτό το πολύ δύσκολο και υπεύθυνο Υπουργείο, που αγκαλιάζει όλη την κοινωνία, ως Αναπληρώτρια Υπουργός, υπεύθυνη για την παιδεία, σκεφτόμουν ένα πράγμα, με αγωνία: Δεν μπορούν τα πανεπιστήμια να μένουν, χωρίς μέλη ΔΕΠ, δεν μπορεί η νέα γενιά να μην έχει υποτροφίες. Εμείς το κάναμε, αλλά εσείς τις κόψατε τις υποτροφίες. Δεν μπορούν να είναι χωρίς διοικητικό προσωπικό ! Έχουμε δικαίωμα να σηκώσουμε το χέρι στη νέα γενιά, μόνο και μόνο, όταν εμείς, ως πολιτεία, έχουμε κάνει αυτά, που πρέπει, για τη νέα γενιά, για να μπορέσει να μας εμπιστευτεί. Δεν τα έχουμε κάνει και αν δεν το ομολογήσουμε αυτό, θα κάνουμε εχθρούς μας τη νέα γενιά.

Τι είναι, όμως, αυτό που κάνει μία κυβέρνηση να προχωράει ; Γιατί για τα άρθρα για την ελάχιστη βάση εισαγωγής και για τους αιώνιους φοιτητές θα μιλήσω στην κατ’ άρθρο συζήτηση. Τι είναι αυτά που κάνει μία κυβέρνηση να προχωρά ακάθεκτη, χωρίς να δίνει σημασία, όχι στην αντίδραση κάποιων μεμονωμένων, αλλά όλου του κόσμου, που εμπλέκεται στα πανεπιστήμια, αλλά και σύσσωμης της Αντιπολίτευσης; Τι είναι αυτό; Γιατί θέλει να περάσει την Αστυνομία; Γιατί πλήττει το αυτοδιοίκητο των πανεπιστημίων, που είναι θεμελιώδης διάταξη του Συντάγματος; Γιατί είναι μια εμμονή της κυρίας Υπουργού και του κυρίου Πρωθυπουργού – άλλωστε, η κυρία Υπουργός το διαλαλούσε, όταν ήταν στην Αξιωματική Αντιπολίτευση. Ναι, μπορεί να είναι και αυτό. Είναι, όμως, κάτι παραπάνω.

Επειδή το Σύνταγμα είναι αυτό που εξασφαλίζει την κυριαρχία του λαού, όταν κανείς υπονομεύει θεμελιώδεις διατάξεις του Συντάγματος, αυτό που υπονομεύει είναι η λαϊκή κυριαρχία, όσο και να μη θέλετε να το ακούσετε, γιατί υπάρχει ένα πράγμα: Τέτοιες αλλαγές, που πλήττουν το ίδιο το Σύνταγμα, θέλουν ευρεία συναίνεση – άλλωστε, το είπε και ο κύριος Χρυσοχοΐδης. Τι είναι αυτή η συναίνεση, εν μέσω πανδημίας; Επειδή έχετε την πλειοψηφία την κυβερνητική, δεν γίνονται έτσι τα πράγματα.

Πλήττεται η πολιτισμική ταυτότητα αυτής της χώρας, δηλαδή, οι δημοκρατικές της κατακτήσεις. Υπάρχουν προβλήματα στα πανεπιστήμια, σε κάποια πανεπιστήμια, σαφέστατα και θα μπορούσαν να λυθούν, πατώντας στις δημοκρατικές κατακτήσεις, πατώντας και προχωρώντας, πάνω σε αυτές. Αυτό κάνει μία σοβαρή χώρα. Κυρία Κεραμέως, «βαλκανοποιείτε» την ελληνική δημόσια ανώτατη εκπαίδευση. Το «βαλκανοποιείτε» είναι με τον ορισμό, που δίνουν οι οριενταλιστές, που δίναμε, κάποτε, όχι ότι τα βαλκάνια έχουν κάτι άλλο. «Βαλκανοποιείτε», γιατί θέλετε να σπάσετε όλη την παράδοση, με τις δημοκρατικές κατακτήσεις και τις βαθιές πολιτισμικές ταυτότητες αυτού του τόπου.

Επικαλείστε μια «Εσπερία», ανύπαρκτη. Απ’ όλα τα πανεπιστήμια της Ευρώπης σας έρχονται μηνύματα, ότι πουθενά δεν υπάρχει Αστυνομία μέσα στα πανεπιστήμια. Αδιαφορείτε. «Ψοφοδεείς» δεν είναι οι πανεπιστημιακοί δάσκαλοι, αλλά μια ελίτ, η οποία θεωρεί πάντα ότι υπάρχει μία ιδανική «Εσπερία» και ότι εδώ είμαστε ένας τόπος άναρχος, αταξίας, ο οποίος χρειάζεται βούρδουλα ! Δεν είναι έτσι, κυρία Κεραμέως.

Εγώ από αυτό το βήμα της Βουλής, ως Μέλος της Αριστεράς και ως πανεπιστημιακή δασκάλα, καλώ όλη την κοινωνία, η οποία δεν πλήττεται από τους «μπαχαλάκηδες» στα πανεπιστήμια, αλλά πλήττεται, επειδή τα παιδιά της, η πιο μορφωμένη γενιά αυτού του τόπου, αναγκάστηκαν να μεταναστεύσουν, ενώ οι υπόλοιποι, που έμειναν, δεν έχουν μέλλον και βρίσκονται στην ανεργία. Και αυτή τη γενιά, εμείς προσπαθούμε να δείξουμε ότι είναι η άχρηστη γενιά;

Καλώ λοιπόν, όλους τους ανθρώπους, όλους τους πολίτες αυτής της χώρας, να σεβαστούν τις δημοκρατικές κατακτήσεις τους, γιατί είναι το μόνο φρούριο, που έχουμε, γιατί έξω από αυτές είναι τα θηρία. Να σεβαστούμε, με λογισμό και γνώση, να σταθούμε όλοι δίπλα στα πανεπιστήμια και στη νέα γενιά της χώρας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Λοβέρδος.

**ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ :** Ευχαριστώ, κύριε Πρόεδρε. Και πάλι συγχαρητήρια, για την ανάληψη των νέων σας καθηκόντων.

Όχι, αγαπητή, κυρία Αναγνωστοπούλου. Η νέα γενιά, στην οποία ανήκουν και ο γιος μου και η κόρη μου, δεν είναι μια άχρηστη γενιά. Δεν είναι μια γενιά ανεργίας. Και αυτό προσπαθούμε να κάνουμε. Να μην επιτρέψουμε να γίνει άχρηστη αυτή η γενιά, αλλά να γίνει μια γενιά δημιουργική, που θα δώσει νόημα σ’ αυτήν τη χώρα, την οποία αγαπάμε όλοι μας, από όλες τις παρατάξεις, πάρα πολύ.

Χαίρομαι, που η συζήτηση επί του νομοσχεδίου αυτή, μέχρι στιγμής, γίνεται σχετικά με πολύ ήπιους τόνους, με επιχειρήματα από όλες τις πτέρυγες του Κοινοβουλίου. Και αυτό είναι θετικό. Αυτό θέλω να το χαιρετίσω, γιατί όλοι είχαν την εντύπωση πως θα γινόταν ο «κακός χαμός», κατά τη συζήτηση αυτού του νομοσχεδίου. Δεν χρειάζεται. Έχουμε τα επιχειρήματά μας, ο κάθε βουλευτής τα αναπτύσσει και όποιος μας ακούει, βγάζει τα συμπεράσματά του. Ο τελικός κριτής είναι ο ελληνικός λαός, γιατί αυτό σημαίνει, κύριε Φίλη, «δημοκρατία». Να επιλέγει ο ελληνικός λαός τι θέλει και ποιον θέλει να τον κυβερνήσει και με ποιο τρόπο θέλει να τον κυβερνήσει. Και ο ελληνικός λαός επέλεξε το 2019, την Κυβέρνηση της Νέας Δημοκρατίας να τον κυβερνήσει, με πρόγραμμα συγκεκριμένο, πάνω στο θέμα των Πανεπιστημίων. Και πέτυχε. Επίσης, βλέπετε, ότι οι απόψεις της Νέας Δημοκρατίας σε ό,τι αφορά το Πανεπιστήμιο και τον τρόπο που πρέπει να λειτουργούν τα Πανεπιστήμια, τυγχάνουν της μεγίστης αποδοχής του ελληνικού λαού, όπως καταγράφεται από όλες τις δημοσκοπήσεις.

Αναρωτήθηκε ο καλός μου φίλος, ο κ. Φίλης, με τον οποίον είχαμε την τύχη να μπούμε μαζί στο πανεπιστήμιο, το 1978, όταν τότε συζητείτο ένα άλλο μεγάλης σημασίας νομοσχέδιο, ο νόμος 815, επί υπουργίας του Γιάννη Βαρβιτσιώτη, ο οποίος τελικά αποσύρθηκε, με τις μεγάλες κινητοποιήσεις, που είχε κάνει τότε η Αριστερά, η οποία κυριαρχούσε ιδεολογικά στα πανεπιστήμια και στην κοινωνία ευρύτερα. Αυτό άλλαξε, όμως, από τότε. Δεν ισχύει πια. Και φοβάμαι πολύ ότι και ο κ. Φίλης και ο κ. Σκουρλέτης και ο κ. Δελής και ο κ. Βερναρδάκης και η κυρία Αναγνωστοπούλου, που βλέπω εδώ παρόντες, έχετε μείνει λίγο στο παρελθόν. Δεν έχετε καταλάβει το πόσο έχει αλλάξει η κοινωνία. Δεν σας κάνω μαθήματα πώς να κάνετε αντιπολίτευση, δεν είναι δικός μου ρόλος. Αν και θα ήθελα, να είσαστε πιο πολύ του καιρού μας, για να ασκείτε και εσείς, ως Αξιωματική Αντιπολίτευση, πιο μεγάλη πίεση στην Κυβέρνηση, για να κάνει σωστά πράγματα. Εγώ θα ήθελα να είσαστε πιο ισχυρή Αντιπολίτευση. Δυστυχώς, δεν το επιθυμείτε. Και δεν το επιθυμείτε, γιατί έχετε μείνει εγκλωβισμένοι σε ένα παρελθόν.

Άκουσα από διάφορους βουλευτές του ΣΥ.ΡΙΖ.Α. να μιλούν για «δεξιές ιδεοληψίες» της Νέας Δημοκρατίας. Φοβάμαι ότι εσείς έχετε μείνει εγκλωβισμένοι στις δικές σας ιδεοληψίες και γι’ αυτό δεν μπορείτε να ανταποκριθείτε στα κελεύσματα των καιρών. Γι’ αυτό υποχωρείτε, συνεχώς, στις δημοσκοπήσεις της κοινής γνώμης και γι’ αυτό δεν μπορείτε ούτε κομματικά, αν θέλετε, να εκμεταλλευτείτε την πολύ δύσκολη αυτή κατάσταση, την οποία χρειάζεται να διαχειριστεί η Κυβέρνηση του Κυριάκου Μητσοτάκη, δηλαδή, την πανδημία, η οποία, παντού αλλού στον κόσμο, έχει προκαλέσει κατάρρευση των Κυβερνήσεων. Στην Ιταλία έπεσε η Κυβέρνηση. Στις Ηνωμένες Πολιτείες δεν επανεξελέγη ο Τραμπ. Εδώ δεν συμβαίνει αυτό, γιατί, αφενός, τα πάει καλά η Κυβέρνηση στην αντιμετώπιση, κατά το δυνατόν, της πανδημίας, και αφετέρου, γιατί δεν μπορείτε εσείς να διαχειριστείτε την κατάσταση. Έχετε μείνει απέξω από αυτό που ζητάει, πλέον, η κοινωνία. Το 1978, μπορεί να ζητούσε άλλα η κοινωνία. Το 2000 μπορεί να ζητούσε άλλα. Το 2021, όμως, έχει αλλάξει και έχει αλλάξει άρδην. Και αυτό δεν το έχετε καταλάβει και γι’ αυτό χάνετε και το χώρο του κέντρου.

Επί της ουσίας. Το νομοσχέδιο, που έρχεται εδώ στη Βουλή, τώρα, είναι προς τη σωστή κατεύθυνση. Αναρωτήθηκε, προηγουμένως, ο Εισηγητής του ΣΥ.ΡΙΖ.Α., κατά πόσον τα πανεπιστήμια είναι άντρο τρομοκρατίας ή εγκληματικότητας. Εγώ δεν θα ήθελα να είναι, αλλά πολύ κόσμος το πιστεύει, κύριε Φίλη, αυτό. Πιστεύει, πράγματι, ότι τα πανεπιστήμια είναι άντρο τρομοκρατίας και εγκληματικότητας. Και έχουν δοθεί τέτοιες αφορμές, για να το νομίζει αυτό κάποιος κόσμος.

Να σας δώσω ένα παράδειγμα. Τον Άγγελο τον Συρίγο εγώ δεν τον γνώριζα. Τον γνώρισα, όταν έπεσε θύμα μιας πρωτοφανούς επίθεσης, επειδή έκανε παρατήρηση σε κάποιους φοιτητές - δεν ξέρω καν - που είχαν μπει μέσα στο Πάντειο Πανεπιστήμιο και του επετέθησαν και χειροδίκησαν, με βαρβαρότητα, εναντίον του. Εναντίον ενός Καθηγητή ! Το Πανεπιστήμιο, πρέπει να το καταλάβουμε, είναι για τους φοιτητές και για τους καθηγητές, για να διδάσκονται, για να ερευνούν, για να μορφώνονται, για να προχωρούν την επιστήμη παραπέρα. Δεν είναι για κανέναν, που κάνει πολιτικό ακτιβισμό. Δεν είναι για κανέναν, που νομίζει ότι κάνει επανάσταση και, που, στην ουσία, κάνει τραμπουκισμό. Αυτό πρέπει να το αντιληφθούμε. Και δυστυχώς, έχουμε δει πάρα πολλές τέτοιες περιπτώσεις. Θυμάστε τις καταγγελίες, που είχαν γίνει για το Αριστοτέλειο Πανεπιστήμιο Θεσσαλονίκης; Μέχρι και βιασμούς είχαν καταγγείλει μέσα στον περίβολο του Πανεπιστημίου.

Εδώ, αυτή η κατάσταση έπρεπε να τελειώσει. Αυτό ήθελε η κοινωνία. Αυτό επέβαλε με την ψήφο της, τον Ιούλιο του 2019 και αυτό έρχεται η Κυβέρνηση της Νέας Δημοκρατίας να νομοθετήσει. Και αυτό θα γίνει πράξη. Τώρα, θα μου πείτε, ρεαλιστικά μιλώντας, θα εφαρμοστούν όλα αυτά; Έχω τις επιφυλάξεις μου, δεν σας το κρύβω. Είπα και προηγουμένως, για το νόμο 815, ο οποίος ψηφίστηκε από τη Βουλή και ουδέποτε εφαρμόστηκε. Κι άλλοι εμβληματικοί νόμοι δεν εφαρμόστηκαν, στην πράξη, όπως ο νόμος Διαμαντοπούλου, που προέβλεπε με ευρύτατη, μάλιστα, κοινοβουλευτική πλειοψηφία - τη μεγαλύτερη που έχει γίνει - την κατάργηση του πανεπιστημιακού ασύλου. Δεν εφαρμόστηκε.

Έλεγα και το καλοκαίρι του 2019, όταν συζητούσαμε το προηγούμενο νομοσχέδιο, που κατήργησε ξανά το πανεπιστημιακό άσυλο, ότι δεν αρκεί να ψηφίζουμε νομοσχέδια, πρέπει να μπορούμε και να τα εφαρμόζουμε. Ερχόμαστε να ψηφίσουμε ένα ακόμα νομοσχέδιο, το οποίο οδηγεί στη σύσταση μιας κάποιου είδους πανεπιστημιακής αστυνομίας. Ελπίζω αυτή τη φορά, το νομοσχέδιο να εφαρμοστεί, για το καλό της ακαδημαϊκής κοινότητας, για τους καθηγητές, για τους φοιτητές και εν τέλει, για την ίδια την κοινωνία μας, που είναι πάνω από όλους. Η κοινωνία είναι πάνω από όλους. Το μέλλον της πατρίδας μας είναι πάνω από όλους και από τις ιδεοληψίες μας. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής) :** Ευχαριστούμε, κύριε Λοβέρδο.

Το λόγο έχει ο κ. Βερναρδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ :**  Ευχαριστώ, κύριε Πρόεδρε. Προηγουμένως, γίναμε μάρτυρες μιας ενδιαφέρουσας σημειολογίας. Μίλησαν δύο Υπουργοί, που είναι και οι αρμόδιοι για το συγκεκριμένο νομοθέτημα, η κυρία Υπουργός Παιδείας και ο κ. Υπουργός Προστασίας του Πολίτη. Ποιο είναι το ενδιαφέρον σημείο; Ότι ο Υπουργός, ο υπεύθυνος για την Αστυνομία, ήταν πολύ πιο μετριοπαθής. Έφτασε, μάλιστα, στο σημείο να πει, ότι η Αστυνομία δεν πρέπει να είναι στο Πανεπιστήμιο, αλλά, εν πάση περιπτώσει, αναγκάζεται από μια σειρά γεγονότων. Είναι καταναγκασμός. Τι δεν ακούσαμε από την αρμόδια Υπουργό Παιδείας; Δεν ακούσαμε τίποτα γι’ αυτό. Αντιθέτως, ακούσαμε μία πολύ μεγάλη υποστήριξη αυτού του κατασταλτικού και αντιακαδημαϊκού μέτρου.

Έτσι, δεν έχω καμία, προσωπικά, απορία, γιατί η κυρία Υπουργός, σήμερα, που ανακοινώθηκε η διεθνής κατάταξη των ελληνικών πανεπιστημίωνμ στο σύνολο της παγκόσμιας κατάταξης, ανάμεσα σε 12.000 πανεπιστήμια, το ΕΚΠΑ ήταν στο 180 - σπάει για πρώτη φορά το φράγμα των καλύτερων 200 πανεπιστημίων στον κόσμο - ακολουθεί το ΑΠΘ, το Εθνικό Μετσόβιο Πολυτεχνείο, που δεν έκανε καμία αναφορά. Η Υπουργός Παιδείας δεν ξεκινά την ομιλία της για ένα νομοσχέδιο, που αφορά στα πανεπιστήμια, αποδίδοντας, αν μη τι άλλο, αυτήν την αναφορά, που οφείλει να κάνει, προς τη δημόσια κοινότητα, προς το δημόσιο πανεπιστήμιο και τη δημόσια ακαδημαϊκή και εκπαιδευτική κοινότητα ! Και έχουμε φτάσει στο σημείο, πράγματι, ο Υπουργός της Αστυνομίας να είναι πιο μετριοπαθής από την Υπουργό Παιδείας. Πρόβλημα !

Θα κάνω μια προσπάθεια – το κάνω συχνά στις συνεδριάσεις της Επιτροπής Μορφωτικών Υποθέσεων, καλόπιστα και το λέω – να απαντηθούν ορισμένα ερωτήματα, πριν πάμε στην Ολομέλεια και πριν πάμε και στις άλλες Επιτροπές κ.ο.κ.. Θα κάνω το ίδιο και σήμερα, ερωτώντας την αρμόδια Υπουργό.

Ζήτημα πρώτο. Το νομοσχέδιο στο άρθρο 12 ορίζει, ότι τοποθετούνται ηλεκτρονικά και λοιπά συστήματα ασφαλείας, μέσα επιτήρησης ήχου και εικόνας, σε όλους τους χώρους, εσωτερικούς και εξωτερικούς, των πανεπιστημίων. Η ερώτηση είναι η εξής: Γνωμοδότηση της Αρχής Προστασίας Προσωπικών Δεδομένων έχετε; Έκθεση συνεπειών, που να είναι συμβατή με τον Ευρωπαϊκό Κανονισμό Προστασίας Προσωπικών Δεδομένων, έχετε; Υπάρχει τέτοια διαβούλευση, υπάρχει τέτοια ερώτηση, ίσως, προς την αρμόδια Ανεξάρτητη Αρχή;

Θα μου πείτε, γιατί να υπάρχει. Ναι, διότι όταν φέρατε το νόμο, το νομοθέτημα εκείνο με τις κάμερες, όπου θα μπορούσε η τηλεκπαίδευση να περνάει μέσα από τις κάμερες, μας λέγατε, εδώ πέρα, ότι υπάρχει μάλιστα και η αρμόδια γνωμοδότηση της Ανεξάρτητης Αρχής, η οποία, βεβαίως, δεν υπήρχε, γι΄ αυτό και δεν κατατέθηκε ποτέ ! Η ερώτηση είναι συγκεκριμένη. Έχετε τέτοια γνωμοδότηση; Έχετε τέτοια διαβούλευση με την Αρχή; Εάν έχετε, οφείλετε και πριν μπει η νομοθέτηση αυτή στην Ολομέλεια, να την καταθέσετε.

Δεύτερο ζήτημα. Πόσα περιστατικά βίας και ανομίας, για τα οποία χρειάστηκε η επέμβαση της Αστυνομίας καταγράφηκαν από τότε, που καταργήθηκε το πανεπιστημιακό άσυλο; Δηλαδή, από το Σεπτέμβριο του 2019, συγκεκριμένα; Διότι, πλέον, έχει καταργηθεί το άσυλο, η αστυνομία έχει το ελεύθερο να εισβάλλει ή να μπαίνει, να καλείται ελεύθερα, χωρίς άλλες διαδικασίες στους πανεπιστημιακούς χώρους. Για να δούμε τελικά, αν αυτό, που λέει ο Υπουργός Προστασίας του Πολίτη, υπάρχει – το είπε και η Υπουργός Παιδείας – εξαίρεση είναι. Ναι, αλλά εσείς νομοθετείτε, με βάση την εξαίρεση; Δώστε μας τα περιστατικά. Σε πόσα περιστατικά, λοιπόν, χρειάστηκε η επέμβαση της Αστυνομίας; Γιατί αν είναι 3, 4 ή 5 υπάρχει προφανές πρόβλημα ιδεοληψίας, από τη μεριά σας. Δεν στηρίζεστε σε πραγματικά περιστατικά, στηρίζεστε σε μία ιδεολογική ανάγνωση της πραγματικότητας. Περιμένω, λοιπόν, στη δευτερολογία της, η κυρία Υπουργός να μας απαντήσει συγκεκριμένα πόσα περιστατικά έχουν καταγραφεί.

Τρίτον – και τελειώνω με αυτό: Θα μειώσετε τους εισακτέους, κατά 20.000 περίπου, το αναγνώρισε και η Υπουργός, ότι οδηγεί όλη αυτή η ρύθμιση σε μείωση των εισακτέων. Αυτό νομοτελειακά – δεν χρειάζεται να είναι κανείς ιδιαίτερα γνώστης του αντικειμένου του εκπαιδευτικού – θα οδηγήσει σε συρρίκνωση τμημάτων πανεπιστημίων και κυρίως, στα πλείστα περιφερειακά πανεπιστήμια. Δεν χωρά αμφιβολία, θα συμφωνήσουμε όλοι σε αυτό.

Να σας ρωτήσω, όμως, έχετε κάνει κάποια μελέτη σκοπιμότητας, κάποια οικονομικο-τεχνική μελέτη, που να λέει ότι αυτά τα τμήματα θα θιγούν; Ποια τμήματα θα θιγούν; Αν αυτή η ρύθμιση έχει μακροχρόνιες, μακροπρόθεσμες επιδράσεις στην ελληνική οικονομία και στην περιφερειακή οικονομία, το έχετε κάνει; Θα μου πείτε, τι σας λέω, τώρα ! Θυμήθηκα, απλώς, ότι όταν καταργήσαμε τα 35 τμήματα – η πρώτη σας πράξη μαζί με το άσυλο εδώ το 2019 – ήταν ένα πείτε, «Μα, δεν είχαν καμία μελέτη σκοπιμότητας. Δεν είχαν την συναίνεση των τοπικών κοινωνιών. Δεν ξέραμε τι γίνεται, με δείκτες απασχόλησης, με δείκτες βιωσιμότητας αυτών των τμημάτων».

Για να δούμε, λοιπόν, τώρα: Έχετε κάνει αυτές τις μελέτες σκοπιμότητας; Για ποια τμήματα πρόκειται; Για ποια περιφερειακά πανεπιστήμια, για ποιες περιφέρειες, έχετε συνεννοηθεί με τις τοπικές κοινωνίες για αυτό;

 Επιφυλάσσομαι, προφανώς, για τις υπόλοιπες συνεδριάσεις και για την Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε Βερναδάκη.

Το λόγο έχει ο Υπουργός, ο κύριος Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Κυρίες και κύριοι, συνάδελφοι, κυρια Υπουργέ, το νομοσχέδιο εισάγει πολλά καινούργια πράγματα, τα οποία πιστεύω, σε βάθος χρόνου, θα αλλάξουν πραγματικά την ανώτατη εκπαίδευση. Η παρουσίαση ελάχιστης βάσης εισαγωγής, για την είσοδο στα πανεπιστημιακά ιδρύματα, είναι μία από αυτές τις καινοτομίες, που πιστεύω, ότι πραγματικά θα σταματήσει το φαινόμενο να έχουμε φοιτητές, οι οποίοι περνάνε στα πανεπιστήμια, πρακτικώς, δίνοντας λευκή κόλλα. Άλλη καινοτομία είναι το θέμα της δυνατότητας να υποβληθούν, να συμπληρωθούν τα μηχανογραφικά δελτία, σε δύο διαφορετικές φάσεις, το οποίο, όπως θα εξηγήσω στη συνέχεια, πιστεύω ότι βοηθάει να συγκρατηθεί ο αριθμός φοιτητών σε κρίσιμες περιοχές.

Η κριτική έχει επικεντρωθεί, πρωτίστως, στο θέμα της παρουσίας αστυνομικής δυνάμεως στα ΑΕΙ. Και το ερώτημα, το οποίο ακούω, διαρκώς, να έρχεται από την Αντιπολίτευση είναι «Γιατί στα ΑΕΙ». Αν το εξετάσουμε, συγκριτικά με την υπόλοιπη κοινωνία, πραγματικά, ο αριθμός των παραβατικών φαινομένων πρέπει να είναι μικρότερος. Σίγουρα, εξάλλου δεν μιλάμε για όλα τα ΑΕΙ της χώρας. Το πρόβλημα εντοπίζεται σε πολύ συγκεκριμένα ΑΕΙ. Ποια είναι αυτά τα ΑΕΙ; Είναι ΑΕΙ, σε μεγάλα αστικά κέντρα, μαζικά, που έχουν μεγάλο αριθμό φοιτητών. Γιατί δημιουργείται εκεί πέρα το πρόβλημα; Διότι αυτά τα ΑΕΙ γίνονται στόχος διαφόρων ομάδων, μη φοιτητικών, οι οποίες προσπαθούν να αλιεύσουν οπαδούς. Γιατί, όμως, επικεντρωνόμαστε στα ΑΕΙ;

Θα μου επιτρέψετε να αναφερθώ στη φράση του Ρήγα Φεραίου: «Όποιος ελεύθερα συλλογάται, συλλογάται καλά». Διότι το πρώτο πράγμα, για να έχουμε μια ελεύθερη κοινωνία είναι να σκεφτόμαστε ελεύθερα. Μέσα στα πανεπιστήμια, κατοχυρώνεται η αρχή της ακαδημαϊκής ελευθερίας. Η αρχή της ακαδημαϊκής ελευθερίας έχει τρία πόδια – τρεις συνιστώσες – τρεις πυλώνες: Είναι ελευθερία της επιστήμης, η ελευθερία της έρευνας, η ελευθερία της διδασκαλίας. Θα μου πείτε «Δεν υπάρχουν αυτά στα ελληνικά πανεπιστήμια;»

Ας ξεκινήσουμε από την ελευθερία διδασκαλίας. Δυστυχώς, κύριε Φίλη, αρκετοί συνάδελφοι μου, σε κεντρικά πανεπιστήμια, αυτολογοκρίνονται, ακριβώς, για να μην προκαλέσουν αυτές τις ομάδες.

Ελευθερία έρευνας και ελευθερία επιστήμης. Το ξέρετε ότι αυτές οι ομάδες έχουν κηρύξει ορισμένες επιστήμες υπό διωγμό; Κλασικό παράδειγμα η Εγκληματολογία. Έχουν επιτεθεί σε καθηγητές, οι οποίοι διδάσκουν Εγκληματολογία, για ποιο λόγο; Με το επιχείρημα, ότι για να διδάσκεις Εγκληματολογία, πρέπει να συνεργάζεσαι, υποχρεωτικώς, με τις αρχές, με την Αστυνομία, με όλους αυτούς τους «κακούς ανθρώπους», με τους οποίους δεν πρέπει να συνεργάζεσαι, οπότε όποιος διδάσκει Εγκληματολογία, αυτομάτως, τίθεται υπό διωγμό !

Το ίδιο ισχύει και για την έρευνα. Προγράμματα ερευνητικά, τα οποία θα μπορούσαν να τρέξουν, ειδικά, τώρα, που έχουμε σοβαρά προβλήματα με την Τουρκία, βλέπουμε τα προβλήματα με τα drones, που έχουν δημιουργηθεί. Ξέρω ότι υπάρχουν πολυτεχνικά τμήματα, τα οποία έχουν τη δυνατότητα και το σκέφτονται δύο και τρεις φορές: «Να μπούμε σε τέτοια προγράμματα, τα οποία θα αναπτύξουν την ελληνική πολεμική βιομηχανία ή θα μας κατηγορήσουν, όπως κυκλοφορούν οι αφίσες και οι προκηρύξεις, ότι αυτοί συνεργάζονται με το νέο μηχανισμό»;

Ετέθη από τον προηγούμενο Αγορητή το ερώτημα, αν θέλει κανένας Αστυνομία στα ΑΕΙ. Σας λέγω εγώ, κατηγορηματικά όχι, δεν θέλουμε Αστυνομία στα ΑΕΙ. Δεν είναι η δουλειά της Αστυνομίας στα ΑΕΙ. Υπάρχει πουθενά αλλού, στην Ευρώπη, Αστυνομία στα ΑΕΙ; Όχι. Υπάρχει πουθενά αλλού, στην Ευρώπη, κατάσταση, που να χτίζουν καθηγητές; Όχι. Υπάρχει πουθενά αλλού, στην Ευρώπη, κατάσταση, που να επιτίθενται σε καθηγητές; Όχι.

Ρώτησε ο προηγούμενος Αγορητής πόσα επεισόδια έχουμε. Θα σας πω μια πρόχειρη καταγραφή δια του τύπου, που έκανα, την περίοδο 2015, 2016, 2017. Έχουμε έξι με επτά βίαια επεισόδια κατά καθηγητών, σε κεντρικά πανεπιστήμια. Θα έλθω και στο θέμα του φόβου, γιατί ο φόβος είναι από πίσω και ο φόβος είναι κάτι πολύ σημαντικό, κ. Βερναρδάκη.

Ανέφερε, προηγουμένως, η κυρία Κεφαλίδου, ποιος θα πάρκαρε το αυτοκίνητό του στην οδό Τοσίτσα, πριν από δύο - τρία χρόνια; Κανένας εχέφρων άνθρωπος. Εδώ φτάσαμε στο ακραίο σημείο να καίνε λεωφορεία, επειδή κάνουν δρομολόγιο στην οδό Πατησίων ! Στο ερώτημα, λοιπόν, αν θέλουμε Αστυνομία, προφανώς δεν θέλουμε Αστυνομία, αλλά έχουμε φτάσει σε μία κατάσταση, που έχει ξεφύγει, στην πραγματικότητα, από τα χέρια μας.

 Γιατί τόσες πρυτανικές αρχές δεν μπόρεσαν να αντιμετωπίσουν το πρόβλημα; Τα πρώτα χρόνια, είπαμε, ήταν το ρωμαλέα φοιτητικό κίνημα. Το επικαλέστηκε και η Αγορήτρια του ΣΥΡΙΖΑ. Γιατί τόσες πρυτανικές αρχές δεν μπόρεσαν να αντιμετωπίσουν το πρόβλημα; Γιατί ήταν «ψοφοδεείς», όπως είπε η κυρία Αναγνωστοπούλου, Βουλευτής του ΣΥΡΙΖΑ, προηγουμένως; Όχι, διότι ξέρανε, ότι αν μία μέρα επικοινωνούσαν με την Αστυνομία και έλεγαν ότι υπάρχει αυτό το πρόβλημα, τις υπόλοιπες 364 μέρες του χρόνου θα ήταν παρέα με όλους αυτούς τους τύπους, οι οποίοι ασκούν εκφοβισμό !

Κύριε Φίλη, ένα από τα συνθήματα κατά της Χρυσής Αυγής ήταν από ένα γνωστό τραγούδι το «Σιγά μη φοβηθώ». Αυτό το «Σιγά μη φοβηθώ» είναι μία πραγματικότητα, μέσα στα πανεπιστημιακά ιδρύματα, γιατί στα πανεπιστημιακά ιδρύματα υπάρχει ο φόβος. Μπορούμε να κάνουμε εκδηλώσεις στα πανεπιστημιακά ιδρύματα, ελεύθερες και να καλέσουμε κόσμο;

Θα σας περιγράψω ένα πραγματικό περιστατικό, στο Πάντειο το 2011 ή ‘12. Έχουμε καλέσει τους Πρέσβεις του Ισραήλ και της Παλαιστίνης να μιλήσουν. Κάποιοι τύποι δεν θέλουν τον Πρέσβη του Ισραήλ να μιλήσει. Προσέξτε. Ο Πρέσβης της Παλαιστίνης δεν έχει κανένα πρόβλημα να μιλήσει για το παλαιστινιακό, με τον Πρέσβη του Ισραήλ. Κάποιοι, όμως, «παλαιστινιακότεροι» του Πρέσβη, έρχονται και λένε: «Θέλω να μην μιλήσει ο Ισραηλινός Πρέσβης». Πώς απαντάτε σε όλα αυτά; Ακούω συνθήματα, ότι ξαναγυρίζουμε στην εποχή της Χούντας. Είναι ένα βολικό σύνθημα. Ξυπνάει μνήμες, αλλά συγνώμη, βλέπω μία ένδεια. Γυρίζουμε 47 χρόνια πίσω, μισό αιώνα πίσω, για να δικαιολογήσουμε τι σημαίνει το σήμερα. Φανταστείτε, στα τέλη της δεκαετίας του ‘ 70, οι φοιτητές, που διαδήλωναν στους δρόμους, να διαδηλώναν, με αίτημα «Να μην ξαναγυρίσουμε στην εποχή του Μεταξά»! Είναι γεγονός ότι εσείς έχετε μείνει σε άλλη εποχή.

Επικαλούμαστε το αυτοδιοίκητο. Πραγματικά, το αυτοδιοίκητο κατοχυρώνεται στο Σύνταγμα, στο άρθρο 16. Προβλέπεται πλήρης αυτοδιοίκηση. Αυτοδιοίκηση, όμως, δεν σημαίνει αυτονομία. Τα λύνει αυτά τα θέματα, από το 2015, το Συμβούλιο της Επικρατείας, με την απόφαση 519. Λέει χαρακτηριστικά: «Η αρχή της πλήρους αυτοδιοίκησης των ΑΕΙ έχει ως περιεχόμενο την εξουσία των εν λόγω ιδρυμάτων να αποφασίζουν για τις δικές τους υποθέσεις, με δικά τους όργανα, τα οποία καθορίζονται μεν από τον κοινό νομοθέτη, απαρτίζονται, όμως, από πρόσωπα, που είναι επιφορτισμένα ή μετέχουν στην πραγματοποίηση της εκπαιδευτικής ή ερευνητικής αποστολής τους.» Η ως άνω εξουσία δεν περιλαμβάνει και το δικαίωμα θεσπίσεως των σχετικών κανόνων ή της συμπράξεως στην παραγωγή τους των σχετικών νομοθετικών κανόνων, κατά τρόπο δεσμευτικό για τα νομοθετικά όργανα, πράγμα, που προϋποθέτει, όχι απλώς αυτοδιοίκηση, αλλά αυτονομία των εν λόγω ιδρυμάτων, η οποία δεν τους παραχωρήθηκε, με το Σύνταγμα. Ζητάμε, λοιπόν, να δώσουμε στους πρυτάνεις το δικαίωμα να αντιμετωπίζουν ποινικά αδικήματα, ωσάν να είναι αυτόνομες νησίδες, μέσα στην Ελλάδα, ενώ έχουν το πλήρως αυτοδιοίκητο, για την εκπαιδευτική και ερευνητική αποστολή τους.

Τι αντιπροτείνετε; Άκουσα και πρέπει να σας ομολογήσω, ότι είναι μια μεγάλη πρόοδος, ότι αρχίζουμε να παραδεχόμαστε το ότι υπάρχει πρόβλημα σε κάποια ελληνικά πανεπιστήμια και προτείνουμε σώμα φυλάξεως στα ΑΕΙ, υπό τους Πρυτάνεις. Τι σώμα; Ιδιωτικό σώμα. Τι είναι αυτό το ιδιωτικό σώμα; Να το πούμε ευθέως: Ή θα είναι φύλακες του πανεπιστημίου ή θα είναι εταιρεία σεκιούριτι. Δηλαδή, κάνετε ένα μεγάλο βήμα. Προσέξτε μην σας κατηγορήσουν για νεοφιλελευθερισμό ! Θεωρείτε ότι είναι πιο ασφαλείς οι εταιρείες των σεκιουριτάδων από την Αστυνομία, η οποία ελέγχεται από το Σύνταγμα, τους νόμους και τους κανονισμούς; Για την οποία μπορεί να έρθει οποιοσδήποτε εδώ πέρα και να καταγγείλει ότι έχει υπερβεί τα όρια;

Δύο επιμέρους σημεία, για το άρθρο 12, παράγραφος 2. Ακούω, προσεκτικά, τον προβληματισμό σας. Νομίζω, το ακούει και η Υπουργός, για το θέμα της προστασίας δεδομένων προσωπικού χαρακτήρα, μέσα στους χώρους διδασκαλίας. Να πω το εξής, βεβαίως, που να το έχουμε, ως γενική εικόνα. Κάθε ΑΕΙ είναι εκείνο, το οποίο θα αποφασίσει τι μέσα θα χρησιμοποιήσει – αναφέρεται ρητώς στο άρθρο 12, παράγραφος 2 – με κριτήριο τη συχνότητα εμφανίσεως παραβατικών συμπεριφορών. Και ό,τι αποφασίσει, υπόκειται στη σχετική νομοθεσία για τον σεβασμό δεδομένων προσωπικού χαρακτήρα. Αυτό το έχουμε υπόψη.

Τελευταίο σημείο. Είναι γεγονός, ότι υπάρχει η ανησυχία ότι θα μειωθεί ο αριθμός φοιτητών, σε κάποιες κρίσιμες περιοχές της χώρας και ειδικότερα, στις περιοχές, που καλύπτει το Πανεπιστήμιο Αιγαίου, το Δημοκρίτειο Πανεπιστήμιο και το Πανεπιστήμιο Δυτικής Μακεδονίας. Υπάρχει σχεδιασμός για ενίσχυση με προσωπικό, για ενίσχυση με φοιτητικές εστίες και σίτιση. Ήδη, ένα πολύ μεγάλο πρόγραμμα τρέχει και θα συνεχίσει να τρέχει, ιδίως στο Πανεπιστήμιο Δυτικής Μακεδονίας. Και εδώ, θα παίξει και τον ρόλο της η σημασία αλλαγής της συμπληρώσεως του μηχανογραφικού δελτίου, διότι θα δώσει τη δυνατότητα σε παιδιά, τα οποία προέρχονται από τις συγκεκριμένες περιοχές να καταθέσουν, ως μία από τις πρώτες πέντε επιλογές τους, να σπουδάσουν στον τόπο τους, παρά να έχουν να αντιμετωπίσουν υποψηφίους, οι οποίοι τυχαίως βάζουν, ως 150η ή 200η επιλογή, το συγκεκριμένο πανεπιστήμιο, γιατί απλώς πρέπει να συμπληρώσουν το μηχανογραφικό δελτίο. Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε πολύ κύριε Υπουργέ. Το λόγο έχει ζητήσει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Μία πολύ σύντομη παρέμβαση, κύριε Πρόεδρε. Επειδή άκουσα έναν ομιλητή του ΣΥΡΙΖΑ να αναφέρεται στο κατά πόσο έγινε διαβούλευση με στην Αρχή Προστασίας Προσωπικών Δεδομένων. Φυσικά και έχει γίνει διαβούλευση. Αυτή συμπεριλαμβάνεται στα αρχεία, που έχουν κατατεθεί, κ. συνάδελφε, στη Βουλή. Υπάρχει εκτενής διαβούλευση, υπάρχουν παρατηρήσεις της Αρχής, που όλες ενσωματώθηκαν στο νομοσχέδιο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κυρία Υπουργέ. Το λόγο έχει, ο συνάδελφος, ο κ. Μπούμπας, απ’ την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε, και εύχομαι καλή θητεία στα νέα σας καθήκοντα.

Τώρα, είναι αυτό που λέμε, ότι για μία ακόμη φορά, θα γίνουν κάποιοι πειραματισμοί, στο χώρο της παιδείας. Άκουσα την Αντιπολίτευση να λέει, ότι όταν θα επανέλθουμε εμείς στην εξουσία, θα τα καταργήσουμε. Το θέμα είναι κύριοι, ότι έχουμε το αίτιο και το αιτιατό. Το αιτιατό το ξέρουμε, με τη σημερινή κατάσταση, που επικρατεί στα πανεπιστημιακά ιδρύματα, αλλά για το αίτιο επί της ουσίας, δεν μιλάμε. Διαβάζω, τις τελευταίες μέρες, καθηγητές και από ξένα πανεπιστήμια, από το Πρίστον, από το Πανεπιστήμιο της Σορβόννης, από το Λίβερπουλ, για το πώς γίνεται ο έλεγχος για στοιχεία που δεν χρήζουν της πανεπιστημιακής κοινότητας και πρέπει να υπάρχει ένας έλεγχος. Το θέμα είναι, γιατί φτάσαμε ως εδώ. Έχουμε σύνδρομα του παρελθόντος, απέναντι στην «κακή δεξιά», απέναντι στο κίνημα των φοιτητών, κατά της δικτατορίας, σε αυτούς, που κάρφωναν οι μεν τους δε και τα λοιπά; Πρέπει να τα αποβάλουμε, διότι πρέπει να χτίσουμε μια νεολαία με διαφορετική νοοτροπία, με νέα ιδεώδη και διαφορετικό μυαλό, θα έλεγα, απέναντι σε πάρα πολλά κατάλοιπα του παρελθόντος. Θα πρέπει να μιλήσουμε, επί της ουσίας, αν θέλουμε, πραγματικά, τα πανεπιστήμια να είναι μια όαση, ένα καταφύγιο ιδεών, να βγάζουν πραγματικούς ακαδημαϊκούς πολίτες, ενεργά κύτταρα. Το έχω πει, πολλές φορές· άλλο η παιδεία, άλλο η εκπαίδευση, αλλά πρέπει να υπάρχει ένας συγκερασμός.

Δεν άκουσα να μιλάμε για το διοικητικό μοντέλο. Το διοικητικό μοντέλο, με τον ειδικό λογαριασμό κονδυλίων και έρευνας, το οποίο είναι συνυφασμένο με το λογιστικό, έχει δώσει αφορμές για γραφειοκρατία, για το ότι δεν υπάρχει σωστός καταμερισμός κονδυλίων. Δεν ξέρουμε πού έχουν πάει αυτά τα χρήματα, πώς τα διαχειρίζονται για συγγράμματα, για έρευνες και ούτω καθεξής.

 Τελευταία, μιλούσαμε με τη Νέα Δημοκρατία, για το πώς θα χρηματοδοτούνται τα πανεπιστήμια, με βάση το ερευνητικό τους πρόγραμμα. Δεν είναι υποχρεωτικό, όμως, δυστυχώς, τα πανεπιστήμια να δίδουν στο φως της δημοσιότητας τις έρευνες, που θα βοηθήσουν την αγορά εργασίας. Με αυτόν τον τρόπο, θα είναι πιο συνδεδεμένα τα πανεπιστήμια με την αγορά εργασίας, για να μπορούν να προσελκύσουν, πραγματικά, φοιτητές με σχολές της αρεσκείας τους. Συνάμα, όμως, να επιστρέψουν και τα φωτεινά μυαλά των επιστημόνων από το εξωτερικό. Υπάρχουν πολλά παραδείγματα, για τον κομματικό στρατό των πολιτικών Κομμάτων, αλλά ποτέ κανένα Κόμμα δεν δέχθηκε να διαλύσει τη νεολαία του. Την έχει, ως προθάλαμο και ως προπύργιο. Είναι γνωστό τοις πάσι. Μου κάνει εντύπωση ότι οι περισσότεροι, που λέτε να μην υπάρχει έλεγχος και αστυνόμευση - με την καλή έννοια του άστυ και νέμω - μέσα στα πανεπιστήμια, έχετε φοιτήσει είτε για πτυχίο είτε για μεταπτυχιακά σε ξένα πανεπιστήμια και ξέρετε ότι εκεί υπάρχει μια ευταξία και μία εύρυθμη κατάσταση.

Άρα, λοιπόν, δεν μπορούμε να κρυβόμαστε, πίσω από το δάχτυλό μας. Συμφωνείτε με πολλές από τις προτάσεις, που έχουμε καταθέσει, ως Ελληνική Λύση, εδώ και πάρα πολλούς μήνες. Στην αντιγραφή, όμως, κάνετε λάθη. Ισχύει αυτό που λένε οι μεγαλύτεροι καθηγητές και δάσκαλοι, ότι τα περισσότερα λάθη, δυστυχώς, γίνονται στην αντιγραφή. Θα μπορούσαμε, λοιπόν, να φέρουμε μια σειρά από παραδείγματα και στο θέμα του πώς γίνεται η κατανομή των κονδυλίων. Αλλά, σήμερα, ένας μέσος Έλλην, πατέρας ή μητέρα, τι θα μας πει; Αυτό που εύχεται στο παιδί του, μόλις μπει στο πανεπιστήμιο, είναι «είθε να τελειώσεις τη Σχολή στην ώρα σου, γιατί δεν μπορώ να πληρώνω νοίκια και εύχομαι να μην υπάρχουν πολλές καταλήψεις». Είναι μία πραγματικότητα, κύριοι, για τον μεροκαματιάρη Έλληνα, που πραγματικά ματώνει, για να σπουδάσει το παιδί του.

Απέναντι τώρα στους αιώνιους ή συνταξιούχους φοιτητές, σίγουρα, πρέπει να υπάρχει ένα χρονικό πλαίσιο. Δίνεται ένα χρονικό ν+2 ή ν+3, ανάλογα με το έτος φοίτησης. Προσέξτε, όμως. Θα πρέπει να λάβουμε και κοινωνικές παραμέτρους, γιατί ένας φοιτητής δεν μπορεί να ολοκληρώσει στην ώρα του τις σπουδές του. Διότι, πέρα από αυτό που λέτε μπορεί να υπάρχει μία ασθένεια, γύρω από βαθμό πρώτης συγγένειας, να αναγκαστεί να δουλέψει, μέχρι και 20 ώρες την εβδομάδα. Υπάρχει και η παράμετρος των εισοδηματικών κριτηρίων. Αν ένας πατέρας, που είναι αγρότης, με 300 ευρώ σύνταξη, θα καλέσει το παιδί του να δουλέψει στα χωράφια ή το παιδί θα αναγκαστεί να δουλέψει σε «μαύρη» εργασία, διότι ο εργοδότης δεν τον προσλαμβάνει φανερά - είναι μια πραγματική κατάσταση της αγοράς και για τους φοιτητές, που δουλεύουν στη λατζιέρα, που δουλεύουν ντελίβερι - δεν μπορεί να δικαιολογήσει ότι δουλεύει. Άρα, λοιπόν, θα ήταν πολύ καλό να δούμε και την κοινωνική παράμετρο εισοδηματικών κριτηρίων ενός φοιτητή, ο οποίος, εκ των πραγμάτων πρέπει να δουλέψει και πρέπει να του δικαιολογήσουμε την παράταση φοίτησης. Υπάρχουν αρκετές τέτοιες περιπτώσεις.

Για το θέμα της αστυνόμευσης δεν είναι η Αστυνομία και το ποιόν της Αστυνομίας. Εμείς, ως Ελληνική Λύση, έχουμε κάνει τις δικές μας προτάσεις, διότι πρέπει να υπάρχει έλεγχος, να σεβαστούμε την περιουσία των φορολογούμενων πολιτών, να σεβαστούμε αυτούς τους φοιτητές, που πρέπει να είναι ενεργά κύτταρα και δεν θέλουν να είναι περιχαρακωμένοι σε κομματικές παρατάξεις, για να παίρνουν σημειώσεις – εργασίες και θέλουμε να μην υπάρχει κρεοντισμός από πλευράς των καθηγητών.

Πρώτον, υπάρχει πολύ μεγάλο λάθος συστήματος σήμερα στα πανεπιστήμια, σε ό,τι αφορά τα εξάμηνα. Λέτε, λοιπόν, ότι δεν θα δοθεί παράταση φοίτησης. Ακούω ακαδημαϊκούς και βλέπω τι γίνεται σε πανεπιστήμια του εξωτερικού, πού πρέπει να πάμε, κατά πανεπιστημιακό έτος. Δηλαδή, αν δεν περάσεις το προηγούμενο μάθημα, δεν μπορείς να δώσεις το επόμενο. Γιατί το λέω αυτό; Διότι, μπορεί στην τελευταία χρόνια φοίτησης να συσσωρευτούν μαθήματα της πρώτης χρονιάς, από ένα λανθασμένο σύστημα. Παράδειγμα, η Νομική έχει 42 μαθήματα. Τα ρίχνουμε στο καλάθι και τα 42 μαθήματα και καλούμε τον φοιτητή, όποτε θέλει να τα περάσει. Είναι λάθος. Μπορεί ένας φοιτητής Νομικής - που το δίνω ως παράδειγμα - να χάσει το πτυχίο του, ενώ έχει περάσει 38 μαθήματα. Τα τέσσερα δεν μπόρεσε να τα περάσει, για πολλούς λόγους, με αποτέλεσμα να μην είναι πτυχιούχος. Άρα, λοιπόν, βλέπουμε ότι πρέπει να έχουμε ένα σύστημα, κατά πανεπιστημιακό έτος, όπως επικαλέστηκε ο Υπουργός για τον Καναδά. Γιατί ο Καναδάς έτσι λειτουργεί. Υπάρχει το πρώτο πτυχίο, υπάρχει το master, υπάρχει το διδακτορικό. Αλλά πηγαίνεις βήμα - βήμα. Έτσι, λοιπόν, θα πρέπει να δούμε κοινωνικές παραμέτρους για φοιτητές βιοπαλαιστές, για ποιο λόγο δεν φοιτούν, στην ώρα τους. Εκείνο, βέβαια, που έχει συμβεί με τα πανεπιστήμια είναι έξω από μία πραγματικότητα σε ό,τι αφορά τον επαγγελματικό προσανατολισμό. Δυστυχώς, δεν μπορούν να παρέχουν την τεχνική παιδεία, που θα θέλαμε.

Στο θέμα του ελέγχου, δεν θέλουμε να υπάρχει μία ανεξέλεγκτη κατάσταση. Θέλουμε ειδικό τμήμα ελέγχου για το ποιοι έρχονται μέσα στα πανεπιστήμια, όπως συμβαίνει στη Γαλλία, όπως συμβαίνει στο Λίβερπουλ, όπως συμβαίνει στο Πρίνστον των Ηνωμένων Πολιτειών. Και δεν θέλουμε την κατάσταση, που δυστυχώς έχουμε φτάσει αυτή τη στιγμή. Ναι, μεν θα σεβαστούμε το άρθρο, που μιλάει για τις ατομικές ελευθερίες, για την ελεύθερη διακίνηση ιδεών. Είμαστε κάθετοι εκεί. Πρέπει να υπάρχει μία ελευθερία λόγου, μια δημοκρατική διαδικασία. Απέναντι, όμως, και σε ένα διοικητικό μοντέλο, το οποίο θα μπορούσε να είχε επιλύσει γραφειοκρατικής φύσεως ζητήματα, κυρίως, σε κονδύλια, που πληρώνει ο Έλληνας πολίτης ή έρχονται από το εξωτερικό. Αλλά βλέπω η αναλογία είναι 3.500 διοικητικοί υπάλληλοι, ανά 100 φοιτητές. Στη Γερμανία, είναι 10 και πλέον προς 100. Στη Βρετανία, περίπου 12. Γιατί το λέω αυτό; Διότι θα έπρεπε το διοικητικό μοντέλο, με γνώσεις, να διαχειρίζεται αυτόν τον περιβόητο ΕΛΚΕ, δηλαδή, τον Ειδικό Λογαριασμό Κονδυλίων, για να έχουμε καλύτερα πανεπιστήμια και για υλικοτεχνική υποδομή, αλλά και από πλευράς καθηγητών. Υπάρχουν καθηγητές, που δεν πατούσαν ή δεν πατάνε στα μαθήματα και πληρώνονται κανονικά. Υπήρχαν εισαγγελικές έρευνες για ατασθαλίες οικονομικές, σε μεγάλα πανεπιστήμια τη δεκαετία του ΄90.

Πρέπει, λοιπόν, να τα βάλουμε όλα σε μια σειρά, να γίνουμε ρεαλιστές. Διότι, δεν μπορεί άλλο ο Έλληνας πολίτης να συνεχίζει να πληρώνει ακριβά «το μάρμαρο». Θα επανέλθουμε στις επόμενες συνεδριάσεις. Σας ευχαριστώ θερμά, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κύριος Μάρκου.

**ΚΩΝΣΤΑΝΤΙΝΟΣ ΜΑΡΚΟΥ**: Θα ήθελα, στη σύντομη παρέμβασή μου, να θέσω τους τίτλους, που θα με απασχολήσουν. Το ένα είναι ποιοι είναι οι στόχοι της Κυβέρνησης, με το παρόν νομοσχέδιο. Το δεύτερο είναι ποια τα εργαλεία, που χρησιμοποιεί. Το τρίτο είναι ποια τα αποτελέσματα, που θα παράξει. Το τελευταίο είναι ποια τα ερωτήματα, που αναφύονται.

Λέω, λοιπόν, ότι οι στόχοι της Κυβέρνησης της Νέας Δημοκρατίας είναι σαφείς, είναι δύο. Ο πρώτος στόχος είναι η κοινωνία και η κοινωνία, ως επικοινωνιακός στόχος. Δηλαδή, αυτή την ώρα όλα αυτά που οι προλαλήσαντες είπαν, να επικοινωνικοποιηθούν με τα φιλικά σας μέσα, ούτως ώστε τα συντηρητικά αντανακλαστικά της κοινωνίας να ξυπνήσουν.

Ο δεύτερος στόχος είναι να υπηρετήσετε αυτό, που έχει φανεί και στα προηγούμενα νομοσχέδια, τη στροφή της εκπαίδευσης, η οποία θα είναι, ως τριτοβάθμια για λιγότερους και βεβαίως, να στραφεί ένα μεγάλο κομμάτι της νεολαίας είτε σε κολέγια είτε στην επαγγελματική εκπαίδευση, η οποία, όμως, δεν έχει αυτό που εμείς θεωρούμε, ως ΣΥΡΙΖΑ, ένα μίνιμουμ απαραίτητο προσόν, που σημαίνει ενός τύπου πανεπιστημιακή γνώση.

 Είμαι βέβαιος πως ό,τι και να πούμε τις επόμενες 5, 6 μέρες, δεν πρόκειται να κάνετε πίσω σε τίποτα από αυτά.

Γι’ αυτό, εγώ τουλάχιστον, πιστεύω ότι πρέπει να αποκαλυφθούν τα εργαλεία σας, κύριοι της Κυβέρνησης. Ποια είναι τα εργαλεία σας; Πρώτον, η παραπληροφόρηση. Ακούσαμε, πριν από λίγο, τον κ. Συρίγο να παραθέτει κάποιες περιπτώσεις, οι οποίες στην επιστημονική νόηση είναι εκλογίκευση και οι οποίες θεωρείται, ότι αντιπροσωπεύουν το σύνολο των πανεπιστημίων. Στα πανεπιστήμια, ζουν και δουλεύουν 250.000 άτομα, φοιτητές, εργαζόμενοι, καθηγητές, καθαρίστριες. Η αναλογικότητα της παραβατικότητας είναι πολύ μικρότερη από την κοινωνία. Ο κ. Συρίγος, όμως και τα παπαγαλάκια της Νέας Δημοκρατίας το αναδεικνύουν, για να υπηρετήσουν τα δύο προηγούμενα αφηγήματα.

Μύθος ότι στο εξωτερικό υπάρχει Αστυνομία, ο οποίος έχει καταρρεύσει. Ήδη, ούτε σήμερα τόλμησαν οι ομιλητές της Νέας Δημοκρατίας να το υποστηρίξουν. Μύθος το άσυλο. Πόσες νομοθεσίες θα φέρετε γι΄ αυτό το περίφημο άσυλο, μέχρι να δούμε ότι ουσιαστικά το πρόβλημα δεν είναι εκεί. Άκουσα και την Ειδική Αγορήτρια του ΚΙΝΑΛ, η οποία, ως απατημένη πολιτικά παράταξη, που ψήφισε υπέρ της κατάργησης του ασύλου, να λέει τώρα ότι δεν εφαρμόστηκε ! Ο κ. Συρίγος, για να υπηρετηθεί το αφήγημα, διαμαρτυρήθηκε ότι το παρερμήνευσα. Διαβάζω επί λέξει τη δήλωση του, προ ημερών: «Το 1969, έχει εγκριθεί μέσα στα πανεπιστήμια αστυνομικό τμήμα, τουλάχιστον στις πανεπιστημιουπόλεις.» Επομένως, υπήρχε αστυνομικό τμήμα μέσα στις πανεπιστημιουπόλεις. Είναι πλήρης απομαγνητοφώνηση. Ποιοι θα έρθουν να βοηθήσουν, να βάλουν πλάτη στο πρόβλημα; Θα απαντήσω εγώ. Βοηθούν και βάζουν πλάτη οι 1.349 που απέλυσε, ως Υπουργός, ο κ. Μητσοτάκης, μέσα στους οποίους ήταν φύλακες και οι οποίοι θα πρέπει να αυξηθούν, βεβαίως, για να δούμε το πρόβλημα, αλλά στην προηγούμενη διακυβέρνηση της Νέας Δημοκρατίας είχαν απολυθεί αυτοί και τους επανάφερε ο ΣΥΡΙΖΑ.

Τέλος, τα εργαλεία σας είναι υποβάθμιση της κοινοβουλευτικής διαδικασίας και της δημοκρατικής διαδικασίας. Δεν θέλω να πω πολλά. Χρησιμοποιείτε τον κορονοϊό, σαν πρόσχημα. Ποια θα είναι τα αποτελέσματα; Δραματική μείωση του αριθμού των προπτυχιακών φοιτητών, χωρίς καμία μελέτη και χωρίς καμία εκτίμηση περί αυτού, αλλά δεν είναι κάτι έξω από τις πολιτικές σας στοχεύσεις αυτό και γι’ αυτό δεν υπάρχουν ούτε και καθόλου δεδομένα ποια είναι τα τμήματα, που θα πληγούν. Βεβαίως, μετά από αυτό, αφού μειωθούν οι φοιτητές, θα καταργηθούν και τα τμήματα. Πάλι συναφές με το αφήγημα σας να χτυπήσετε το δημόσιο πανεπιστήμιο και πάλι, δεν παρουσιάζετε κάποια μελέτη, που να προκύπτει που θα υπάρχουν αυτές οι συνέπειες. Ξέρετε κάτι, όμως; Ένα από τα αποτελέσματα θα είναι να αποτύχει η πανεπιστημιακή Αστυνομία. Δεν θα λειτουργήσει μέσα στα πανεπιστήμια και είμαι βέβαιος, ότι στο βάθος του μυαλού των περισσότερων εξ υμών, υπάρχει πιθανότητα πολύ σοβαρή. Τώρα, απλώς το αφήγημα υπηρετεί κάτι άλλο, που πάλι δεν το επιθυμείτε, αλλά το λοιδορείτε: Το ρωμαλέο φοιτητικό κίνημα. Θα δείτε ότι εσείς είστε ο χορηγός τους, εσείς είστε η υπηρεσία, που το ευοδώνει. Την προηγούμενη εβδομάδα, πήραμε μια πρώτη γεύση αυτού.

 Τελειώνω με τα ερωτήματα. Η απάντηση της Υπουργού θα ήθελα να είναι πιο σαφής, όσον αφορά την Αρχή Προστασίας Δεδομένων Προσωπικού Χαρακτήρα. Ποια είναι η θέση της, σαφώς και κατηγορηματικά. Δεύτερον, έχει υπόψη της η Υπουργός ότι οι κάμερες στα αμφιθέατρα αντίκεινται, με την ευρωπαϊκή Σύμβαση για τα δικαιώματα του ανθρώπου και ότι με το άρθρο 8, είναι σε αντίθεση; Το έχει υπόψη της; Τέλος, μας είπε ένας από τους δυο Υπουργούς, ότι η χρηματοδότηση θα είναι από το «Υπουργείο ΠΡΟΠΟ» και όχι από το Υπουργείο Παιδείας! Τα λεφτά του ελληνικού κράτους, της ελληνικής κοινωνίας, των Ελλήνων πολιτών, δεν είναι αυτά; Αυτά τα 20 - 30 εκατομμύρια αντιστοιχούν με 1.000 – 1.300 διδάσκοντες στα πανεπιστήμια, που θα μπορούσαν να προσληφθούν, όταν μάλιστα λείπουν 3.000. Τι πάει να πει ότι είναι του «Υπουργείου ΠΡΟΠΟ» και δεν είναι του Υπουργείου Παιδείας; Της τσέπης μας είναι, ολονών. Είναι επιχείρημα αυτό; Ακόμα και οι ίδιες οι αστυνομικές ενώσεις είναι κάθετα αντίθετοι και έχουν προβάλει – λογικά, κατά τη γνώμη μου – πάρα πολλά επιχειρήματα. Εγώ κρατάω ένα γι΄ αυτή τη στιγμή. Θα ασκούν ανακριτικά καθήκοντα, λέει, οι πανεπιστημιακοί αστυνομικοί. Λένε, οι αστυνομικοί : «Εμείς φοιτούμε 4 χρόνια ως εισακτέοι, με πανελλήνιες εξετάσεις, ως απόφοιτοι τριτοβάθμιας εκπαίδευσης και διδασκόμαστε τρία χρόνια από αυτά, πώς να κάνουμε μια ανάκριση και αυτοί οι άνθρωποι θα έρθουν να κάνουν την ανάκριση στο πανεπιστημιακό ίδρυμα»; Θα ήταν πολύ αστείο, αν δεν ήταν τραγικό.

Με όλο αυτό το νομοσχέδιο και με τα προηγούμενα, τα οποία πάντα περιείχαν το «Νόμο και την Τάξη», δεν μπορεί κανείς να μην θυμηθεί τον Ελύτη, που λέει, «όταν ακούς τάξη, ανθρώπινο κρέας μυρίζει» και θα έλεγα ότι είναι πάρα πολύ θλιβερή εικόνα, σήμερα στα έδρανα του Κοινοβουλίου, για νομοσχέδιο του Υπουργείου Παιδείας, να κάθεται ο Υπουργός Δημόσιας Τάξης. Μην, όμως έχετε αμφιβολίες, η προσεχής κυβέρνηση, με κορμό το ΣΥΡΙΖΑ, η δημοκρατική κυβέρνηση, να είστε σίγουροι ότι αυτά θα τα καταργήσει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Βαγενά.

**ΑΝΝΑ ΒΑΓΕΝΑ – ΚΗΛΑΗΔΟΝΗ**: Στο πρώτο μέρος του νομοσχεδίου, με τίτλο «Ρυθμίσεις στην τριτοβάθμια εκπαίδευση» γίνεται φανερή η διασύνδεση των ιδιωτικών κολεγίων, για τα οποία φρόντιζε και φροντίζει η Νέα Δημοκρατία. Ένα στα τρία πανεπιστημιακά τμήματα θα κλείσει, λόγω έλλειψης φοιτητών και εφαρμογής της ελάχιστης βάσης εισαγωγής, η οποία θα οδηγήσει στον αποκλεισμό 20.000 μαθητών, φοιτητών. Η ρύθμιση δημιουργεί σχολές δύο ταχυτήτων. Στην πρώτη φάση, θα ξεκαθαρίζει η αφρόκρεμα των σχολών και η δεύτερη φάση, θα αφορά σε ό,τι περίσσεψε, για όσους περίσσεψαν. Η νέα αυτή κατανομή των υποψηφίων θα δημιουργήσει μια σειρά από προβλήματα, κυρίως, στα περιφερειακά πανεπιστήμια, ενώ αναμένεται να αξιοποιηθεί στις μετέπειτα αξιολογήσεις για χρηματοδοτήσεις.

Στέκομαι σε αυτό το σημείο, γιατί το θεωρώ πολύ σημαντικό και επειδή εκλέγομαι σε μια περιοχή, στη Λάρισα, όπου εκεί υπάρχει το Πανεπιστήμιο Θεσσαλίας, ανησυχώ πάρα πολύ γι΄ αυτή τη διάκριση, που πιθανώς, στο μέλλον, να φέρει υποχρηματοδότηση των περιφερειακών πανεπιστημίων.

Στο δεύτερο μέρος, με το χαρακτηριστικό τίτλο «προστασία της ακαδημαϊκής ελευθερίας», ωραία ελευθερία οραματίζεστε, μπράβο ! Μόνο ηλεκτρικά συρματοπλέγματα δεν βάλατε πίσω και γύρω από τα πανεπιστήμια, να τα μετατρέψετε σε στρατόπεδα ! Με το νομοσχέδιό σας έρχεται ο «ηλεκτρονικός χαφιές». Έτσι λέγεται αυτό, όσο και αν προσπαθείτε να το πείτε αλλιώς, με τα κέντρα ελέγχου και το ηλεκτρονικό φακέλωμα. Εμείς ζήσαμε τη Χούντα. Ήμουνα φοιτήτρια της Νομικής Σχολής, το 1967, όταν έγινε η δικτατορία και αναγκάστηκα να σταματήσω τις σπουδές μου, στη Νομική Σχολή, γιατί, λόγω των αριστερών μου φρονημάτων, ήταν δύσκολο να παρακολουθήσω τα μαθήματα. Σας λέω, λοιπόν, ότι σε μας και σε πολλούς άλλους δημοκρατικούς πολίτες αυτές οι διατάξεις είναι ανατριχιαστικές. Εγώ ανατρίχιασα, όταν τις διάβασα στο νομοσχέδιο. Πώς τολμάτε να τις προτείνετε; Εγώ σαν μητέρα, αν είχα σήμερα παιδιά, που επρόκειτο να φοιτήσουν σε πανεπιστήμιο, δεν θα ήθελα τα παιδιά μου να πάνε σε ένα ανελεύθερο πανεπιστήμιο. Θα ήθελα τα παιδιά μου να είναι ικανά να αναπτύξουν μόνα τους την προσωπικότητά τους και να ξέρουν και να αποφασίζουν οι ίδιοι τι είδους φοιτητές και, στη συνέχεια, τι είδους πολίτες θα γίνουν.

Όσο για την παραβατικότητα, μέσα και γύρω από τα πανεπιστήμια, με το παραεμπόριο και τα ναρκωτικά, χαίρομαι που είναι, στη Βουλή, ο κ. Χρυσοχοΐδης. Ελπίζω να είναι ακόμα εκεί, στα έδρανα, γιατί θέλω να τον καλέσω, ακόμα μία φορά, και να του απευθυνθώ προσωπικά, να έρθει, τώρα, εδώ, στη γειτονιά μου. Εδώ που μένω, στο Μεταξουργείο. Να δει τι σημαίνει παραεμπόριο και διακίνηση ναρκωτικών και εγκληματικότητα. Ή μήπως οι πολίτες, που ζούνε γύρω και κάτω από την Ομόνοια, είναι πολίτες β’ κατηγορίας, φτωχοί μετανάστες και Έλληνες, που μαθαίνουν να συμβιώνουν με την παρανομία και την εγκληματικότητα; Ελάτε, κύριε Υπουργέ, τώρα, να μαζέψουμε τις ματωμένες σύριγγες, που είναι έξω από το σπίτι μου και από άλλες πόρτες, στα σπίτια της γειτονιάς μας, για να προστατεύσουμε τα μικρά παιδιά. Τα παιδιά όλης της γειτονιάς, που κυκλοφορούν και γυρίζουν και πάνε στα δημοτικά σχολεία και στο βρεφονηπιακό σταθμό. Τα έχω πει, πάρα πολλές φορές, αυτά, κύριε Υπουργέ. Αλλά «δεν βαριέσαι»! Είπαμε, εδώ κατοικούν φτωχοί άνθρωποι, μετανάστες. Δεν είναι και ψηφοφόροι σας.

Μήπως περισσεύουν, κύριε Υπουργέ, τίποτα χρήματα, εκεί στο Υπουργείο σας, για τη δημιουργία κάποιου Ειδικού Σώματος προστασίας της ζωής μας, εδώ, στο κέντρο της Αθήνας, από τους εμπόρους ναρκωτικών; Και αφήστε τα πανεπιστήμια. Και εμάς, δεν μας νοιάζει τι χρώμα στολή θα φορούν αυτοί. Αυτά. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Βαγενά. Το λόγο έχει ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, ευτυχώς, δεν μας παρακολουθούν αυτοί που συνέταξαν τη λίστα της παγκόσμιας κατάταξης, σχετικά με την αξιολόγηση των πανεπιστημίων μας. Διότι, αν άκουγαν εσάς, τους πολιτικούς προϊσταμένους και πανεπιστημιακούς, να μιλάτε, με τέτοια λόγια, για τα ελληνικά πανεπιστήμια, προφανώς, θα λέγανε ότι κάτι δεν πάει καλά. Θα έσκιζαν τη λίστα και θα την έγραφαν ξανά από την αρχή.

Εκείνοι, όμως, που μας παρακολουθούν, αυτή τη στιγμή, και θα ακούσουν τι θα λεχθεί, τις επόμενες ώρες, είναι οι χιλιάδες νέοι, που προετοιμάζονται, φέτος, σε αυτές τις ιδιαίτερες συνθήκες, να δώσουν εξετάσεις.

Δεν ξέρω, αν είδατε την ώρα, που συζητούμε, ότι οι εκτιμήσεις, για τα σημερινά κρούσματα είναι ότι θα ξεπεράσουν τα 1.200. Ενδεχομένως, είμαστε σε αυτό που λέμε «στην αρχή ενός τρίτου κύματος». Μπορεί να κλείσουν τα σχολεία, απ’ όσα άνοιξαν ή μπορεί να παρθούν και άλλα μέτρα. Ο κόσμος ζει σε ιδιαίτερες συνθήκες. Τα νέα παιδιά αγωνιούν. Το σχολείο έχει γίνει πια μια φυσαρμόνικα. Η τηλεκπαίδευση δουλεύει, έτσι είτε αλλιώς και στηρίζεται στην ανιδιοτέλεια των δημόσιων εκπαιδευτικών λειτουργών.

Και έρχεστε εσείς, Φεβρουάριο μήνα, όταν Μάιο είναι οι εξετάσεις, και λέτε «τα αλλάζουμε». Μα, δεν υπάρχει στοιχειώδης ευαισθησία, απέναντι σε ελληνικές οικογένειες, απέναντι σε αυτές τις χιλιάδες των παιδιών, που προσπαθούν να δώσουν τη μάχη εισαγωγής στα Ανώτατα Εκπαιδευτικά Ιδρύματα; Μόνο και μόνο γι’ αυτό, αγνοώντας –υποθετικά – τις ενστάσεις που, αυτή τη στιγμή, υπάρχουν από την ίδια την πανεπιστημιακή κοινότητα, από τις ελληνικές οικογένειες, από τους εκπαιδευτικούς, από τους μαθητές, από τους φοιτητές, μόνο και μόνο το γεγονός ότι ζούμε σε αυτές τις συνθήκες της πανδημίας, που δεν ξέρουμε τι μας ξημερώνει, δεν θα έπρεπε να κάνετε αυτό το βήμα. Γιατί τέτοια αναλγησία και αναισθησία; Διότι περί αυτού πρόκειται. Τι θα πάτε να πείτε, λοιπόν, αύριο; Πώς θα ανοίξουν τα σχολεία, πώς θα δοθούν οι εξετάσεις; Βλέπετε ότι ο εμβολιασμός δεν προχωράει. Θα είναι με τηλεκπαίδευση οι εξετάσεις; Πώς; Εκ του μακρόθεν, από τα σπίτια τους; Θα μπορούν να ανοίξουν τα εκπαιδευτικά κέντρα; Σας τα λέω αυτά, όχι γιατί ευχόμαστε να γίνουν έτσι. Αλλά, διότι όλα αυτά, τελικά, είναι ένα ανοιχτό ενδεχόμενο.

Και αντί αυτά, εσείς, ως ο πιο ευαίσθητος δέκτης της Κυβέρνησης, μιας και ασχολείστε με τα θέματα της παιδείας, να τα λάβετε υπόψη σας, ερχόσαστε και λέτε «η κυρία Υπουργός αποφάσισε ότι θα αλλάξει το σύστημα εισαγωγής». Και γιατί το κάνει αυτό, βάζοντας αυτήν τη μεταβλητή ελάχιστη βάση εισαγωγής; Απλά και μόνο, για να κουμπώσει, με αυτό το μέτρο, που είχατε πάρει, πριν από λίγες εβδομάδες, εδώ, στη Βουλή, ικανοποιώντας τους ιδιώτες και τους ιδιοκτήτες των κολεγίων, θέλοντας να σπρώξετε ανθρώπους, ως πελατεία εκεί. Και λέτε «20.000-30.000, φέτος, θα μπούνε λιγότεροι». Με βάση τις εκτιμήσεις, που υπάρχουν.

Και κάνετε και κάτι απίθανα μαθηματικά, κυρία Υπουργέ. Λέτε «Αυτός, ο οποίος παίρνει τη θέση σε ένα πανεπιστήμιο με 0,6, θα τη δώσει σε κάποιον άλλον». Μα, τι λέτε, τώρα; Αυτή η θέση θα χαθεί. Αυτές θα είναι οι 20.000, 25.000, 30.000 θέσεις λιγότερες εισακτέων στα δημόσια πανεπιστήμια. Και θα κατευθυνθούν προς τα άλλα, σε αυτά, που εσείς αναγνωρίσατε ισότιμα επαγγελματικά δικαιώματα.

Και την ίδια στιγμή, μια βαθιά ταξική προσέγγιση στα ζητήματα της εκπαίδευσης, μέσα στο σχολείο. Ωθείτε ολόκληρες κατηγορίες μαθητών προς μία χαμηλού τύπου επαγγελματική κατάρτιση, η οποία θα μεταφραστεί, αύριο, σε μια υπό-αμειβόμενη εργασία. Το θέλουν οι μεγάλες ξενοδοχειακές επιχειρήσεις, διάφοροι κλάδοι, το λέει και η βίβλος του κυρίου Πισσαρίδη. Με βάση αυτό, δεν κινείστε; Αυτό το πρόγραμμα δεν υλοποιείτε; Και, ειλικρινά, δεν ξέρω τι περισσότερο σας εμπνέει: Ο κ. Πισσαρίδης ή ο Όργουελ; Νομίζω ότι και τα δύο. Διότι το σύστημα ελέγχου καταγραφής κάθε είδους επικοινωνίας, που θέλετε να επιβάλλετε μέσα στα πανεπιστήμια, οδηγούν σε καταστάσεις οργουελικές. Δεν έχουν σε τίποτα να κάνουν με την παράδοση, με τις αξίες του ευρωπαϊκού δυτικού πολιτισμού, με το αυτοδιοίκητο των πανεπιστημίων, με την ελεύθερη διακίνηση των ιδεών.

Κυρία Υπουργέ, πέστε μου. Για κοιτάξτε ξανά τα Πρακτικά από την ομιλία σας. Μια φορά, χρησιμοποιήσατε τον όρο «ελεύθερη διακίνηση ιδεών»; Προσπεράσατε, σε πάθος, υπερασπιζόμενη την αστυνομική παρουσία και τον ίδιο τον Υπουργό Προστασίας του Πολίτη! Όλα αυτά ταιριάζουν πάρα πολύ με την οπτική, που βλέπετε τα πράγματα. Σας ενοχλεί. Ποτέ δεν συμφιλιωθήκατε με την ιδέα της μαζικοποίησης της τριτοβάθμιας εκπαίδευσης, στην Ελλάδα, που πράγματι ήταν ένα μέσο, για να μπορέσει κάποιος να ξεπεράσει ταξικούς φραγμούς. Και κινείστε, σήμερα, με μια συγκεκριμένη αντίληψη, η οποία αποτυπώνεται σε αυτές τις ρυθμίσεις, οι οποίες είναι πραγματικά ανελεύθερες.

Άκουσα τον κύριο Συρίγο, πριν από λίγο, να λέει, αναφερόμενος στο ζήτημα της επεξεργασίας των δεδομένων, που θα καταγράφονται, «το συζητάμε». Τι ακριβώς συζητάτε; Θα υπάρχει; Δεν θα υπάρχει; Τι συζητάτε, ακριβώς; Ερχόσαστε και εισηγείστε ένα νόμο και μας λέτε ότι το συζητάτε, όταν μάλιστα στην Αιτιολογική Έκθεση της Αρχής Προστασίας Δεδομένων, που αναφέρθηκε η κυρία Υπουργός, υπάρχουν κάποια ερωτήματα, τα οποία οφείλετε να απαντήσετε; Γιατί υπάρχει μια γκρίζα ζώνη, εκεί πέρα. Προφανώς, αυτό εννοείτε. Ότι σας τράβηξε το αυτί η Αρχή Προστασίας Δεδομένων; Πρέπει να μας απαντήσετε. Και ήρθε και καθυστερημένα η αναφορά αυτή. Σήμερα βγήκε.

Ερχόσαστε, λοιπόν, αυτήν τη στιγμή, και θέλετε να εισαγάγετε και πειθαρχικό δίκαιο στα ΑΕΙ. Ο δε κ. Χρυσοχοΐδης, πριν από λίγο, είπε ότι το αυτοδιοίκητο είναι μια μαύρη τρύπα στο κράτος δικαίου και ότι οι πρυτάνεις έχουν εθιστεί στη βία, φοβούνται και, γι’ αυτό, τα έχουν κάνει χάλια. Δεν έχουν –λέει – τον πρότερο έντιμο βίο. Συνειδητοποιείτε τι είπατε, σήμερα, εκπροσωπώντας την ελληνική Κυβέρνηση;

Συνειδητοποιείτε τις προσβολές απέναντι στην ακαδημαϊκή κοινότητα;

Και η όλη υπόθεση κλείνει και με έναν ωραίο εκβιασμό: Ή μέσα σε ένα συγκεκριμένο χρονικό διάστημα θα εφαρμόσετε όσα εμείς ψηφίζουμε, καταπατώντας την έννοια του Αυτοδιοίκητου των Πανεπιστημίων ή αλλιώς θα αρχίσουμε να κλείνουμε τη στρόφιγγα της οικονομικής χρηματοδότησης. Και η συνταγματική επιταγή για την χρηματοδότηση της τριτοβάθμιας εκπαίδευσης πού πάει; Πολύ ελαστική, τελικά, είναι αυτή η ερμηνεία που κάνετε στο Σύνταγμα.

Τέλος, θέλω να σας πω το εξής, αφού θα έχουμε τη δυνατότητα να κουβεντιάσουμε και άλλες φορές, τις επόμενες ημέρες. Άκουσα και τον κ. Λοβέρδο. Πρέπει να απαλλαγείτε από ένα σύνδρομο εκδικητικό, απέναντι στη Μεταπολίτευση. Ναι, λοιπόν! Το φοιτητικό κίνημα, το δημοκρατικό φοιτητικό κίνημα, υπήρξαν στιγμές, που ακύρωσε, στην πράξη ψηφισμένους νόμους. Το ίδιο πρέπει να κάνει και τώρα. Τουλάχιστον, θα έχει την πολιτική μας στήριξη. Αλλά εσείς πρέπει να βγάλετε συμπεράσματα και όχι, κύριε Συρίγο, πράγματι να γυρίζετε σε λογικές ξεπερασμένες και πριν το ‘70. Διότι, άθελα σας, αυτό εισηγηθήκατε, αυτή τη στιγμή.

Μάθετε, λοιπόν, από τις μεγάλες στιγμές, που υπήρξαν στο φοιτητικό κίνημα, από τη Μεταπολίτευση και τουλάχιστον, ελάτε να σεβαστούμε τις ιδιαίτερες συνθήκες, που ζουν οι ελληνικές οικογένειες και προκρίνετε τον διάλογο, για να βρούμε λύσεις, που θα πάνε ακόμη πιο ψηλά τα Πανεπιστήμιά μας, τα οποία, κάποια στιγμή, θα πρέπει να πάψετε να τα υπονομεύετε. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Σας ευχαριστώ, κύριε Πρόεδρε.

Καταρχήν, θα ήθελα να σας συγχαρώ για την εκλογή σας και σας εύχομαι να λειτουργήσετε, όπως αρμόζει σε μία Επιτροπή Μορφωτικών Υποθέσεων, που πρώτα απ’ όλα φυσικά, έχει τον διάλογο, ως αρχή της.

 Κύριε Πρόεδρε, κυρίες και κύριοι συνάδελφοι, κυρία Υπουργέ, θέλω να δώσω τα στοιχεία από την εικόνα, στην οποία έχουν αναφερθεί πολλοί ομιλητές, σε σχέση με την πραγματικότητα, στην οποία βρίσκονται τα ελληνικά Πανεπιστήμια. Το ΕΚΠΑ, λοιπόν, έχει ανέβει στην 180η θέση, παγκοσμίως, μεταξύ των 12.000 Πανεπιστημίων και στην 49η μεταξύ 3.262 Πανεπιστημίων της Ευρώπης. Αντίστοιχα, το Αριστοτέλειο Πανεπιστήμιο Θεσσαλονίκης, σε παγκόσμιο επίπεδο, είναι στη 205η θέση, το Εθνικό Μετσόβιο Πολυτεχνείο στην 329η, ενώ στην πρώτη πεντάδα κλείνει το Πανεπιστήμιο Πατρών, στη 533η θέση και το Πανεπιστήμιο Ιωαννίνων, στη 581η θέση. Τα αναφέρω αυτά, γιατί η πραγματικότητα είναι τελείως αντίθετη από την εικόνα, που επιχείρησε σήμερα η Κυβέρνηση να παρουσιάσει στη Βουλή, προκειμένου να δικαιολογήσει ένα πραγματικά, κατά την άποψή μου, «εκπαιδευτικό έκτρωμα».

Την έκφραση αυτή δεν την χρησιμοποιώ, χωρίς να το σκεφτώ. Είναι ένα ιδεολόγημα αντιμεταρρύθμισης και ξεδιπλώνει ουσιαστικά όλη την αναρρυθμιστική πολιτική, την οποία θέλει η Ν.Δ.. Οφείλεται, κατά την άποψή μου, σε μία αλαζονική τύφλωση των δημοσκοπήσεων και της ευκαιρίας, που ίσως αισθάνονται ότι δεν θα τους ξαναδοθεί για τέτοιο χτύπημα, απέναντι στο αυτοδιοίκητο, αντισυνταγματικό, αλλά και βέβαια, απέναντι στη δημοκρατία την ίδια.

Θέλω να αναφερθώ σε δύο - τρία πράγματα, τα οποία, νομίζω, τα οποία είναι ουσιαστικά επί της αρχής. Η νεοφιλελεύθερη αντίληψη για τη δημόσια παιδεία και εκπαίδευση την κατέτασσε πάντα, όχι στο δημόσιο κοινωνικό δικαίωμα, το οποίο χρειάζεται να υπάρχει, παρόλη τη συνταγματική επιταγή, η οποία είναι θεσμοθετημένη, μέσα στο Σύνταγμά μας και πάντοτε προσπαθούσε να την αντιμετωπίζει, ως εμπόρευμα, έτσι ώστε να υπάρχει η ιδιωτικοποίησή της.

Το πρώτο σκέλος του «πετάγματος», ουσιαστικά, 24.000 μαθητών έξω από τα Πανεπιστήμια, είναι ένα «δώρο» στην ιδιωτική εκπαίδευση και είναι το κρυφό «σχέδιο Αθηνά». Νομίζω, τώρα, ότι μπορούμε να το ονομάσουμε «σχέδιο Νίκη», από το όνομα της κυρίας Υπουργού – το οποίο θα φτάσει στο κλείσιμο Τμημάτων και Σχολών, κάτι το οποίο, αν θέλατε να το κάνετε, θα μπορούσατε να κάνετε με σχεδιασμό, με μελέτες, αλλά εσείς δεν κάνατε τίποτα άλλο. Είναι το κρυφό «σχέδιο Νίκη», λοιπόν, το οποίο είναι το «σχέδιο Αθηνά», το οποίο είχε φέρει τόσες αντιδράσεις, στην εποχή των μνημονίων, που τότε είχε καταθέσει η Κυβέρνηση.

Η δημόσια παιδεία ασφυκτιά. Ασφυκτιά, όχι από αυτά, τα οποία εσείς λέτε, αλλά από αυτά που προσπαθείτε να φέρετε. Όχι ότι δεν υπάρχουν προβλήματα, αλλά εμένα δεν με βρίσκει σύμφωνο η αντίληψη ότι οι 6- 7 αναφορές γεγονότων, τα οποία είναι κατακριτέα από όλους ή το ότι αν υπάρχουν μερικές διαφορές μπορούν να λυθούν, με ένα χωροφύλακα, δίπλα στον καθηγητή. Με συγχωρείτε, αλλά εμείς είμαστε τελείως ξένοι από αυτή την αντίληψη.

Τα πανεπιστήμια και τα σχολεία στερούνται από καθηγητές. Στερούνται από χώρους, στερούνται από υποδομές, φοιτητικές εστίες, λέσχες και στερούνται από ό,τι εκπαιδευτικό, θα μπορούσε να χρησιμοποιηθεί επιπλέον. Εάν η απάντηση στα αιτήματα αυτά της εκπαιδευτικής κοινότητας είναι ότι «εγώ βάζω φράχτες, βάζω κάμερες, έχω ένα νέο «Big Brother» και με αυτό νομίζετε ότι θα κάνετε εκσυγχρονισμό ή θα το έχετε, όπως ειπώθηκε μάλιστα - και θέλω να το διαβάσω όπως το είδα- ότι «είναι ένας εκσυγχρονισμός κατά τα διεθνή πρότυπα», τότε θα πρότεινα στην Υπουργό Παιδείας να τα προτείνει και στους αντίστοιχους Υπουργούς Παιδείας της Ε.Ε. να κάνουν αναβάθμιση των σπουδών και των Πανεπιστημίων, σε συνεργασία με το Υπουργείο Προστασίας του Πολίτη.

Κυρία Υπουργέ, αν ήμουν στη θέση σας, θα ήταν πολύ άβολα να κάθομαι ακόμα εκεί, όταν η αναβάθμιση των Πανεπιστημίων περνάει μέσα από αυτά, που είπε κύριος Χρυσοχοΐδης, ότι οι πανεπιστημιακοί έχουν συνηθίσει, ουσιαστικά, να διοικούν τα πανεπιστήμια, ανεχόμενοι την ανομία. Κάπως έτσι ειπώθηκε, δηλαδή, ότι οι άνθρωποι είναι μαζοχιστές. Τέτοια υποβάθμιση των πανεπιστημιακών, χωρίς εσείς, σαν Υπουργός Παιδείας να υπερασπιστείτε αυτό, το οποίο εκπροσωπείτε και αυτό, για το οποίο ομνύετε ότι θα το αναβαθμίσετε, εγώ πολύ δύσκολα θα καθόμουν στη θέση αυτή. Τουλάχιστον, να υπερασπιστείτε το ρόλο, τον οποίον έχετε, ως Υπουργός Παιδείας.

Τα επιχειρήματα, που ακούστηκαν στο τέλος, επειδή ήταν τέτοια η ένδεια των επιχειρημάτων, ουσιαστικά, ήταν ότι «δεν θέλουμε Αστυνομία στα ΑΕΙ, αλλά τι να κάνουμε;» Ο κ. Χρυσοχοΐδης είπε ότι «είναι η ύστατη καταφυγή, δεν μπορούμε να κάνουμε διαφορετικά, δεν έχουμε κάτι άλλο να κάνουμε». Ο τέλειος παραλογισμός! Δεν μπορείς να λες δεν θέλω Αστυνομία και την υιοθετώ και νομοθετώ γι’ αυτό το πράγμα.

Θεωρώ ότι το συγκεκριμένο νομοσχέδιο, στο οποίο θα αναφερθούμε και αργότερα στην κατ΄ άρθρο συζήτηση, κύριε Πρόεδρε, θα είναι η θρυαλλίδα των πολιτικών εξελίξεων. Από αυτό το Βήμα θα ήθελα να καλέσω, πέρα από την εκπαιδευτική κοινότητα και όλα τα πολιτικά κόμματα, έτσι ώστε να υπάρχει μία κοινή αντιμετώπιση, απέναντι σε ένα χτύπημα ουσιαστικά της παιδείας και της δημοκρατίας, στη χώρα μας. Δεν είναι τυχαίο ότι η χώρα μας βρίσκεται στις τελευταίες βαθμίδες κατάταξης, όσον αφορά, τη διαφάνεια και την ελευθερία στον Τύπο ή σε άλλα ζητήματα. Αυταρχικοποιείτε την κοινωνική, την πολιτική ζωή. Αυτό εδώ θα γυρίσει σαν μπούμερανγκ.

Κύριε Πρόεδρε, το ότι η χρηματοδότηση των Πανεπιστημίων συνδέεται με το αν θα κάνουν ή όχι αυτά, τα οποία εσείς τοποθετείτε, με το «έτσι θέλω», είναι ένα άλλο χτύπημα στο Σύνταγμα. Θα ήθελα, επειδή σε άλλα νομοσχέδια η κυβερνητική παράταξη πάντα έλεγε ότι τόσοι φορείς το υπερασπίζονται, πείτε μου ποιος μαζικός φορέας υπερασπίζεται το συγκεκριμένο νομοσχέδιο; Πανεπιστημιακοί; Μαθητές; Φοιτητές; Ακόμα και αστυνομικοί; Μα, και στελέχη της ίδιας σας της παράταξης έχουν εκφράσει και αντίθεση, αλλά και προβληματισμούς. Ποιος το υπερασπίζεται; Το υπερασπίζεται μια συγκεκριμένη, νομίζω, μερίδα, από την παράταξη της Ν.Δ., η οποία σε όλα βλέπει την λύση αυτή του αυταρχισμού.

Διέκρινα μια αγωνία στην τοποθέτηση πολλών γι΄ αυτά, που συμβαίνουν στα πανεπιστήμια, όχι για τις παράνομες πράξεις. Άλλωστε, το άσυλο το καταργήσατε. Γιατί επί ενάμιση χρόνο δεν κάνατε κάτι και αναγκάζεστε να φέρετε αστυνομικό μέσα στο πανεπιστήμιο; Ανησυχείτε για τις ιδεολογικές διαφορές, που μπορεί να υπάρχουν ή το αν θα κάνει κάποιος καθηγητής μια πρόταση για το ένα για το άλλο. Αυτά νομίζω ότι είναι ζητήματα ιδεολογικά, αλλά η ελεύθερη διακίνηση δεν υπάρχει μόνο για τους καθηγητές. Η ελεύθερη διακίνηση ιδεών διασφαλίζεται και για τους φοιτητές. Εγώ ως δάσκαλος, αν το είχα αυτό στο τμήμα μου και είχα θέματα με τους σπουδαστές μου, θα κοιτούσα να τα λύσω μέσα από τον διάλογο. Αν νομίζετε ότι χρειάζεται ο καθηγητής δίπλα του έναν αστυνομικό για να επιβάλει την άποψή του, τότε νομίζω ότι κάνετε ένα τρομακτικό λάθος, το οποίο, δυστυχώς, δεν θα το πληρώστε μόνο εσείς. Θα το πληρώσουν τα ίδια τα πανεπιστήμια. Με αυτά τα λόγια, θα ήθελα να σας ευχαριστήσω, κύριε Πρόεδρε. Περισσότερα και στην κατ΄ άρθρο συζήτηση. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κύριος Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ**: Κύριε Πρόεδρε, καταρχάς, να σας ευχηθώ καλή επιτυχία στα υψηλά σας καθήκοντα, που αναλαμβάνετε.

Συζητάμε, σήμερα, ένα πολύ σημαντικό νομοσχέδιο. Η Νέα Δημοκρατία διαχρονικά, αλλά ιδιαίτερα, τα τελευταία χρόνια, πριν τις εκλογές του 2019, ανακοίνωσε στους Έλληνες πολίτες το κυβερνητικό της πρόγραμμα για την παιδεία. Αυτό το πρόγραμμα το ενέκριναν οι συμπολίτες μας, στις εκλογές της 7ης Ιουλίου του 2019 και αυτό εφαρμόζουμε, με συνέπεια και με τα προηγούμενα νομοσχέδια, που ψηφίσαμε για την παιδεία, όλο αυτό το διάστημα, με το σημερινά και με τα επόμενα, που θα ακολουθήσουν.

Θέλησή μας είναι να έχουμε ανώτατη εκπαίδευση υψηλού επιπέδου, δίνοντας ίσες ευκαιρίες σε όλα τα ελληνόπουλα, για να μπαίνουν στα πανεπιστήμια, να έχουν καλές σπουδές και αποφοιτώντας να έχουν ευκαιρίες επαγγελματικής αποκατάστασης, στη ζωή τους. Αυτό είναι μια συνειδητή μας επιλογή. Φυσικά και το πανεπιστήμιο πρέπει να είναι χώρος ανταλλαγής ιδεών, ελεύθερα και ανεμπόδιστα.

Στο πρώτο μέρος του νομοσχεδίου είναι κομβικό το ότι εισάγουμε την ελάχιστη βάση εισαγωγής. Αποδεικνύουμε ότι, στην πραγματικότητα, εμείς είμαστε η προοδευτική παράταξη, γιατί ναι, μεν είναι αδιαπραγμάτευτη θέση μας ότι πρέπει να υπάρχει βάση εισαγωγής για το πανεπιστήμιο, αλλά, ενώ τη δεκαετία του 2000, είχαμε καθιερώσει τη βάση του 10, τώρα το κάνουμε το σύστημα πιο ευέλικτο, ούτως ώστε να ενισχύουμε την αυτονομία και την αυτοτέλεια του πανεπιστημίου.

Κάνουμε εμείς το γενικό πλαίσιο, αλλά από εκεί και πέρα, κάθε πανεπιστημιακό τμήμα ή σχολή αυτό είναι, που θα βάζει το ποσοστό, ανάμεσα στο 80% ή το 100% του μέσου όρου της επίδοσης των μαθητών, ανά σχολή ή και από το χρόνο, βάζοντας το συντελεστή δυσκολίας σε κάθε μάθημα. Δεν το κάνουμε ούτε απότομα. Από φέτος, το 2021, θα ισχύσει μόνο η ενιαία βάση τις εισαγωγής και το παράλληλο μηχανογραφικό για τα ΙΕΚ. Αυτό αποδεικνύεται ότι είναι συνέχεια αυτού, που ψηφίσαμε, με το προηγούμενο νομοσχέδιο, για την επαγγελματική εκπαίδευση, γιατί πέρα από την επίδοση του υποψηφίου φοιτητή στις πανελλήνιες, θέλουμε με το απολυτήριο του να του δείχνουμε το δρόμο της επαγγελματικής εκπαίδευσης, που την οργανώνουμε, έτσι, ώστε να έχει προοπτική, ενώ για το 2022, θα υπάρχει η δυνατότητα των 2 φάσεων της επιλογής και ο συντελεστής βαρύτητας.

Συνεχίζουμε το ενδιαφέρον μας για την προστασία της ακαδημαϊκής ελευθερίας. Ουσιαστικοποιήσαμε, με το νομοσχέδιο για το πανεπιστημιακό άσυλο, πώς εννοούμε την ελεύθερη ανταλλαγή ιδεών και έτσι, φτιάχνουμε αυτές τις Ομάδες Προστασίας των Πανεπιστημιακών Ιδρυμάτων, οι οποίες ναι, μεν θα υπάγονται στην Ελληνική Αστυνομία, από πλευράς χρηματοδότησης ή διοίκησης, αλλά, λειτουργικά, θα λογοδοτούν στον πρύτανη και στα όργανα της διοίκησης του πανεπιστημίου.

Βάζουμε χρονικά όρια φοίτησης. Αυτά ισχύουν, αποκλειστικά, για τους νεοεισερχομένους, όπως τα υιοθετούμε, με το συν 50%, δηλαδή, οι τετραετείς σχολές να είναι 6 χρόνια, ενώ οι πενταετείς και εξαετείς να είναι 9. Για τους ήδη φοιτητές ισχύει να μπορούν να συνεχίσουν να έχουν την παράταση, που θα έχουν και οι καινούργιοι φοιτητές. Δηλαδή, όσοι είναι στο 3ο ή 4ο έτος, ισχύει το συν 2 ή το συν 3. Επειδή νομίζετε ότι δεν ενδιαφερόμαστε γι΄ αυτούς, που για κάποιους λόγους είναι χρόνια στα πανεπιστήμια, που ονομάζουμε «αιώνιους φοιτητές», και αυτοί μας ενδιαφέρουν και τους δίνουμε τη δυνατότητα, αν κάποιος έχει 10 ή 15 χρόνια και είναι εγγεγραμμένος σε μια σχολή, να συνεχίσουν να είναι φοιτητές, με αριθμό ετών σπουδών όσα είναι τα έτη σπουδών της σχολής του.

Αυτό νομοθετούμε και προβλέπουμε, ξεκάθαρα, εξαιρέσεις, για συγκεκριμένες κατηγορίες, όπως είναι οι φοιτητές, που έχουν οι ίδιοι σοβαρό πρόβλημα υγείας ή πρώτου βαθμού συγγένειας, αυτοί που αποδεδειγμένα είναι εργαζόμενοι φοιτητές και δουλεύουν πάνω από 20 ώρες την εβδομάδα, αυτοί με αποφάσεις των οικείων τμημάτων, μπορούν να παρατείνουν τις σπουδές τους. Έτσι, πιστεύουμε ότι θα πετύχουμε το καλύτερο δυνατό αποτέλεσμα, να έχουμε ανταγωνιστικά πανεπιστήμια, τα πτυχία να είναι εφάμιλλα των καλύτερων ιδρυμάτων του εξωτερικού και κυρίως οι γνώσεις, οι ειδικότητες και οι δεξιότητες να συνοδεύονται, με επαγγελματική αποκατάσταση. Αυτό θέλουμε να λύσουμε, να σταματήσει αυτό το brain-drain.

Θέλω να κλείσω την εισήγησή μου, αναφερόμενος στα περιφερειακά πανεπιστήμια, συζήτηση, που έγινε και με τον πρύτανη του Πανεπιστημίου Δυτικής Μακεδονίας και τις πρυτανικές αρχές και τους άλλους συναδέλφους βουλευτές όλων των κομμάτων της Δυτικής Μακεδονίας, όπως και χθες, που είχαμε διαβουλεύσεις με τον Υφυπουργό, αρμόδιο για την ανώτατη παιδεία, τον κύριο Συρίγο. Είμαι ικανοποιημένος από τη δέσμευση και του Πρωθυπουργού, αλλά και της πολιτικής ηγεσίας του Υπουργείου Παιδείας, ότι η Κυβέρνηση θα δώσει ιδιαίτερη βαρύτητα στα ακριτικά πανεπιστήμια, που είναι το Πανεπιστήμιο Δυτικής Μακεδονίας, το Δημοκρίτειο της Θράκης και το Πανεπιστήμιο Αιγαίου.

Μέχρι τώρα, αυτό δείχνει η Κυβέρνηση. Πρώτον, η νομοθέτηση των 2.750 μορίων, που δεν μπορεί να είναι λιγότερη η διαφορά του επιτυχόντος, σε ένα περιφερειακό από ένα κεντρικό, για να πάρει μεταγραφή, ήταν ένα σημαντικό φρένο στις μετεγγραφές. Η διαβεβαίωση του Υπουργείου Παιδείας ότι θα ενισχυθούν οι φοιτητικές εστίες στην περιφέρεια, έτσι ώστε να ελαττωθεί το κόστος διαβίωσης των φοιτητών στην περιφέρεια και η διαβεβαίωση ότι θα υπάρχει, κατά κάποιον τρόπο, «bonus εντοπιότητας», για τις πέντε πρώτες επιλογές – αυτό, αντιλαμβάνομαι, μάλλον ότι θα γίνει από του χρόνου – έτσι ώστε ένας που επιλέγει το πανεπιστήμιο της περιοχής του, μέσα στις πρώτες πέντε επιλογές του, να μην χάνει τη θέση του από έναν, που έγραψε καλύτερα από αυτόν, από άλλη περιοχή της χώρας, αλλά δεν ήταν μέσα στις πέντε πρώτες επιλογές. Θέλουμε να είναι όλα ίσα και δίκαια, γι΄ αυτό και υπάρχει και μια παράλειψη, που δεν είπα, ακόμη, για τους αθλητές με ολυμπιακές ή παγκόσμιες διακρίσεις. Γι΄ αυτούς ισχύει η κατ’ εξαίρεση εισαγωγή τους στα πανεπιστήμια, αλλά με την προϋπόθεση ότι θα πετύχαιναν την ελάχιστη βάση εισαγωγής.

Κλείνοντας, θέλω να πω ότι για να μπορέσουμε να έχουμε φοιτητές στα περιφερειακά πανεπιστήμια, μία είναι η πολιτική απόφαση, που πρέπει να γίνει από το φετινό ακαδημαϊκό έτος. Είναι η δραστική μείωση του αριθμού των εισακτέων στα «πανεπιστήμια - γίγαντες» του Λεκανοπεδίου, γιατί ξέρουμε ότι στο Λεκανοπέδιο της Αττικής δεν έχει νόημα ένα πανεπιστήμιο. Υπάρχουν το Καποδιστριακό, το Μετσόβιο, το τεράστιο Πανεπιστήμιο της Δυτικής Αττικής, που προέκυψε από την ανωτατοποίηση των μεγάλων ΤΕΙ Αθηνών και Πειραιώς. Το ίδιο ισχύει και για τα Πανεπιστήμια της Θεσσαλονίκης. Άρα, λοιπόν, θέλουμε, οπωσδήποτε, από τη φετινή χρονιά, από τη μια μεριά, να ανέλθει ο αριθμός των θέσεων εισακτέων στα περιφερειακά πανεπιστήμια, στα 3 ακριτικά, και από την άλλη, να υπάρχει ένας δραστικός περιορισμός του αριθμού των εισακτέων στις δύο μεγάλες αστικές περιοχές της χώρας. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Κύριε Πρόεδρε κυρίες και κύριοι συνάδελφοι, το σημερινό νομοσχέδιο του Υπουργείου Παιδείας αποτελεί κορωνίδα του αυταρχικού νεοφιλελευθερισμού, που πρεσβεύει η Κυβέρνηση και στον συγκεκριμένο τομέα. Μέχρι τώρα είχαμε δύο παρεμβάσεις, που αύξαναν τον αριθμό των μαθητών, ανά τμήμα, μέσα στην πανδημία, χάριζαν γη και ύδωρ στις ιδιωτικές δομές, με την εξαέρωση των εργασιακών κεκτημένων και την εξομοίωση των επαγγελματικών δικαιωμάτων των αποφοίτων τους, με αυτά των δημόσιων πανεπιστημίων. Είχαμε δει νομοσχέδια, που περιόριζαν τη δημόσια επαγγελματική εκπαίδευση και μια σειρά άλλες διατάξεις, που κινούνταν στην εξυπηρέτηση των ιδεοληψιών της Νέας Δημοκρατίας.

Στο σημερινό νομοσχέδιο, που και αυτό ήρθε, χωρίς καμία ουσιαστική διαβούλευση, με κλειστά πανεπιστήμια, μέσα στην πανδημία, η Κυβέρνηση και η Υπουργός ξεπέρασαν τους εαυτούς τους σε αυταρχισμό και εμμονή. Αντί να επιδιώξει συναινέσεις, η Κυβέρνηση, με διαβούλευση μιας εβδομάδας, αλλάζει το χάρτη δεκαετιών των δημόσιων πανεπιστημίων. Με αυταρχισμό, τιμωρεί φοιτητές και ακαδημαϊκό προσωπικό και τέλος, προωθεί τους υποψηφίους στα κολέγια ως οιωνοί θεσμικός μεσάζοντας, ανάμεσα στην κοινωνία και την ανεξέλεγκτη αγορά συντηρητικής εκπαίδευσης.

Συγκεκριμένα, η θέσπιση της ελάχιστης βάσης εισαγωγής θα οδηγήσει σε βέβαιο κλείσιμο δεκάδων τμημάτων, ανά την Επικράτεια, ιδιαίτερα αυτών, που βρίσκονται, στην Περιφέρεια. Πραγματικά, μου προκαλεί εντύπωση ότι υπάρχουν Βουλευτές της Δυτικής Μακεδονίας, που επικροτούν και στηρίζουν αυτό το νομοσχέδιο, επικροτούν το κλείσιμο των τμημάτων. Σύμφωνα με αρχικούς υπολογισμούς, οι πρωτοετείς φοιτητές του Πανεπιστημίου της περιοχής της Δυτικής Μακεδονίας, στην τρέχουσα χρονιά, θα ήταν, αν ίσχυε το νέο σύστημα, 1.737 μόνο. Για τη Φλώρινα, 518 από 628 φοιτητές, για την Καστοριά 415 από 498 και για τα Γρεβενά 18 μόνο από 460.

Βλέπετε ότι δεν πρόκειται για εξορθολογισμό της δημόσιας τριτοβάθμιας εκπαίδευσης, αλλά για συρρίκνωση, απαξίωση και υποβάθμιση. Το παραπεμπτικό και το ψευδεπίγραφο επιχείρημα της «αναβάθμισης» των σχολών και της προάσπισης του επιπέδου των σπουδών δεν στέκει, στην παρούσα φάση. Οι υποψήφιοι επιλέγουν τις σχολές τους, κατά βάση με γεωγραφικά και οικονομικά κριτήρια, γεγονός που πριμοδοτεί, κατά βάση τα κεντρικά πανεπιστήμια. Επομένως, η χαμηλή βάση εισαγωγής δεν αντικατοπτρίζει το επίπεδο μιας σχολής, αλλά τη συγκυρία της εποχής.

Υπάρχουν περιφερειακά πανεπιστήμια με τμήματα, που έχουν χαμηλή βάση εισαγωγής, αλλά σπουδαίο εκπαιδευτικό ερευνητικό έργο, περιζήτητα από την κοινωνία και την αγορά. Θα μπορούσαμε να επιχειρηματολογούμε, επί μακρόν, για τις επιστημονικές περγαμηνές και του Πανεπιστημίου Δυτικής Μακεδονίας, τη διεθνή ακτινοβολία, τον αριθμό των δημοσιεύσεων, τα μεταπτυχιακά και διδακτορικά προγράμματα, που εκπονούνται. Έχει σημασία για τις τοπικές κοινωνίες, που βλέπουν τα πανεπιστήμια τους, ως πυλώνα ανάπτυξης.

Θα μπορούσαμε να μιλάμε για το γεγονός ότι η αναθεώρηση των μορίων εισαγωγής έγινε, χωρίς καμία μελέτη για τα τμήματα, τους υφιστάμενους φοιτητές και καθηγητές, όπως και για τις πλεονάζουσας υποδομές. Δυστυχώς, κάθε συζήτηση περιττεύει. Για εσάς τα πανεπιστήμια είναι άχθος και οι φοιτητές είναι οι υποψήφιοι πελάτες των κολλεγίων, η αναπτυξιακή και η ερευνητική διαπίστευση των ακαδημαϊκών ιδρυμάτων είναι αδιάφορη.

Αν σας ενδιαφέρει η προάσπιση της παιδείας και η θωράκιση των επαγγελματικών δικαιωμάτων, θα ακούγαμε προτάσεις για θέσπιση βάσης εισαγωγής και στα ιδιωτικά κολλέγια, για τα οποία, βέβαια, δεν ισχύει καμία προϋπόθεση εισόδου, πλην της δυνατότητας πληρωμής των διδάκτρων.

Και κάτι τελευταίο, το Πανεπιστήμιο Δυτικής Μακεδονίας, σύμφωνα με το σχέδιο της δίκαιης μετάβασης, όπως ευφημιστικά λέγεται και αντιμετωπίστηκε από διάφορους της τοπικής οικονομίας στην περιοχή, καλείται να διαδραματίσει κομβικό ρόλο στην αναπροσαρμογή της μονοκαλλιέργειας της παραγωγής ηλεκτρικής ενέργειας. Την ίδια ώρα, με τα στοιχεία, που σας παρέθεσα, οδηγούμαστε σε αναπόφευκτη αναδίπλωση, υποχρηματοδότηση και απαξίωση του Ιδρύματος αυτού. Ελπίζω να καταλαβαίνετε ότι πρόκειται για μια κολοσσιαία αντίφαση, που δεν μπορεί να θεραπευτεί από πιθανές μικρές τροποποιήσεις του νομοσχεδίου.

Για την είσοδο της Αστυνομίας στα πανεπιστήμια έχουν γραφτεί και ειπωθεί πάρα πολλά. Η Κυβέρνηση στην επικοινωνιακή της λατρεία για καταστολή, πειθαρχία και επιτήρηση αναγάγει το θέμα δύο – τριών περιστατικών σε λίγα πανεπιστημιακά ιδρύματα, ως θέμα ύψιστης σπουδαιότητας. Οι αντιδράσεις από τους καθηγητές, τους φοιτητές, τους αστυνομικούς, ακόμα κι από ανθρώπους του ιδιωτικού χώρου, είναι καθολικές. Αδιαφορείτε για την ακαδημαϊκή ελευθερία, ρισκάρετε την ασφάλεια των φοιτητών, των καθηγητών και των αστυνομικών, αντί να διαβουλευτείτε. Αλλάξτε αυτές τις θέσεις και αναπροσαρμόστε το νομοσχέδιο. Εσείς προχωράτε, με την πίεση της αλαζονείας και της επικοινωνιακής δύναμης, για να αποδυναμώσετε τα δημόσια πανεπιστήμια.

Το ίδιο κάνετε και με τη θέσπιση του δεύτερου μηχανογραφικού και άλλες διατάξεις, στις οποίες, βέβαια, θα αναφερθώ, αναλυτικά στις επόμενες συνεδριάσεις της Επιτροπής. Κυρίες και κύριοι συνάδελφοι, σας καλώ να σταθείτε στο ύψος της συγκυρίας και να υψώσετε τη φωνή σας, μαζί με όλη την όλη την εκπαιδευτική κοινότητα, που ζητά την απόσυρση του νομοσχεδίου. Δεν είμαστε υπόλογοι μόνο στο Κόμμα μας, αλλά έχουμε ευθύνη απέναντι στην δικαιοσύνη, την ισότητα ευκαιριών, τη νεολαία μας και την προάσπιση του δημόσιου συμφέροντος. Σας καλώ να τοποθετήσετε στη ζυγαριά τις παραπάνω ευθύνες και να ζητήσετε με τη σειρά σας την απόσυρση του νομοσχεδίου. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πάρα πολύ τους συναδέλφους, οι οποίοι, επί πολλές ώρες, κατέθεταν τις προτάσεις τους και εδώ είμαστε, για να συζητήσουμε όλες αυτές τις μέρες, γραμμή-γραμμή, το νομοσχέδιο αυτό.

Θέλω να απαντήσω στα διάφορα σημεία, που τέθηκαν, κατά τη διάρκεια της σημερινής συνεδρίασης. Ο κύριος Φίλης μίλησε για θεσμική εκτροπή και για χτύπημα της δημοκρατίας. Και εγώ ερωτώ: Ποιο είναι το χτύπημα στη δημοκρατία; Το να θέλουμε να αναβαθμίσουμε το ακαδημαϊκό περιβάλλον, να προστατεύσουμε την ελευθερία του λόγου, να προστατεύσουμε την ελεύθερη διακίνηση ιδεών, την ελευθερία της διδασκαλίας, της έρευνας; Το να αφαιρέσουμε από το ελληνικό δημόσιο πανεπιστήμιο αυτή την οσμή βίας, στην οποία αναφέρθηκε προηγουμένως, ο κύριος Υφυπουργός; Αυτό είναι το χτύπημα στη δημοκρατία ή μήπως είναι το ανάποδο; Μήπως είναι χτύπημα στη δημοκρατία το να κάνουμε ότι το πρόβλημα δεν υπάρχει, το να διαιωνίζεται αυτή η κατάσταση, επί δεκαετίες ολόκληρες; Φυσικά, αυτές οι αλλαγές δεν είναι μόνο στο ελληνικό πανεπιστήμιο, έχουμε φέρει σειρά αλλαγών, μαζί με τον κύριο Διγαλάκη. Πολλές αλλαγές, που αφορούν συγκεκριμένα, στη μεγαλύτερη εξωστρέφεια του ελληνικού πανεπιστημίου, στη μεγαλύτερη ελευθερία των πανεπιστημίων, στην απελευθέρωση από γραφειοκρατικά εμπόδια, πάρα πολλές μεταρρυθμίσεις και έπονται και άλλες. Αλλά και ό,τι έχει να κάνει με την εισαγωγή στο πανεπιστήμιο, ό,τι έχει να κάνει με τη φοίτηση στο πανεπιστήμιο και με το ακαδημαϊκό περιβάλλον, είναι και αυτές σημαντικές παράμετροι της λειτουργίας του πανεπιστημίου. Δεν έχω καταλάβει τι θέλει ο ΣΥΡΙΖΑ. Μιλάει για νέες κοινωνικές ανισότητες και ούτω καθεξής. Εγώ ερωτώ: Θέλει η Αξιωματική Αντιπολίτευση να εισάγονται φοιτητές, με βαθμό 0,6 στα 20, με 01 ή 02 στα 20; Θεωρεί ότι αυτό εξυπηρετεί το φοιτητή, εξυπηρετεί το ελληνικό δημόσιο πανεπιστήμιο;

Έρχομαι σε συγκεκριμένα «προγνωστικά» από στελέχη της Αξιωματικής Αντιπολίτευσης. Ο κύριος Βερναρδάκης μίλησε για 20.000 νέων εισακτέων, ο κύριος Σκουρλέτης για 30.000, ο κύριος Φίλης ήταν ο πιο συγκεκριμένος απ’ όλους είπε 24.000 λιγότεροι, ότι 49 πόλεις χάνουν φοιτητές, ότι 29 πόλεις χάνουν φοιτητές απ’ όλα τα τμήματα. Εγώ διερωτώμαι, μήπως εσείς, κύριε Φίλη, έχετε στήσει κάποιο σύστημα, που μπορεί να προβλέψει ακριβώς πόσοι θα δώσουν εξετάσεις, τι βαθμούς θα πάρουν, την ελάχιστη βάση εισαγωγής, πόσους θα βάλει κάθε πανεπιστημιακό τμήμα της χώρας, για να μπορέσετε να κάνετε αυτούς τους υπολογισμούς;

Έρχομαι σε ένα ζήτημα, το οποίο το συζητήσαμε, εκτενώς και το Δεκέμβριο, σχετικά με την επαγγελματική εκπαίδευση και κατάρτιση. Κύριε Φίλη, θα το επαναλάβω απερίφραστα. Για εμάς, δεν είναι ένας ο κοινωνικός ανελκυστήρας της εκπαίδευσης. Είναι πολλοί. Και το γεγονός, ότι σε τόσες ευρωπαϊκές χώρες, η πλειοψηφία των νέων κατευθύνεται προς δομές επαγγελματικής εκπαίδευσης και κατάρτισης, θα έπρεπε να μας προβληματίσει. Ποσοστό 50%, 60%, 70% των μαθητών Λυκείου πηγαίνουν σε επαγγελματικά λύκεια. Εδώ το 30%. Αυτό δε μας προβληματίζει; Είπε ο κ. Σκουρλέτης «τους κατευθύνετε σε χαμηλού τύπου επαγγελματική κατάρτιση». Γιατί, κύριε Σκουρλέτη, αυτή η απαξίωση για την επαγγελματική εκπαίδευση και κατάρτιση; Γιατί; Γιατί συντηρείτε αυτή την παθογένεια, αυτή τη στρεβλή νοοτροπία, ότι είναι παιδιά ενός κατώτερου Θεού; Γιατί; Είναι αποπαίδια; Η επαγγελματική εκπαίδευση και κατάρτιση, που έχει λαμπρές προοπτικές; Θα πρέπει όλοι μαζί να αγωνιστούμε, προκειμένου, ακριβώς, να αντιστρέψουμε αυτή την νοοτροπία, να εναρμονιστούμε, με τις διεθνείς πρακτικές. Εμείς, λοιπόν, το λέμε απερίφραστα. Είναι πολλές οι εκπαιδευτικές διαδρομές και πολλοί οι δρόμοι της εκπαιδευτικής ανέλιξης.

Υπάρχει, όμως, και κάτι άλλο. Ειπώθηκε μία παραδοχή, που εμένα, ομολογώ, με σόκαρε. Ότι τα φτωχότερα παιδιά θα μείνουν εκτός. Είναι δυνατόν να ακούγεται αυτό, μέσα στη Βουλή; Δηλαδή, οι φτωχότεροι μαθητές είναι και οι χειρότεροι μαθητές; Είναι δυνατόν; Εμείς τι θέλουμε; Εμείς θέλουμε να αναβαθμίσουμε το ελληνικό δημόσιο πανεπιστήμιο. Να αναβαθμίσουμε τις σπουδές, να αναβαθμίσουμε το πτυχίο, να δώσουμε, ακριβώς, ώθηση στα παιδιά μας, προκειμένου να φοιτήσουν στα καλύτερα ελληνικά πανεπιστήμια.

Έγιναν αναφορές στον προϋπολογισμό. Ποια είναι η πραγματικότητα; Η πραγματικότητα είναι ότι οι δαπάνες για την εκπαίδευση έφτασαν στο χαμηλότερο επίπεδο, άνω των 10 ετών, επί κυβερνήσεως ΣΥ.ΡΙΖ.Α.. Η πραγματικότητα είναι ότι από πέρσι μέχρι φέτος, είχαμε μια αύξηση 142 εκατομμυρίων ευρώ στην εκπαίδευση. Η πραγματικότητα είναι ότι οι εντάξεις έργων ΕΣΠΑ αυξήθηκαν, σημαντικότατα, επί κυβερνήσεως Νέας Δημοκρατίας. Και συγκεκριμένα, στις 30.6.2019, επί Κυβερνήσεως ΣΥ.ΡΙΖ.Α., είχαν ενταχθεί στην ανώτατη εκπαίδευση έργα ύψους 141 εκατομμυρίων ευρώ, ενώ τώρα, μιλάμε για εντάξεις 231 εκατομμυρίων ευρώ ! Ενενήντα εκατομμύρια ευρώ παραπάνω εντάξεις, μόνο για την ανώτατη εκπαίδευση, μόλις σε ενάμιση χρόνο ! Για να μην αναφερθώ, βεβαίως, στα τεράστια κονδύλια, τα οποία, ακριβώς, διεκδικούμε από το Ταμείο Ανάκαμψης, ειδικά για την ανώτατη εκπαίδευση.

Είπατε ότι «θα περιμέναμε να προσλάβετε μέλη ΔΕΠ, αντί για αστυνομικούς». Μόλις πριν από μερικούς μήνες, 550 νέα μέλη ΔΕΠ. Δύο χιλιάδες θέσεις μεταπτυχιακών φοιτητών και υποψήφιων διδακτόρων για υποτροφίες για εκπαιδευτικό έργο.

Είπε η κυρία Αναγνωστοπούλου, ότι «θα περιμέναμε να εστιάσετε σε φοιτητικές εστίες». Κατασκευάζονται νέες φοιτητικές εστίες, στην Κρήτη, στη Θεσσαλία, στη Θράκη.

Αναφέρθηκε και το κέντρο ελέγχου σημάτων. Καταρχήν, να διευκρινίσω το εξής, γιατί, προφανώς, ίσως υπάρχει κάποια παρερμηνεία. Η γνωμοδότηση της Αρχής Προστασίας Προσωπικών Δεδομένων κατατέθηκε, μαζί με το νομοσχέδιο. Δεν ξέρω, γιατί είπατε, κύριε Σκουρλέτη, πως υπάρχει κάποια παρερμηνεία. Είπατε ότι κατατέθηκε, σήμερα. Αυτό δεν είναι ακριβές. Κατατέθηκε, μαζί με το νομοσχέδιο, αναφέρθηκε και στη λεγόμενη ΑΣΙΡ, αναλυτικά, η γνωμοδότηση της Αρχής Προστασίας Προσωπικών Δεδομένων. Εκεί ενσωματώθηκαν τα σχόλια της Αρχής, στο εν λόγω νομοσχέδιο.

Έρχομαι, λοιπόν, στα ζητήματα, που αφορούν στο κέντρο ελέγχου σημάτων, κάτι το οποίο ισχύει στα περισσότερα πανεπιστήμια, διεθνώς. Η περίφημη Οξφόρδη, ένα λαμπρό πανεπιστήμιο, στο οποίο αναφέρονται συστηματικά κάποια στελέχη της Αξιωματικής Αντιπολίτευσης, έχει ένα πληρέστατο κέντρο ελέγχου σημάτων. Εγώ ρωτώ. Από πού προκύπτει, κύριε Φίλη, αυτό που λέτε για τα τηλέφωνα; Από που προκύπτει; Να είμαστε λίγο συγκεκριμένοι και να φροντίζουμε όλοι μαζί, για να υπάρχει διασπορά ψευδών ειδήσεων; Το διαψεύδω, λοιπόν, κατηγορηματικά. Δεν υπάρχει επ΄ ουδενί αυτό, που λέτε. Δεν υπάρχει κανένα αίτημα σε αυτό, που λέτε, στο συγκεκριμένο νομοθέτημα.

Έρχομαι σε ζητήματα, που τέθηκαν, σχετικά με τη συνταγματικότητα των εν λόγω ρυθμίσεων. Αναφέρθηκε ότι είναι αντισυνταγματικό το μέτρο. Εγώ θέλω να σας ρωτήσω το εξής, γιατί, προφανώς, έχει συζητηθεί πολύ στο δημόσιο διάλογο. Αυτή η ομάδα προστασίας, αυτοί οι αστυνομικοί, να υπάγονται στον Πρύτανη. Αυτό, κατά τη γνώμη μας, θα ήταν κατάφωρα αντισυνταγματικό. Γιατί; Γιατί τα όργανα δημόσιας τάξης υπάγονται στον λεγόμενο πυρήνα της κρατικής εξουσίας, με βάση το Σύνταγμα. Στον πυρήνα. Πώς μπορεί, λοιπόν, ένας αστυνομικός να υπάγεται και να λογοδοτεί σε κάποιον, που δεν είναι ιεραρχικά ανώτερος του; Αυτό θα ήταν κάτι που θα αποτελούσε, κατά τη γνώμη μας, πάντοτε, μια κραυγαλέα παραβίαση βασικών θεμελιωδών συνταγματικών διατάξεων. Αλλά έρχομαι και στο εξής : το ζήτημα του αυτοδιοίκητου, το αυτοδιοίκητο, είναι καθ’ ύλην, δεν είναι κατά τόπο. Αλίμονο, εάν σε όλη την Επικράτεια, δεν μπορούσαν τα όργανα της δημόσιας τάξης να παρέμβουν.

Στέκομαι, όμως, και σε κάτι άλλο. Μιλήσατε, κύριε Φίλη, για αστυνομική αυθαιρεσία. Λυπάμαι. Για σας, Αστυνομία, ίσον αστυνομική αυθαιρεσία; Γιατί; Γιατί να υπάρχει απαξίωση, απέναντι ακριβώς στο Αστυνομικό Σώμα;

Είπε η κυρία Τζούφη, ότι δεν δικαιολογείται η ρύθμιση, από τη συχνότητα και την ποινική αξία των περιστατικών. Και επειδή ερωτηθήκαμε, πολλές φορές, για σοβαρά περιστατικά, ξαναλέω, τονίζοντας, ότι δεν θεωρούμε ότι αυτός είναι ο κανόνας στο ελληνικό πανεπιστήμιο. Το υπογραμμίζουμε. Έχουμε λαμπρά πανεπιστήμια, έχουμε εξαιρετικά ακαδημαϊκά περιβάλλοντα, όχι όμως παντού. Και έχουμε συστημικές εστίες παραβατικότητας, τις οποίες οφείλουμε όλοι μαζί να αντιμετωπίσουμε.

Επειδή ερωτηθήκαμε, λοιπόν, για περιστατικά βίας. Εγώ θέλω να αναφέρω μόνο μερικά ενδεικτικά παραδείγματα και μόνο επί ημερών ΣΥ.ΡΙΖ.Α.. Βανδαλισμοί και καταστροφές, ύστερα από παράνομο πάρτι στην Αρχιτεκτονική του Α.Π.Θ.. Εισβολή και κατάληψη της Νομικής του ΕΚΠΑ, από αναρχικούς, για τον Σάββα Ξηρό. Εμπρησμός, ομηρία, ξυλοδαρμός και τραυματισμός φύλακα σε Σύγκλητο του Α.Π.Θ.. Επιθέσεις στη Γεωπονική, τη Νομική, το Πολυτεχνείο και την Ιατρική του Α.Π.Θ., τέσσερις τραυματίες φοιτητές, ένας σοβαρά. Συμπλοκή εμπόρων ναρκωτικών, μέσα στο Α.Π.Θ.. Εισβολή στη Σύγκλητο του Πανεπιστημίου Πατρών, ομηρία καθηγητών και προπηλακισμοί. Εμπρηστική επίθεση στο γραφείο του Υπουργού Δικαιοσύνης Παρασκευόπουλου, στο Α.Π.Θ.. Εισβολή και παρεμπόδιση εκδήλωσης για τους μετανάστες, στο Πανεπιστήμιο Μακεδονίας. Βιασμός 23χρονης και τραυματισμός του φίλου της, από τρία άτομα στο Α.Π.Θ.. Βανδαλισμοί και καταστροφές στο Πολυτεχνείο. Εισβολή κουκουλοφόρων, σε εκδήλωση στο Πανεπιστήμιο Θεσσαλίας, με ομιλητή τον Τσουτσουρό, στο νοσοκομείο καθηγητής, μετά από επίθεση με σπρέι πιπεριού. Επίθεση με μολότοφ και καταστροφές στο Α.Π.Θ.. Επίθεση κατά του καθηγητή του Παντείου Πανεπιστημίου, Άγγελου Συρίγου. Επίθεση, με τσεκούρια και στιλέτα, εναντίον φοιτητών στο παιδαγωγικό του ΕΚΠΑ. Εισβολή σε αμφιθέατρο και παρεμπόδιση μαθήματος, δυνατή μουσική, σβήνοντας τον πίνακα στο Πολυτεχνείο. Μόνο 1,5 χρόνο διάβασα.

Είναι αυτή η κατάσταση σε όλα τα ελληνικά πανεπιστήμια; Όχι. Υπάρχουν αυτά τα περιστατικά; Υπάρχουν. Και οφείλουμε κάτι να κάνουμε, προκειμένου, ακριβώς, να τα ξεπεράσουμε, να πάμε μπροστά και να ασχοληθούμε με τα σύγχρονα προβλήματα των πανεπιστημίων.

Αλλά θα σταθώ και στο εξής. Επειδή η κυρία Τζούφη είπε, ότι δεν δικαιολογούνται από τη συχνότητα. Εγώ, δηλαδή, να ρωτήσω. Θεωρείται στατιστικό στοιχείο το να χτίζονται άνθρωποι, να κρεμάνε ταμπέλες από Πρυτάνεις; Είναι στατιστικό στοιχείο η σωματική βία σε καθηγητές; Αυτή είναι η αντίληψη, που έχουμε, για την αξιοπρέπεια των μελών της ακαδημαϊκής κοινότητας; Ότι είναι απλά ένας αριθμός; Εμείς δεν το συμμεριζόμαστε αυτό. Και ένα τέτοιο περιστατικό να υπάρχει, οφείλουμε να δράσουμε.

 Αναφέρεστε σε πανεπιστήμια του εξωτερικού, ότι δεν υπάρχει παρέμβαση της Αστυνομίας. Πρώτον, εγώ θα ρωτήσω: Σε ποια πανεπιστήμια του εξωτερικού συμβαίνουν αυτά, που συμβαίνουν, δυστυχώς, εδώ στη χώρα μας; Θα επανέλθω στην Οξφόρδη. Γιατί στην Οξφόρδη, πριν από κάποια χρόνια, υπήρχε μια κατάληψη από φοιτητές, γιατί τριπλασιάστηκαν τα δίδακτρα. Μπήκε η Αστυνομία και έβαλε τέλος στην κατάληψη. Στην περίφημη Οξφόρδη !

Είπε η κυρία Αναγνωστοπούλου ότι «πλήττεται η πολιτιστική ταυτότητα αυτής της χώρας». Λυπάμαι πάρα πολύ. Ελπίζω να μην εννοούσε, ότι οι πράξεις ανομίας θεωρούνται ότι είναι κατακτήσεις και μέρος της πολιτιστικής ταυτότητάς μας. Θεωρώ, όμως, ότι είναι ένα σημαντικό βήμα, ότι σε αυτή την αίθουσα, αναγνωρίζεται ότι υπάρχει ένα πρόβλημα. Και ερωτώ. Ποια είναι η πρόταση, που έχετε να κάνετε; Το ΚΙΝ.ΑΛ. έκανε μια πρόταση. Ποια είναι η πρόταση του ΣΥ.ΡΙΖ.Α.; Να συνεχίσουμε το 2025, το 2030, το 2040, το 2050, να συζητάμε για φαινόμενα βίας και ανομίας στα πανεπιστήμια; Φαινόμενα, που δεν λαμβάνουν χώρα πουθενά, σε καμία άλλη ευνομούμενη χώρα; Προτείνετε να αναλάβει δράση το ρωμαλέο φοιτητικό κίνημα; Αυτό πρεσβεύετε;

Και κλείνω με κάτι τελευταίο. Έγιναν διάφορες αναφορές από στελέχη, από βουλευτές, ότι ο νόμος δεν θα εφαρμοστεί στην πράξη. Δεν ξέρω τι σημαίνει αυτό. Θέλω να πιστεύω, όμως, ότι μέλη του Κοινοβουλίου, δεν ωθούν στην παρανομία.

Έρχομαι στο ΚΙΝ.ΑΛ.. Ρώτησε η κυρία Κεφαλίδου τι αλλάζει, σε σχέση με το νόμο, για το πανεπιστημιακό άσυλο. Θα έλεγα ότι είναι μια ειδικότερη ρύθμιση, που διαφοροποιείται, ως προς τρία σημεία. Πρώτα απ’ όλα, μιλάμε για ένα Σώμα, το οποίο θα λάβει ειδική εκπαίδευση. Γιατί ειδική εκπαίδευση; Γιατί, πράγματι, το πανεπιστήμιο είναι ένας ιδιαίτερος χώρος και οφείλουν τα μέλη αυτά να λάβουν ειδική εκπαίδευση.

Δεύτερον, σαφώς και έχει ρόλο αποτρεπτικό η ύπαρξη ακριβώς αυτού του σώματος και τρίτον, προφανώς, αυτό το σώμα είναι σε πολύ πιο άμεση επικοινωνία με άλλες ομάδες Αστυνομίας, προκειμένου ακριβώς, σε περίπτωση ανάγκης, να μπορέσει να επικοινωνήσει, για να αποκατασταθούν περιστατικά, να μπορέσει να θωρακιστεί ακριβώς το ακαδημαϊκό περιβάλλον.

Κύριε Δελή, αναφερθήκατε στο ότι νομοθετούμε, εν μέσω πανδημίας. Είμαστε σχεδόν σε ένα χρόνο πανδημίας και εγώ σας ερωτώ, κύριε Δελή. Είστε χρόνια κοινοβουλευτικός, είναι πάρα πολύ μεγάλη εμπειρία. Τι προτείνετε, να κλείσει η Βουλή; Να μην νομοθετούμε για όσο χρόνο διαρκεί η πανδημία; Αυτό δε θα ήταν το τεράστιο πλήγμα στη Δημοκρατία; Αλλοίμονο, αν η Βουλή σταματούσε τη λειτουργία της, εν μέσω πανδημίας.

Επίσης, θεωρώ ότι ο διάλογος, που γίνεται δημοσίως, είναι πάρα πολύ πλούσιος, με παρά πολύ διαφορετικές απόψεις, υπάρχει πάρα πολύ μεγάλη συμμετοχή εν γένει φορέων, ενδιαφερομένων στο δημόσιο διάλογο, πράγμα που θεωρώ πάρα πολύ θεμιτό.

Η κυρία Σακοράφα ρώτησε, συγκεκριμένα, για τις αλλαγές, σχετικά με την κατάταξη των υποψηφίων, με την εισαγωγή και γιατί τις φέρνουμε φέτος. Καταρχήν, να διευκρινίσουμε το εξής. Από τις αλλαγές αυτές το μόνο, που ισχύει φέτος, είναι η ελάχιστη βάση εισαγωγής και η δυνατότητα υποβολής παράλληλου μηχανογραφικού για εγγραφή σε δημόσιο ΙΕΚ. Οι άλλες ρυθμίσεις η πρόθεση είναι αυτές να ισχύσουν από την επόμενη χρονιά, έτσι έχουν κατατεθεί, δηλαδή, στο νομοσχέδιο. Τέθηκε το θέμα και από άλλους συναδέλφους, γιατί ερχόμαστε και αλλάζουμε το εξεταστικό τώρα. Δεν αλλάζουμε το εξεταστικό. Δεν αλλάζουμε τίποτε, που να αφορά στην προετοιμασία των μαθητών. Δεν αλλάζουμε την ύλη, αυτή μειώθηκε, σημειωτέον, δεν αλλάζουμε τα μαθήματα προς εξέταση. Τι ερχόμαστε και αλλάζουμε; Ό,τι αφορά στην κατάταξη των υποψηφίων, δηλαδή, από τα αποτελέσματα των πανελλαδικών και πέρα. Άρα, όλες αυτές οι αλλαγές δεν έχουν καμία επίδραση, όσον αφορά την προετοιμασία των μαθητών.

Και θα κλείσω, με δύο τελευταία θέματα. Ειπώθηκε, νομίζω, και από τον κύριο Σκουρλέτη. Κύριε Σκουρλέτη, νομίζω ότι υπήρξε μια σύγχυση σε αυτό. Εγώ αναφέρθηκα συγκεκριμένα στο διπλό μηχανογραφικό. Θα το πω με ένα παράδειγμα: Ας πούμε κάποιος θέλει να είναι υποψήφιος στη Νομική, αλλά δεν πετυχαίνει το στόχο του και μπαίνει στην 100ή επιλογή του, που μπορεί να είναι ένα παιδαγωγικό τμήμα, στην επαρχία. Ή είναι η 150η επιλογή του, πηγαίνει γράφεται, δεν φοιτάει εκεί, παίρνει τη θέση, όμως, από κάποιον, που θέλει να φοιτήσει σε αυτό το τμήμα, που μπορεί να είναι από τις πρώτες του προτεραιότητες και όμως, αποκλείεται. Αυτό ακριβώς πάμε να διορθώσουμε, με αυτό το σύστημα, να μπορέσουν περισσότερα παιδιά να σπουδάσουν εκεί, που πραγματικά επιθυμούν να σπουδάσουν.

Κλείνω με τη ρύθμιση, σχετικά με το όριο φοίτησης – για να απαντήσω και στην κυρία Σακοράφα. Η ρύθμιση αυτή έχει συγκεκριμένες εξαιρέσεις, που αφορούν σοβαρούς λόγους υγείας, λόγους εργασίας, με ένα ειδικό καθεστώς μερικής φοίτησης, καθώς και τη δυνατότητα διακοπής φοίτησης, σύμφωνα με όρους, που θέτει το ίδιο το πανεπιστήμιο.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κυρία Υπουργέ.

Κυρίες και κύριοι συνάδελφοι, θα ήθελα πραγματικά να σας ευχαριστήσω όλους, γιατί το επίπεδο της συζήτησης ήταν υψηλό, χωρίς εντάσεις, με επιχειρήματα και πιστεύω, ότι θα συνεχίσουμε με αυτό τον τρόπο.

Η Επιτροπή θα συνεχίσει το έργο της αύριο, το πρωί στις 10π.μ. στην Αίθουσα της Γερουσίας, με την ακρόαση των φορέων και το απόγευμα στις 16.00μ.μ. στην Ολομέλεια για τη συζήτηση επί των άρθρων.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Παφίλης Αθανάσιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 15.40’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**